മണക്കൂസും തൊരപ്പനും! ഉറപ്പില്ലാപൈലിയും മാറ്റിവെപ്പുമാത്തനും! - BethlehemMatrimonial.com\nമണക്കൂസും തൊരപ്പനും! ഉറപ്പില്ലാപൈലിയും മാറ്റിവെപ്പുമാത്തനും!\nതലങ്ങും വിലങ്ങും ധാരാളം ഇടനാഴികൾ നിറഞ്ഞ ജീവിതമെന്ന ഒരു പട്ടണത്തിൽ, "മണക്കൂസ്", "തൊരപ്പൻ" (Sniff and Scurry) എന്ന രണ്ട് എലികളും, "ഉറപ്പില്ലാപൈലി", "മാറ്റിവെപ്പുമാത്തൻ" (Hem and Haw) എന്ന രണ്ടു കൊച്ചു മനുഷ്യരും ജീവിച്ചിരുന്നു. അന്നന്നയപ്പം തേടി നടന്ന ഇരു കൂട്ടരും ഒരു ദിവസം ധാരാളം ചീസ് കൂടിക്കിടക്കുന്ന ഒരു ഇടനാഴിയിലെത്തി. ആഹാ-ചീസ്! അളവില്ലാത്ത പോലെ തോന്നിക്കുന്ന ചീസ് കുമ്പാരം. ഇഷ്ടം പോലെ തിന്നാം.\nഇരുകൂട്ടരും ദിവസവും ഇവിടെ ഈ ചീസുപുരത്തുവന്ന് ചീസ് തിന്നൽ പതിവാക്കി. പൈലിയും മാത്തനും ചീസുകൂമ്പാരത്തിൽ നിന്നും ദിവസവും മൂക്കറ്റം തിന്നു ചവിട്ടി തുപ്പി ഏമ്പക്കം വിട്ടു പോകും. ക്രമേണ അവരിത് അവരുടെ അവകാശമായി സ്വയം പ്രഖ്യാപിച്ച് അഹങ്കാരത്തോടെ ദിനങ്ങൾ പിന്നിട്ടു. പക്ഷേ ഒരു ദിവസം ചീസ് പുരത്ത് വന്നപ്പോൾ, അവിടെ ചീസ് കാണാനില്ല.\nമണക്കൂസും തൊരപ്പനും, ഇതു പ്രതീക്ഷിച്ചിരുന്നതാണ്. കാരണം അവർ എല്ലാ ദിവസവും കൃത്യസമയത്ത് വന്ന് വേഷം മാറി, വർക്കിംഗ് ഡ്രസ്സ് ധരിച്ച്, അവരുടെ ഭാഗത്തുള്ള ചീസ് മണത്തും, തുരന്നും അതിന്റെ അളവും, ഗുണവും പരിശോധിച്ച്, ആവശ്യത്തിനുള്ളതുമാത്രം ഭക്ഷിക്കുകയും, ബാക്കി ഭദ്രമാക്കി വെച്ച ശേഷം തങ്ങളുടെ വേശം മാറി വീട്ടിൽ പോകുന്ന, കൃത്യനിഷ്ഠയും, സൂക്ഷവും ഉള്ളവരായിരുന്നു. ചീസിന്റെ അളവ് കുറഞ്ഞു വരുന്നത്, അവർ അപ്പപ്പോൾ മനസ്സിലാക്കിയിരുന്നു. ചീസു തീരുമ്പോൾ എന്തു ചെയ്യണമെന്നും അവർ മനസ്സിൽ പദ്ധതികൾ തയ്യാറാക്കിയിരുന്നു. ചീസു തീർന്നു എന്നു കണ്ട ഉടൻ തന്നെ മണക്കൂസും തൊരപ്പനും പുതിയ ചീസുപുരം തേടി യാത്ര ആരംഭിച്ചു. യാത്രയിൽ വിശപ്പടക്കാൻ ആവശ്യമായ ചീസ് അവർ കരുതി വെച്ചിട്ടും ഉണ്ടായിരുന്നു.\nപൈലിയും മാത്തനും ആണെങ്കിലോ? തോന്നുമ്പോൾ വരും തോന്നിയപോലെ തിന്നും, എന്നിട്ടു തോന്നുമ്പോൾ പോകുന്ന, അസ്സൽ തോന്ന്യവാസികൾ ആയിട്ടാണ് കഴിഞ്ഞിരുന്നത്. ചീസ് തീരുന്ന കാര്യം അവർ ശ്രദ്ധിച്ചിട്ടേ ഇല്ല. തങ്ങൾക്കു വേണ്ട ചീസ് നിത്യവും അവിടെ ലഭിക്കേണ്ടത്, അവരുടെ അവകാശമായിട്ടാണ് കരുതിയിരുന്നത്. തങ്ങളെ ചീസു തന്ന് പരിപാലിക്കേണ്ടത്, വേറെ ആരുടേയോ കടമയാണ് എന്ന ഭാവത്തിൽ ആയിരുന്നു അവരുടെ പെരുമാറ്റം.\nപെട്ടെന്ന് ഒരു ദിവസം ചീസ് കാണാതായപ്പോൾ, എന്തു ചെയ്യണം എന്നറിയാതെ അവരാകെ അന്ധാളിച്ചു പോയി. അയ്യോ ഞങ്ങടെ ചീസ് ആരോ അടിച്ചു മാറ്റിയേ എന്നു രണ്ടാളും വലിയ വായിൽ നിലവിളി തുടങ്ങി. പിന്നെ ചീസ് അടിച്ചു മാറ്റിയവനെതിരെ കുറെ തെളിവിളിച്ചു, പിന്നെ ഭീഷണികൾ നടത്തി. എന്നിട്ടും ചീസ് കാണാനില്ല. കുറ്റപ്പെടുത്താനും പകരം വീട്ടാനും വേറെ ആരേയും കിട്ടാത്തതിനാൽ, അവർ പരസ്പരം കുറ്റപ്പെടുത്തി, വഴക്കിട്ടു, ബഹളം വെച്ചു, കരഞ്ഞു, തമ്മിൽ തല്ലി, പിണങ്ങി വീട്ടിൽ പോയി. അങ്ങിനെ രണ്ടാളും കടുത്ത കോപത്തിലും നിരാശയിലും അന്നു രാത്രി കഴിച്ചു കൂട്ടി.\nപിറ്റേന്നു രാവിലെ പൈലി എണീറ്റു പതിവുപോലെ ചീസുപുരത്തേക്ക് പോകാൻ ഒരുങ്ങി മാത്തനെ വിളിച്ചു. പക്ഷേ മാത്തൻ പറഞ്ഞു, എന്റെ ചീസ് അടിച്ചു മാറ്റിയവനോട് പ്രതികാരം ചെയ്യുന്നതുവരെ ഞാൻ എങ്ങോട്ടുമില്ല. ഇനി എന്തു ചെയ്യണം എന്ന് പൈലിക്ക് വലിയ ഉറപ്പൊന്നും ഇല്ലായിരുന്നെങ്കിലും, അവൻ അന്നും ചീസുപുരത്തേക്ക് തന്നെ പോയി. അവിടെ മിച്ചം കിടന്ന ചില ചീസ് കഷ്ണങ്ങൾ കണ്ടത് എടുത്ത് ഭക്ഷിച്ച് അവൻ വിശപ്പ് അടക്കി. തിരികെ വീട്ടിൽ വന്നപ്പോൾ ഒരു കഷ്ണം മാത്തനും കൊടുത്തു കൊണ്ടു പൈലി പറഞ്ഞു, മാത്താ, ചീസുപുരത്ത് വഴിയിൽ അവിടെയും ഇവിടെയും ഒക്കെയായി ചീസു കഷ്ണങ്ങൾ കിടപ്പുണ്ട്. നമുക്ക് പോയി അതു കുറെ ശേഖരിച്ച് വിശപ്പടക്കി, പുതിയ ഏതെങ്കിലും ചീസുപുരം തേടി കണ്ടു പിടിക്കാം.\nമാത്തന് നല്ല കലി വന്നു. വഴിയിൽ കിടക്കുന്നത് പെറുക്കി തിന്നാനോ? എന്റെ പട്ടി വരും. എന്തോരം ചീസുണ്ടാരുന്ന ആളാ ഞാൻ? എന്നിട്ടിപ്പം വഴീന്ന് പെറുക്കി തിന്നാനോ? എടാ, ആന മെലിഞ്ഞാൽ തൊഴുത്തിൽ കെട്ടുമോ?\nപൈലിക്ക് പറയാൻ മറുപടി ഒന്നും ഇല്ലായിരുന്നു. അവൻ കിടന്നുറങ്ങി. രാവിലെ എണീറ്റു നോക്കുമ്പോൾ മാത്തൻ ഇരുന്ന് പിറുപിറുക്കുന്നു. എന്റെ ചീസുകൊണ്ടു പോയവന്റെ തലേൽ ഇടിത്തീ വീഴണേ എന്നും മറ്റും പതം പറഞ്ഞ് ശപിക്കുകയാണ് മാത്തൻ. ഇനി എന്തു ചെയ്യണം എന്ന് ഒരു ഉറപ്പില്ലാതെ രണ്ട് ദിവസം ഈ ശപിക്കലും, മുറുമുറുപ്പും കേട്ടിരുന്നപ്പോൾ പൈലിക്ക് ഒരു കാര്യം ബോദ്ധ്യമായി, സാഹചര്യം മാറിയതനുസരിച്ച് താനും മാറിയില്ലെങ്കിൽ സ്വയം നശിച്ചു പോയേക്കാം എന്ന്. " If You Do Not Change, You Can Become Extinct"\nഅടുത്ത ദിവസം രാവിലെ പൈലി കുളിച്ചു ഫ്രഷ് ആയി വന്ന് മാത്തനോടു പറഞ്ഞു, ഞാൻ എവിടെങ്കിലും ചീസ് കിട്ടുമോ എന്ന് അന്വേഷിച്ച് പോകുകയാണ്. തിരിച്ചു വരുമോ എന്നു പോലും അറിയില്ല. ചീസ് കണ്ടെത്താതെ ഇനി എനിക്കു വിശ്രമമില്ല, നീ വരുന്നോ? മാത്തൻ ഇല്ലെന്നു തലകുലുക്കി.\nപുതുതായി കിട്ടിയ ബോദ്ധ്യത്തിൽ നിന്നും ഊർജ്ജം ഉൾക്കൊണ്ട് പൈലി, ചീസ് തേടി ജീവിതത്തിന്റെ അജ്ഞാത ഇടനാഴികളിലേക്ക് ഭയത്തോടെ ഇറങ്ങി. പെട്ടെന്ന് അവന്റെ ഉള്ളിൽ ഒരു ചോദ്യമുയർന്നു, എനിക്ക് ഭയം ഇല്ലായിരുന്നെങ്കിൽ, ഞാനെന്തു ചെയ്യുമായിരുന്നു.? "What Would You Do If You Weren't Afraid?"\nആ ചോദ്യം സ്വയം ചോദിച്ച്, അതിനുള്ള ഉത്തരം ആലോചിച്ചപ്പോഴേക്കും, പൈലിയുടെ മനോഭാവം ആകെ മാറി. ചീസ് ഒന്നും കണ്ടെത്തിയില്ലെങ്കിൽ പോലും, അവന്റെ മുഖത്ത് ഒരു പുഞ്ചിരി വിരിഞ്ഞു. പുതിയൊരു ബോദ്ധ്യം ആണ് അവന് ലഭിച്ചത്, ഭയത്തിനും അപ്പുറത്തേക്ക് കടന്നു ചെല്ലാമെങ്കിൽ, നമുക്ക് സ്വാതന്ത്ര്യം അനുഭവപ്പെടും എന്ന്. "When you move beyond your fear, you feel free."\nപൈലിയുടെ ഉള്ളിൽ ഭയം മാറി. കാഴ്ചപ്പാടിന്റെയും, ധാരണകളുടെയും ബന്ധനങ്ങൾ അഴിഞ്ഞു. പകരം ഉത്സാഹം അനുഭവപ്പെട്ടു, അവന്റെ ഉറപ്പില്ലായ്മ അതോടെ മാറി. അവൻ അതുവരെ കടന്നു ചെല്ലാൻ ഭയപ്പെട്ടിരുന്ന ഇടനാഴികൾ പോലും താണ്ടി, ഒടുവിൽ ധാരാളം ചീസ് നിറഞ്ഞ ഒരു പുതിയ ചീസുപുരത്ത് എത്തിച്ചേർന്നു. സ്വന്തം അനുഭവങ്ങളിൽ നിന്നും ഉൾക്കൊണ്ട പാഠങ്ങൾ പ്രകാരം ഉറപ്പില്ലാ പൈലി, ഉറപ്പുള്ള പൈലി ആയി, ചിട്ടയിലും നിഷ്ഠയിലും പ്രവർത്തനം തുടങ്ങി.\nപഴയ കൂട്ടുകാരനെ പൈലി മറന്നില്ല. മാത്തനെ പോയി വിളിച്ചു കൊണ്ടു വരാൻ ആഗ്രഹിച്ചെങ്കിലും, ചെയ്തില്ല. കാരണം, മാത്തൻ അവന്റെ ഉള്ളിലെ മാറ്റത്തിന് സ്വയം തയ്യാറായെങ്കിൽ മാത്രമേ അവനു നിലനിൽക്കാൻ സാധിക്കു. മാത്തന്റെ ചീസ് മാത്തൻ തന്നെ കണ്ടെത്തണം. അതിന് മാത്തനെ സഹായിക്കാനായി, പൈലി തനിക്കു കിട്ടിയ തിരിച്ചറിവുകൾ, താൻ വന്ന ഇടനാഴികളിൽ ചുവരെഴുത്തുകളായി പതിപ്പിച്ച്, മാത്തന്റെ കാലൊച്ച കേൾക്കുവാൻ പ്രാർത്ഥനയോടെ കാത്തിരുന്നു. (കൂട്ടുകാരൻ നന്നായപ്പോൾ നമ്മളെ മറന്നു എന്നു സങ്കടം പറയുന്നവർ ഇതു ശ്രദ്ധിക്കുമല്ലോ.)\nഡോ.സ്പെൻസർ ജോണസൻ എഴുതിയ "Who Moved My Cheese" എന്ന പുസ്തകത്തിന്റെ രത്നചുരുക്കമാണ് ഈ കഥ. കഥാപാത്രങ്ങളുടെ പേരും സംഭാക്ഷണവും മലയാളീകരിച്ചത് പൈലിയെപ്പോലെ അനുഭവിച്ച ഒരു സഹോദരിയുടെ അഭ്യർത്ഥന മാനിച്ചാണ്.\nഇവരുടെ വിവാഹം കഴിഞ്ഞിട്ട് പത്തു വർഷം ആയി. ഒരു ചില്ലി കാശുപോലും സ്ത്രീധനം വാങ്ങില്ല എന്ന് നിർബന്ധം ഉള്ള ആദർശ ധീരനായിരുന്നു ഭർത്താവ്. അതുകൊണ്ട്, അപ്പച്ചൻ അവളുടെ പിതൃസ്വത്ത് വിഹിതമായി 40 ലക്ഷം രൂപ ഡിപ്പോസിറ്റ് അവളുടെ പേർക്ക് ഇട്ടു കൊടുത്തു. ആ പണം എന്തു ചെയ്യണം എന്നു ഭർത്താവിനോടു ചോദിച്ചപ്പോൾ, നീ തന്നെ അത് യുക്തി പൂർവ്വം ചിലവഴിച്ചു കൊള്ളു എന്നായിരുന്നു മറുപടി.\nആദ്യമായിട്ടാണ് ഇത്രയും പണം കൈകാര്യം ചെയ്യാൻ അവസരം കിട്ടിയത്. എന്തു ചെയ്യണം എന്ന് ഉറപ്പില്ലാതിരുന്ന നേരത്ത്, താമസിക്കുന്ന ഫ്ളാറ്റിലെ കൂട്ടുകാരികളോട് ഉപദേശം ചോദിച്ചു. പിന്നെ പാർട്ടിയും സൊസൈറ്റിലേഡി ചമയലും ഒക്കെ ആയി, മൂന്നു വർഷം കൊണ്ട് ആ പണം അടിച്ചുപൊളിച്ചു നിക്ഷേപം പൂജ്യം ആയി. ക്രെഡിറ്റ് കാർഡ് തിരിച്ചടവ് മുടങ്ങിയപ്പോഴാണ് ചീസ് തീർന്നു എന്നു മനസ്സിലാക്കിയത്. റിക്കവറിക്കാരുടെ നിശിത സംഭാഷണവും കേട്ട് അന്ധാളിച്ച് ഇരുന്നപ്പോഴാണ്, ഈ പുസ്തകം വായിക്കുന്നത്. പിന്നെ തയ്യൽ പഠിച്ചു, പഴയ ചീസുപുരത്തു നിന്നും പെറുക്കി കൂട്ടിയ കഷ്ണങ്ങൾ കൊണ്ട്, കുറച്ച് തിരിച്ചടവു നടത്തി, കൂടാതെ ഒരു ബൊട്ടീക്ക് തുടങ്ങി, ക്രമേണ പുരോഗമിച്ച്, ഏഴു വർഷം കൊണ്ട്, പണ്ട് കളഞ്ഞതിലും അധികം തിരിച്ച് നേടി. വഷളായികിടന്ന സ്വന്തം കുടുംബജീവിതവും ഭംഗിയാക്കിയ കഥ ഇവർ എന്നോടു വിവരിച്ചു.\nഅവളെപ്പോലെ അബദ്ധം പറ്റിയിരിക്കുന്നവർക്കു വേണ്ടി, ഈ കഥ ഒന്നു മലയാളീകരിച്ച് എഴുതാമോ എന്നായിരുന്നു ഈ സഹോദരിയുടെ അഭ്യർത്ഥന.\nപ്രിയപ്പെട്ടവരെ, മാറ്റം എന്നത്, മാറ്റമില്ലാത്ത ഒരു പ്രക്രിയ ആണ്. മാറ്റത്തെ ഭയപ്പെട്ട് നിഷ്ക്രിയരായാൽ നാശമായിരിക്കും ഫലം. മാറ്റത്തിനനുസരിച്ച് സ്വയം മാറാനുള്ള സന്നദ്ധതയാണ് മനസ്സിൽ സൂക്ഷിക്കേണ്ടത്. ഭയം മാറിയാൽ ഉത്സാഹം തോന്നും. ലോകത്ത് എല്ലാവർക്കും മനസ്സിലാകുന്ന ഉന്മേഷം പകരുന്ന ഭാഷയാണ് ഉത്സാഹം. "The Language of Enthusiasm".\nചീസ് എന്നത് വെറും ഭക്ഷണം മാത്രമല്ല, ജീവിതത്തിലെ ഓരോ അത്യാവശ്യവും ആണ് അപ്പോഴത്തെ നമ്മുടെ ചീസ്. വിവാഹം അന്വേഷിക്കുന്നവർക്ക് ചീസ് എന്നത് അവർക്കു യോജിക്കുന്ന ഒരു പങ്കാളി ആണ്. ചീസ് കൂനയിൽ കിടന്ന് തിന്നു മദിക്കുന്നതല്ല ജീവിതം. ചീസു കണ്ടെത്താനുള്ള ഉത്സാഹഭരിതമായ യാത്രയാണ് ഏറ്റവും ആസ്വാദ്യകരമായ ജീവിതം.\nആ യാത്ര ബോധപൂർവ്വം ചെയ്യാൻ ഈ കുറിപ്പുകൾ താങ്കൾക്കും ഉപകരിക്കട്ടെ എന്ന പ്രാർത്ഥനയോടെ....\nGeorge Kadankavil - March 2018


ഏഷ്യന് ഗെയിംസിലെ ഇന്ത്യന് റിലേ ടീമിന്റെ വെള്ളി സ്വര്‍ണമാകും - Malayalam MyKhel\n» ഏഷ്യന് ഗെയിംസിലെ ഇന്ത്യന് റിലേ ടീമിന്റെ വെള്ളി സ്വര്‍ണമാകും; ബഹ്‌റെയ്ന് താരത്തിന് അയോഗ്യത\nPublished: Saturday, July 20, 2019, 15:57 [IST]\nന്യഡല്‍ഹി: ഇന്ത്യയുടെ മിക്‌സഡ് റിലേ ടീമിന്റെ ഏഷ്യന് ഗെയിംസിലെ വെള്ളി മെഡല് സ്വര്‍ണമെഡലായി ഉയര്‍ത്തപ്പെടും. 2018-ല് ഇന്തോനേഷ്യയിലെ ജക്കാര്‍ത്തയില് നടന്ന ഏഷ്യന് ഗെയിംസിലാണ് മുഹമ്മദ് അനസ്, ഹിമ ദാസ്, ആരോക്യ രാജീവ്, എം.ആര്.പൂവമ്മ എന്നിവരടങ്ങിയ ഇന്ത്യന് ടീം 4-400 മീറ്റര് മിക്‌സഡ് റിലേയില് വെള്ളി മെഡല് നേടിയത്.\nസ്വര്‍ണമെഡല് നേടിയ ബഹ്‌റെയ്ന് ടീമിലെ കെമി അഡെകോയയെ അത്‌ലറ്റിക്‌സ് ഇന്റഗ്രിറ്റ് യൂണിറ്റ് വിലക്കിയതോടെയാണ് ഇന്ത്യക്ക് സ്വര്‍ണമെഡല് ലഭിക്കാനുള്ള സാധ്യത തെളിഞ്ഞത്. ഉത്തേജകമരുന്ന് പരിശോധനയില് പരാജയപ്പെട്ടതിനെ തുടര്‍ന്നാണ് കെമി അഡെകോയക്ക് വിലക്കേര്‍പ്പെടുത്തിയത്. അഡെകോയയെ നാലുവര്‍ഷത്തേക്ക് മത്സരങ്ങളില് നിന്ന് വിലക്കാനാണ് എ.ഐ.യു. ഉത്തരവിട്ടിരിക്കുന്നത്. 2018 ഓഗസ്റ്റ് 24-നും 28-നും ഇടയില് അഡെകോയ നേടിയ വിജയങ്ങളെല്ലാം റദ്ദാക്കാനാണ് എ.ഐ.യു. ഉത്തരവിട്ടിരിക്കുന്നത്.\n2018 ഓഗസ്റ്റ് 28-നായിരുന്നു ജക്കാര്‍ത്ത ഏഷ്യന് ഗെയിംസിലെ റിലേ മത്സരം. അതിനാല് ഈ മത്സരത്തിലും അഡെകോയയുടെ അയോഗ്യത പ്രാബല്യത്തിലാവും. അങ്ങനെയായാല് ബഹ്‌റെയ്‌നിന് മെഡല് നഷ്ടമാകും. അപ്പോള് രണ്ടാം സ്ഥാനക്കാരായ ഇന്ത്യ ഒന്നാം സ്ഥാനക്കാരാവും. 3:11:89 ആയിരുന്നു ബഹ്‌റെയ്ന് ടീം കുറിച്ച സമയം. ഇന്ത്യന് ടീം 3:15:71 സമയം കൊണ്ടാണ് ഫിനിഷ് ചെയ്തത്.\nഓട്ടത്തിനിടെ ബഹ്‌റെയ്ന് താരം തടസ്സമുണ്ടാക്കിയെന്ന് മത്സരത്തിനുശേഷം ഇന്ത്യ ഔദ്യോഗിമായി പരാതി നല്‍കിയിരുന്നു. മത്സരത്തിനിടെ ഇന്ത്യയുടെ ഹിമ ദാസിന്റെ ഓട്ടം ഒരു ബഹ്‌റെയ്ന് സ്പ്രിന്റര് തടസ്സപ്പെടുത്തിയെന്നായിരുന്നു പരാതി. എന്നാല് പരാതി തള്ളുകയും ഇന്ത്യക്ക് വെള്ളി മെഡല് തന്നെ നല്‍കുകയുമായിരുന്നു. ജക്കാര്‍ത്ത ഏഷ്യന് ഗെയിംസില് 400 മീറ്റര് ഹര്‍ഡില്‍സിലും അഡെകോയ സ്വര്‍ണമെഡല് നേടിയിരുന്നു. ഈ മെഡലും നഷ്ടമാകും. 400 മീറ്റര് ഹര്‍ഡില്‍സില് ഇന്ത്യയുടെ അനു രാഘവന് നാലാം സ്ഥാനത്തായിരുന്നു ഫിനിഷ് ചെയ്തത്. അഡെകോയ അയോഗ്യയാകുന്നതോടെ അനു രാഘവന് വെങ്കല മെഡല് ലഭിക്കും.\nRead more about: hima das ഹിമ ദാസ്


കാട്ടാനയുടെ ആക്രമണത്തില് വീട്ടമ്മക്ക് പരിക്ക്; സംഭവം തൊഴിലുറപ്പ് ജോലിക്കിടെ!! | Woman attacked by elephant in wayanad - Malayalam Oneindia\n12 min ago തിര‍ഞ്ഞെടുപ്പ് റാലിക്കിടെ ശിവസേന എംപിക്ക് കുത്തേറ്റു: ആക്രമിച്ചത് റാലിയിലെത്തിയ അജ്ഞാതര്!!\nകാട്ടാനയുടെ ആക്രമണത്തില് വീട്ടമ്മക്ക് പരിക്ക്; സംഭവം തൊഴിലുറപ്പ് ജോലിക്കിടെ!!\nUpdated: Wed, Jun 12, 2019, 18:06 [IST]\nപുല്‍പ്പള്ളി: കുടിയേറ്റ മേഖലയായ പുല്‍പ്പള്ളി പഞ്ചായത്തിലെ വേലിയമ്പത്ത് കാട്ടാനയുടെ ആക്രമണത്തില് വീട്ടമ്മക്ക് ഗുരുതര പരിക്ക്. വേലിയമ്പം ചുള്ളിക്കാട് ഭാഗത്ത് വെച്ചാണ് കാട്ടാനയുടെ ആക്രമണത്തില് തൊഴിലുറപ്പ് തൊഴിലാളിയായ കണ്ടാമല കോളനിയിലെ പത്മിനി (45)യെ കാട്ടാന ആക്രമിച്ചത്. പരിക്കേറ്റ പത്മിനിയെ ഗുരുത പരിക്കുകളോടെ മാനന്തവാടിയിലെ ജില്ലാ ആശുപത്രിയില് പ്രവേശിപ്പിച്ചു. ബുധനാഴ്ച ഉച്ചയ്ക്ക് 1.30-ഓടെ ഉച്ചഭക്ഷണത്തിന് പോകുമ്പോഴാണ് കാട്ടാന യുടെ ആക്രമണമുണ്ടായത്.\nഇന്നലെയും ഇന്നും നാളെയും രാഹുൽ ഗാന്ധിയാണ് കോൺഗ്രസ് അധ്യക്ഷൻ; അഭ്യൂഹങ്ങളെ തള്ളി കോൺഗ്രസ് വക്താവ്\nതൊഴിലുറപ്പ് പദ്ധതിയില്‍പ്പെടുത്തി വനാതിര് ത്തിയോട് ചേര്‍ന്ന സ്വകാര്യവ്യക്തിയുടെ സ്ഥലത്ത് കുളം നിര്‍മ്മാണം നടക്കുകയായിരുന്നു. ഈ പ്രദേശത്ത് കാട്ടാനശല്യം രൂക്ഷമാണെന്ന് പറയുന്നു. അടുത്തടുത്തായി സ്ഥിതി ചെയ്യുന്ന പുല്‍പ്പള്ളി, മുള്ളന്‍കൊല്ലി, പൂതാടി ഗ്രാമപഞ്ചായത്തുകളില് കാട്ടാനശല്യം രൂക്ഷമാണ്. പട്ടാപകല് പോലും വനാതിര്‍ത്തിഗ്രാമങ്ങളിലുള്ളവര്‍ക്ക് പുറത്തിറങ്ങാന് സാധിക്കാത്ത സാഹചര്യം നിലനില്‍ക്കുകയാണ്.\nകാട്ടാനയുടെ ആക്രമണത്തില് പരിക്കേറ്റ വേലിയമ്പം കണ്ടാമല കോളനിയിലെ പത്മിനിയെ മാനന്തവാടി ജില്ലാ ആശുപത്രിയില് പ്രവേശിപ്പിച്ചപ്പോള്\nപുല്‍പ്പള്ളിയിലെ വനങ്ങളാല് ചുറ്റപ്പെട്ടുകിടക്കുന്ന ചേകാടി, പൂതാടി ഗ്രാമപഞ്ചായത്തിലെ മൂടക്കൊല്ലി, രണ്ടാംനമ്പര്, ചേലക്കൊല്ലി മേഖലകള്, മുള്ളന്‍കൊല്ലി ഗ്രാമപഞ്ചായത്തിന്റെ വിവിധ പ്രദേശങ്ങള് എന്നിവയെല്ലാം കാട്ടാന ശല്യം രൂക്ഷമായ പ്രദേശങ്ങളാണ്. കാടും നാടും വേര്‍തിരിച്ചുകൊണ്ട് വന്യമൃഗശല്യത്തിന് പരിഹാരം കാണണമെന്നതാണ് പ്രദേശവാസികളുടെ ആവശ്യം. കല്‍മതില്, റെയില്‍ഫെന്‍സിംഗ് എന്നിവയുടെ നിര്‍മ്മാണത്തിനായി പദ്ധതികള് പ്രഖ്യാപിച്ചിട്ടുണ്ടെങ്കിലും ഒന്നും പ്രാരംഭഘട്ടത്തില് പോലുമെത്തിയിട്ടില്ല.\nwoman elephant attack wayanad വനിത ആക്രമണം വയനാട്\nWoman attacked by elephant in wayanad


മോൺസിഞ്ഞോർ ജോസഫ് തണ്ണിക്കോട്ട് നിര്യാതനായി – Verapoly Archdiocese\nവരാപ്പുഴ അതിരൂപത വൈദികനായിരുന്ന മോൺസിഞ്ഞോർ ജോസഫ് തണ്ണിക്കോട്ട് (77വയസ്സ്) നിര്യാതനായി.\n1943 ജൂലൈ 22 ന് തണ്ണിക്കോട്ട് പൈലി- ബ്രിജീത്ത ദമ്പതികളുടെ മകനായി നീറിക്കോട് ആയിരുന്നു അദ്ദേഹത്തിൻറെ ജനനം. വൈദിക പഠനത്തിനുശേഷം 1971 ൽ വൈദികപട്ടം സ്വീകരിച്ചു. റോമിൽ ഉപരിപഠനവും നടത്തിയിട്ടുണ്ട്. പള്ളിപ്പുറം , ഗോതുരുത്ത് , കലൂർ, ചാലക്കുടി, എന്നീ ഇടവകകളിൽ സഹവികാരിയായും , മാമംഗലം കർമലമാതാ ചർച്ച്, സെന്റ്. മൈക്കിൾസ് ചർച്ച് ചെമ്പുമുക്ക് , സെന്റ്. ജോർജ്ജ് ചർച്ച് പെരുമാനൂർ, സെൻറ്. ഫ്രാൻസിസ് സേവ്യർ ചർച്ച് കലൂർ എന്നിവിടങ്ങളിൽ വികാരിയായിയായും, കളമശ്ശേരി മൈനർ സെമിനാരി റെക്ടർ, കളമശ്ശേരി ഹോളി ഏഞ്ചൽസ് ഇൻസ്റ്റിറ്റ്യൂട്ട് ഡയറക്ടർ, വരാപ്പുഴ അതിരൂപത ചാൻസിലർ, എറണാകുളം ആശീർഭവൻ ഡയറക്ടർ , വല്ലാർപാടം ബസിലിക്ക റെക്ടർ എന്നീ നിലകളിലും കൂടാതെ ഫൊറോന വികാരിയായും സേവനം ചെയ്തു . അദ്ദേഹം ദീർഘകാലം വരാപ്പുഴ അതിരൂപത വിവാഹ കോടതിയിലും സേവനം ചെയ്തിട്ടുണ്ട്. അദ്ദേഹത്തിൻറെ വിശിഷ്ടമായ വൈദിക സേവനത്തിനിടയിൽ 2009 സെപ്റ്റംബർ 13 ആം തീയതി പരിശുദ്ധ പിതാവ് പേപ്പൽ ബഹുമതിയായ മോൺസിഞ്ഞോർ സ്ഥാനം നൽകി അദ്ദേഹത്തെ ആദരിച്ചു. ദീർഘകാലം വരാപ്പുഴ അതിരൂപതയുടെ എപ്പിസ്കോപ്പൽ വികാരിയായി അദ്ദേഹം സേവനം ചെയ്തു. 2018 ൽ ഔദ്യോഗിക ജീവിതത്തിൽ നിന്നും വിരമിച്ച അദ്ദേഹം കാക്കനാട് ചെമ്പുമുക്കിൽ ഉള്ള ആവില ഭവനിൽ വിശ്രമ ജീവിതത്തിൽ ആയിരുന്നു.\nതൻറെ ജീവിതകാലം മുഴുവൻ ദൈവത്തിന്റെ മഹത്വത്തിനും മനുഷ്യൻറെ നന്മയ്ക്കുമായി ജീവിച്ച വ്യക്തിയായിരുന്നു മോൺസിഞ്ഞോർ ജോസഫ് തണ്ണിക്കോട്ട് എന്ന് വരാപ്പുഴ അതിരൂപത മെത്രാപ്പോലീത്ത ഡോ. ജോസഫ് കളത്തിപ്പറമ്പിൽ അനുസ്മരിച്ചു. അദ്ദേഹത്തിൻറെ വിയോഗത്തിൽ ആർച്ചുബിഷപ്പ് അഗാധമായ ദുഃഖം രേഖപ്പെടുത്തി. അദ്ദേഹത്തെ ഏൽപ്പിച്ച എല്ലാ ഉത്തരവാദിത്വങ്ങളും തികഞ്ഞ ആത്മാർത്ഥതയോടും സത്യസന്ധതയോടെ കൂടി അദ്ദേഹം നിർവ്വഹിച്ചിരുന്നു എന്ന് ആർച്ച്ബിഷപ്പ് അനുസ്മരിച്ചു. അദ്ദേഹം സേവനം ചെയ്ത എല്ലാ സ്ഥലങ്ങളിലും വിവിധതരത്തിലുള്ള കൃഷികളെ പ്രോത്സാഹിപ്പിക്കുകയും അതിനായി മുന്നിട്ടിറങ്ങുകയും ചെയ്ത പ്രകൃതി സ്നേഹി കൂടിയായിരുന്നു അദ്ദേഹം. അദ്ദേഹത്തിൻറെ വിയോഗം വരാപ്പുഴ അതിരൂപതയ്ക്ക് നികത്താനാവാത്ത നഷ്ടമാണ്. എത്ര നാൾ ജീവിച്ചു എന്നതിലല്ല ,എങ്ങനെ ജീവിച്ചു എന്നതിലാണ് ജീവിതത്തിന്റെ മഹത്വം എന്ന് അദ്ദേഹം സ്വന്തം ജീവിതം കൊണ്ട് തെളിയിച്ചു. അദ്ദേഹത്തിൻറെ ഓർമകൾക്ക് മുൻപിൽ ഒരായിരം ആദരാഞ്ജലികള് സ്നേഹപൂർവ്വം അർപ്പിക്കുന്നു.\nവരാപ്പുഴ അതിരൂപതക്ക് അനുഗ്രഹമായി... വിദ്യാര്‍ത്ഥികള്‍ക്കിടയില്...


കള്ളപ്പണം വെളുപ്പിക്കല് പദ്ധതി; ഗുജറാത്തികള് നാലു മാസം കൊണ്ട് വെളുപ്പിച്ചത് 18,000 കോടി രൂപ – Chandrika Daily\nBy chandrika Tuesday October 2, 2018 20:11 pm\nകള്ളപ്പണം വെളുപ്പിക്കല് പദ്ധതി; ഗുജറാത്തികള് നാലു മാസം കൊണ്ട് വെളുപ്പിച്ചത് 18,000 കോടി രൂപ\nഅഹമ്മദാബാദ്: കേന്ദ്ര സര്‍ക്കാര് കള്ളപ്പണം നികുതി അടച്ച്് വെളുപ്പിക്കുന്നതിനായി പ്രഖ്യാപിച്ച വരുമാനം പ്രഖ്യാപിക്കല് പദ്ധതി (ഐ.ഡി.എസ്) വഴി ഗുജറാത്തികള് നാലു മാസം കൊണ്ട് വെളുപ്പിച്ചത് 18,000 കോടി…\nഅഹമ്മദാബാദ്: കേന്ദ്ര സര്‍ക്കാര് കള്ളപ്പണം നികുതി അടച്ച്് വെളുപ്പിക്കുന്നതിനായി പ്രഖ്യാപിച്ച വരുമാനം പ്രഖ്യാപിക്കല് പദ്ധതി (ഐ.ഡി.എസ്) വഴി ഗുജറാത്തികള് നാലു മാസം കൊണ്ട് വെളുപ്പിച്ചത് 18,000 കോടി രൂപ. ഇത്തരത്തില് രാജ്യത്ത് വെളുപ്പിച്ച കണക്കില് പെടാത്ത പണത്തിന്റെ 29 ശതമാനമാണിത്. 2016 ജൂണ്-സെപ്തംബര് കാലയളവിലാണ് ഇത്രയും പണം ഗുജറാത്തികള് വെളുപ്പിച്ചെടുത്തത്.\nഇതിന് പിന്നാലെയാണ് നോട്ട് അസാധുവാക്കലും, തന്റെ കൈവശം 13,860 കോടി രൂപയുടെ അനധികൃത സ്വത്തുണ്ടെന്ന റിയല് എസ്റ്റേറ്റ് വ്യവസായി മഹേഷ് ഷായുടെ വെളിപ്പെടുത്തലും വന്നത്. മഹേഷ് ഷായുടെ ഐ.ഡി.എസ് പിന്നീട് റദ്ദാക്കിയിരുന്നു. നികുതി ആദ്യ ഘടു നല്‍കിയില്ലെന്നതാണ് കാരണം.\nഇതു സംബന്ധിച്ച് ആദായ നികുതി വകുപ്പിന് വിവരാവകാശ നിയമപ്രകാരം 2016 ഡിസംബറില് വിവരാവകാശം വഴി നല്‍കിയ അപേക്ഷക്ക് രണ്ട് വര്‍ഷത്തിന് ശേഷമാണ് ആദായ നികുതി വകുപ്പ് മറുപടി നല്‍കിയത്. രാഷ്ട്രീയ നേതാക്കള് ഉന്നത ഉദ്യോഗസ്ഥര് പൊലീസുകാര് എന്നിവര് ഇത്തരത്തില് എത്ര പണം നികുതി അടച്ച് വെളുപ്പിച്ചെന്നത് സംബന്ധിച്ച് ആദായ നികുതി വകുപ്പ് മറുപടി നല്‍കിയിട്ടില്ല.\nCategories: Culture, More, News, Video Stories, Views Tags: Black money, demonetisation, gujarat, indian rupee


Kavya Madhavan writes lyrics foraMusic album - Malayalam Filmibeat\nഅഭിനയത്തില് മാത്രമല്ല സഹിത്യത്തിലും തനിയ്ക്ക് ഗന്ധമുണ്ടെന്ന് തെളിയിക്കാന് തുടങ്ങുകയാണ് കാവ്യാ മാധവന്.\nകാവ്യരചിച്ച ആറു ഗാനങ്ങളുള്‍പ്പെട്ട ഒരു കസറ്റ് അടുത്തുതന്നെ വിപണിയിലെത്തും. നവാഗതരായ അനൂപ്, അരുണ് എന്നിവരാണ് കാവ്യയുടെ വരികള്‍ക്ക് സംഗീതം പകര്‍ന്നിരിയ്ക്കുന്നത്. ആലാപനമാകട്ടെ ജ്യോത്സനയും.\nമുമ്പ് ചിത്രഭൂമിയില് കാവ്യയുടേതായി പ്രസിദ്ധീകരിച്ച ഒരു കവിത അനൂപും അരുണുംകൂടി സംഗീതം നല്‍കി ചിട്ടപ്പെടുത്തിക്കൊണ്ടുവന്നപ്പോഴാണ് ഇത്തരം ഒരു ശ്രമം നടത്താമെന്ന ആത്മവിശ്വാസം കാവ്യയ്ക്കുമുണ്ടായത്.\nഅരുണിന്റെയും അനൂപിന്റെയും നിര്‍ബ്ബന്ധത്തിന് വഴങ്ങി കവിതയില് ബാക്കി വരികള്‍കൂടി കാവ്യ എഴുതിച്ചേര്‍ക്കുകയായിരുന്നു. എരിഞ്ഞെന്റെയുള്ളില് നീ അടങ്ങീടുമോ...... എന്ന ഈ പാട്ട് കേട്ടാല് കാവ്യക്ക് അറിയാതെ കണ്ണുനിറയും.\nചന്ദ്രനുദിക്കുന്ന ദിക്കില് റിലീസായതിന് ശേഷം ഡാന്‍സ് ാസ്സിലെ ഒരു സുഹൃത്തില് നിന്നും അറിഞ്ഞ ഒരു ആരാധകന്റെ ഓര്‍മ്മയാണ് കാവ്യക്കീഗാനം. അതുകൊണ്ടുതന്നെ എത്രനിയന്ത്രിച്ചാലും അറിയാതെ കണ്ണുകള് നിറയും.\nസുഹൃത്തില് നിന്ന് കേട്ടറിഞ്ഞ ആരാധകന് പിന്നീട് തലച്ചോറില് വൈറസ് ബാധയുണ്ടായി മരിച്ചുവെന്നറിഞ്ഞപ്പോള് ഒരിക്കലും കാണാത്ത ആ ആരാധകനുവേണ്ടി കാവ്യസമര്‍പ്പിച്ചതാണ് വേദന നിറയുന്ന ഈ ഗാനം. ഇതിനൊപ്പം ശ്രീകൃഷ്ണ സ്തുതി, മാപ്പിളപ്പാട്ടുകള് തുടങ്ങി മറ്റ് അഞ്ച് ഗാനങ്ങള് കൂടി കസറ്റിലുണ്ടാകും.


ഇന്നും പതിവ് പോലെ പത്രത്തിലെ ചരമ കോളത്തിലേക്ക് അലസമായി കണ്ണോടിച്ചതാണ് - അതില് പരിചയമുള്ള ഒരു മുഖം കണ്ടപ്പോള് ഉള്ളില് ഒരാന്തല് ! അവിശ്വസനീയതയോടെ വീണ്ടും നോക്കി - അതേ, അത് അദ്ദേഹം തന്നെ! എന്നാലും വിശ്വാസമായില്ല - അദ്ദേഹത്തിനു മരിക്കാനുള്ള പ്രായമൊന്നും ആയില്ലല്ലോ എന്നാണ് മനസ്സില് തോന്നിയത്. (മരണത്തിനു പ്രായം ഒരു ഘടകമല്ലെന്ന് നന്നായി അറിയുന്ന ഞാന് എന്ത് കൊണ്ടാണ് അങ്ങനെ ചിന്തിച്ചത് എന്നറിയില്ല). എന്തായാലും 'പത്രത്തിനു തെറ്റു പറ്റിയതാവും, ഫേസ് ബുക്ക് നോക്കിയാല് അറിയാം ഇത് ശരിയായ വാര്‍ത്തയല്ലെന്ന്' എന്ന് മനസ്സില് കരുതി ഫേസ് ബുക്കില് അദ്ദേഹത്തെ പരിചയപ്പെട്ട ഗ്രൂപ്പില് എത്തിയപ്പോള് വാര്‍ത്ത ശരിയാണ് എന്ന് മനസ്സിലായി... ഒരു നിമിഷം തരിച്ചിരുന്നു പോയി! എപ്പോഴും സൗമ്യനായി, ശാന്തനായി മാത്രം കണ്ടിട്ടുള്ള ശങ്കരേട്ടന് കാലയവനികയ്ക്കുള്ളില് മറഞ്ഞിരിക്കുന്നു... ഓര്‍മകളുടെ ഭാണ്ഡത്തില് മായാത്ത ഒരു പുഞ്ചിരിയും ബാക്കിവെച്ചു കൊണ്ട്...\nശങ്കരേട്ടനെ ഞാന് പരിചയപ്പെടുന്നത് ഫേസ് ബുക്കിലെ ഒരു കൂട്ടായ്മയിലൂടെയാണ്. ഇത്തരം കൂട്ടായ്മകളുടെ മുഖമുദ്രയായ ചര്ച്ചകളും അതിനോടനുബന്ധിച്ച അല്ലറ ചില്ലറ ബഹളങ്ങളുമൊക്കെ നടക്കുന്ന വേളയില് തന്റെ വ്യതസ്തമായ വാക്കുകളിലൂടെയാണ് ശങ്കരേട്ടന് ശ്രദ്ധേയനായത്. ഇത്തരം അവസരങ്ങളില് അദ്ദേഹത്തിന്‍റെ കമന്റുകള് വളരെയധികം പക്വവും സമീകൃതവുമായിരുന്നു -asane voice in the midst of insanity - എന്ന് പറയാം. മറ്റുള്ളവര്‍ക്ക് വേദനാജനകമായ വാക്കുകള് ഒരിക്കലും തന്നില് നിന്നും വരാതിരിക്കാന് അദ്ദേഹം നിഷ്കര്‍ഷിച്ചിരുന്നു എന്നാണെനിക്ക് തോന്നിയിട്ടുള്ളത്. എന്നാല് തനിക്ക് പറയാനുള്ള കാര്യങ്ങള് അദ്ദേഹം ഒരിക്കലും പറയാതിരുന്നിട്ടുമില്ല. മറ്റുള്ളവരോട് യോജിക്കാന് കഴിയാത്തപ്പോള് പോലും അവരെ താഴ്ത്തിക്കെട്ടുന്ന രീതിയിലുള്ള ഒരു പരാമര്‍ശമോ, അവരെ മുറിപ്പെടുത്തുന്ന ഒരു വാക്കോ അദ്ദേഹത്തില് നിന്നും വന്നതായി ഞാന് കണ്ടിട്ടില്ല. ഗ്രൂപ്പില് എല്ലാവര്ക്കും പ്രിയങ്കരനായിരുന്നു അദ്ദേഹം.\nഞാന് അറിഞ്ഞ ശങ്കരേട്ടന് ഒരു നല്ല എഴുത്തുകാരനാണ്, സഞ്ചാരപ്രിയനാണ്, ആളുകളെ സഹായിക്കുന്നതില് ഒരു മടിയും കാണിക്കാത്തയാളാണ്, തന്റെ അറിവ് മറ്റുള്ളവരുമായി പങ്കു വെക്കുന്നതില് ആഹ്ലാദം കണ്ടെത്തിയിരുന്ന ഒരാളാണ്. മറ്റുള്ളവരെ പ്രോത്സാഹിപ്പിക്കുന്നതില് അദ്ദേഹം ഒരിക്കലും പിശുക്ക് കാണിച്ചിട്ടില്ല. എന്റെ ബ്ലോഗുകളും കുറിപ്പുകളും വായിച്ച് അദ്ദേഹം പല കാര്യങ്ങളും പറഞ്ഞു തന്നിട്ടുണ്ട് - എന്നോട് മാത്രമായല്ല, പൊതുവായി. (ഇത് പോലെ പലരെയും അദ്ദേഹം പ്രോത്സാഹിപ്പിച്ചിട്ടുണ്ടെന്നു ഇപ്പോള് അറിയുന്നു) അവ എന്നില് മാത്രം ഒതുങ്ങാതെ ഇനിയും ആളുകള് കാണണം, മനസ്സിലാക്കണം എന്ന വലിയ ചിന്തയായിരുന്നു അതിനു പിന്നില് എന്നെനിക്ക് തോന്നിയിട്ടുണ്ട്. എഴുത്തുകാരന്റെ ധര്‍മം എഴുതുന്നതോടെ അവസാനിക്കുന്നില്ല എന്ന അഭിപ്രായമായിരുന്നു അദ്ദേഹത്തിന്. ബ്ലോഗ് എഴുതിയാല് മാത്രം പോരാ, അത് വായനക്കാരില് എത്തിക്കാന് ശ്രമിക്കുക കൂടി വേണം എന്നദ്ദേഹം പറഞ്ഞിരുന്നത് ഞാന് മറക്കില്ല.\nകുറെ മാസങ്ങള്‍ക്ക് മുന്പ് അദ്ദേഹം നാട്ടില് വരുന്നുണ്ട്, സമയവും സൗകര്യവും ഉള്ളവര്‍ക്ക് വിളിക്കാം / കാണാം എന്ന് പറഞ്ഞ് തന്റെ ഫോണ് നമ്പര് ഗ്രൂപ്പില് ഇടുകയുണ്ടായി. പതിവിനു വിപരീതമായി ഞാന് ആ നമ്പര് സൂക്ഷിച്ചു വെക്കുകയും അദ്ദേഹം നാട്ടില് ഉണ്ടാവുമെന്നു പറഞ്ഞ ദിവസങ്ങളിലൊന്നില് അദ്ദേഹത്തെ വിളിക്കുകയും കുറച്ചു നേരം സംസാരിക്കുകയും ചെയ്തിരുന്നു. അധികമൊന്നും സംസാരിച്ചില്ലെങ്കിലും എന്നെ സംബന്ധിച്ചിടത്തോളം മറക്കാനാവാത്ത ഒരു സംഭാഷണമായിരുന്നു അത്.\nബ്ലോഗ് എഴുത്തിലും ബ്ലോഗിങ്ങ് ഗ്രൂപ്പുകളിലും സജീവമായപ്പോള് മേല്‍പ്പറഞ്ഞ ഗ്രൂപ്പിലേക്ക് വല്ലപ്പോഴും മാത്രം എത്തിനോക്കുക എന്നതായി എന്റെ പതിവ്. അങ്ങനെ ഒരു ദിവസം അവിടെ ചെന്നപ്പോള് ശങ്കരേട്ടനും പത്നിയും ഹരിദ്വാര് തുടങ്ങിയ പുണ്യ സ്ഥലങ്ങളില് തീര്‍ഥാടനത്തിലാണ് എന്നറിഞ്ഞു. അതിനു പിന്നാലെയാണ് ഉത്തരാഖണ്ഡില് പ്രകൃതി ദുരന്തമുണ്ടായ വാര്‍ത്ത കേട്ടത്. സ്വാഭാവികമായും ആദ്യം അദ്ദേഹത്തിന്റെ സുരക്ഷയെക്കുറിച്ചാണ് ആശങ്ക തോന്നിയത്. കൈയ്യിലുള്ള നമ്പറില് വിളിച്ചു നോക്കിയെങ്കിലും കിട്ടിയില്ല. പിന്നീട് അദ്ദേഹത്തിന്‍റെ പോസ്റ്റ് ഗ്രൂപ്പില് വന്നു. അവര് കുഴപ്പം കൂടാതെ തിരിച്ചെത്തിയെന്നു പറഞ്ഞ്. തന്നെക്കുറിച്ച് ആകുലരായവര് പലരുമുണ്ടെന്നു മനസ്സിലാക്കി അവരെയൊക്കെ സമാധാനിപ്പിച്ചു കൊണ്ട് വന്ന ആ പോസ്റ്റ് ഇപ്പോഴും ഓര്‍ക്കുന്നു.\nഎന്നാല് ഞാന് ഇത് വരെ അറിയാത്ത ശങ്കരേട്ടന് ഞാന് അറിഞ്ഞ ശങ്കരേട്ടനെക്കാള് എത്രയോ വലിയവനായിരുന്നു എന്ന് ഈ വൈകിയ വേളയിലാണ് തിരിച്ചറിയുന്നത്. തന്റെ പ്രവര്‍ത്തന മേഖലയിലെ അത്യുന്നതനായിരുന്നു അദ്ദേഹം. അദ്ദേഹത്തിന്‍റെ നേട്ടങ്ങള് ഒരുപാടാണ് - ടെക്നോപാര്‍ക്കിലെ ആദ്യ ഐ ടി സംരഭമായ ബ്രഹ്മ സോഫ്ടെകിന്റെ സ്ഥാപകനായിരുന്നു അദ്ദേഹം. ചെന്നൈയിലെ വെബ്ട്ര വിഷന്‍സ് പ്രൈവറ്റ് ലിമിറ്റഡ്-ന്റെ ഡയറക്ടര് ആയ അദ്ദേഹം പല പ്രമുഖ ഐ ടി കമ്പനികളുടെയും ഉപദേഷ്ടാവ് കൂടിയായിരുന്നു. മംഗലാപുരത്തെ കോളേജ് ഫോര് ലീഡര്ഷിപ് ആന്‍ഡ് ഹ്യുമണ് റിസോര്‍സ് ഡെവലപ്പ്മെന്റ്, കോയമ്പത്തൂരിലെ ഗുരുവായൂരപ്പന് ഇന്‍സ്റ്റിറ്റ്യൂട്ട് ഓഫ് മാനേജ്‌മെന്റ് എന്നിവയുടെ സ്ഥാപക ട്രസ്റ്റിയുമായിരുന്നു. അദ്ദേഹം മാര്‍ഗനിര്‍ദ്ദേശം നല്‍കിയിട്ടുള്ള പുതു സംരംഭങ്ങള് എണ്ണമറ്റവയത്രേ! ഇവയെല്ലാം കൂടാതെ തിരഞ്ഞെടുപ്പ് സംബന്ധമായ (വോട്ടര്‍സ് ലിസ്റ്റ് കമ്പ്യൂട്ടര്‍വല്കരിക്കുക, വോട്ടര്‍സ് ഐഡന്റിറ്റി കാര്‍ഡ്-ന്റെ കാര്യങ്ങള് കമ്പ്യൂട്ടര്‍വല്കരിക്കുക തുടങ്ങി) അനേകം കാര്യങ്ങള് അദ്ദേഹത്തിന്‍റെ നേതൃത്വത്തിലാണത്രേ നടപ്പാക്കിയിട്ടുള്ളത്. അദ്ദേഹത്തെക്കുറിച്ച് അറിയാന് ഇനിയും ഒരു പാട് കാര്യങ്ങള് ബാക്കിയുണ്ടാകാം...\nടെക്നോ പാര്‍ക്കിലെ ആദ്യ സംരംഭമായ ബ്രഹ്മ സോഫ്ടെകിന്റെ ഉദ്ഘാടനവേളയില്\nഇക്കഴിഞ്ഞ ആഴ്ച്ച കൊച്ചിയില് വന്നു പോയതിന്റെ ഒരു ഫോട്ടോ അദ്ദേഹം തന്റെ ഫേസ്ബുക്ക് വാളില് ഇട്ടിരുന്നു. ആ യാത്ര കഴിഞ്ഞു തിരിച്ചെത്തിയ ശേഷം ചില ദേഹാസ്വാസ്ഥ്യങ്ങള് അദ്ദേഹത്തെ വലച്ചിരുന്നുവത്രേ! ചുരുക്കം ചിലരോട് മാത്രം തന്റെ രോഗ വിവരം പറഞ്ഞ അദ്ദേഹം അസുഖം ഭേദമായാല് ഉടന് തന്നെ ഗ്രൂപ്പില് ആക്റ്റീവ് ആവും എന്നും പറഞ്ഞിരുന്നുവത്രേ! എന്നാല് എല്ലാവരെയും ദു:ഖത്തില് ആഴ്ത്തിക്കൊണ്ട് പൊടുന്നനെ അദ്ദേഹം യാത്രയായി...\nഅദ്ദേഹത്തിന്‍റെ മരണം, അദ്ദേഹത്തെ ഒരിക്കല് പോലും നേരില് കാണാത്ത എന്നെ ഇത്രയധികം ഉലച്ചുവെങ്കില് അദ്ദേഹത്തിന്റെ കുടുംബത്തിനും സുഹൃത്തുക്കള്‍ക്കും പ്രിയപ്പെട്ടവര്‍ക്കും ഈ അകാല വിയോഗം എത്രയധികം വേദനാജനകമായിരിക്കും!!! ഈ ദുഃഖം താങ്ങാനുള്ള ശക്തി ഈശ്വരന് അവര്‍ക്ക് നല്‍കട്ടെ എന്ന് പ്രാര്‍ഥിക്കുന്നു... ഒരുവന് എങ്ങനെയായിരിക്കണം എന്ന് പെരുമാറ്റത്തിലൂടെയും വാക്കുകളിലൂടെയും കാണിച്ചു തന്ന ശങ്കരേട്ടന് പലരുടെയും മനസ്സില് കാലങ്ങളോളം ജീവിച്ചിരിക്കും എന്നതിന് തര്‍ക്കമില്ല. ആ ബഹുമുഖ പ്രതിഭയുടെ ഓര്‍മകള്‍ക്ക് മുന്നില് നിറകണ്ണുകളോടെ പ്രണമിക്കുന്നു...\nചിത്രങ്ങള്‍ക്കും വിവരങ്ങള്‍ക്കും കടപ്പാട്: നമ്പൂതിരീസ് ഗ്രൂപ്പ് (https://www.facebook.com/groups/namboodiri/)\nkrishnan 20 November 2013 at 14:01\nശങ്കരേട്ടന് പ്രണാമം . ഹൃദയത്തില് നിന്ന് ഉതിരുന്ന നിഷയുടെ ഈ വാക്കുകള് ശങ്കരേട്ടനെ അറിയുന്നവരെ കണ്ണീരണിയിക്കും.\nCv Thankappan 20 November 2013 at 21:22\najith 20 November 2013 at 21:42\nആദരാഞ്ജലികള്. (ഞാന് ചിലപ്പോള് ആലോചിക്കാറുണ്ട്, ഒരുപക്ഷെ പെട്ടെന്നങ്ങ് മരിച്ചുപോയാല് ഓണ്‍ലൈനിലുള്ള ആരും അറിയുകയില്ലല്ലോ എന്ന്. അനു ഇന്റര്‍നെറ്റ് തുറക്കാറെയില്ല. അല്ലതെ ആര് ഒരു നോട്ട് എഴുതിയിടും? ഒരുവിധ മുന്നറിയിപ്പുമില്ലാതെ എന്നെ ഇവിടെങ്ങും കാണാതെയായാല് ഇതൊന്ന് ഓര്‍ത്തേക്കണേ!!)\nചന്തു നായർ 20 November 2013 at 23:05\nആദരാഞ്ജലികൾ....അജിത്തിന്റെ ചിന്ത എന്നേയും ചിന്തിപ്പിക്കുന്നു.\nEchmukutty 21 November 2013 at 16:12\nആദരാഞ്ജലികള്... അജിത്തേട്ടന് എഴുതിയത് വായിച്ച് ഞാനും ... അങ്ങനെയിരുന്നു പോകുന്നു...\nUnknown 21 November 2013 at 20:20\nനേരില് കണ്ടിട്ടില്ല ; എങ്കിലും സാധാരണയില്‍ക്കവിഞ്ഞ ഒരടുപ്പം തോന്നിയ വ്യക്തിത്വം ആണ് ശങ്കരേട്ടന് . പല സന്ദര്‍ഭങ്ങളിലും നല്ല ഉപദേശങ്ങള് തന്നു . വിശേഷിച്ചും ഫേസ് ബുക്കില് ഒരു വ്യക്തിയില് നിന്ന് ബ്ലോഗ് എഴുത്തിലൂടെ വ്യക്തി ഹത്യാപരമായ പോസ്റ്റ് എഴുതിയതില് ഉണ്ടായ മുറിവ് ഉണക്കാന് . ഒരു ഫേസ് ബുക്ക് ഗ്രൂപ്പില് നിന്ന് ഉണ്ടായ ദുരനുഭവം മറക്കാന് .\nഒപ്പം ഒരിക്കല് അദ്ദേഹത്തെ പ്പറ്റി കവിത എഴുതാമെന്ന വാക്ക് ഓര്‍മ്മിപ്പിച്ച് എന്നെക്കൊണ്ട് അദ്ദേഹത്തെക്കുറിച്ച് കവിത എഴുതാന് സ്നേഹപൂര്‍വ്വം പ്രചോദനമേകിയ ശങ്കരേട്ടന് ; ഒരിക്കല് അദ്ദേഹത്തെ വരച്ചപ്പോഴും കവിത എന്ന പോലെ ആ സര്‍ഗ്ഗ പ്രക്രിയയെ സഹൃദയത്വത്തോടെ അഭിനന്ദിച്ച ശങ്കരന് നമ്പൂതിരി എന്ന ശങ്കരേട്ടന് . മരിച്ചു എന്ന് കേട്ടപ്പോള് വിശ്വസിക്കാന് മടിച്ചു .\nഎന്തു ചെയ്യാന് ; വിധിവിഹിതമേവനും ലംഘിച്ചു കൂടുമോ ?\nബൈജു മണിയങ്കാല 22 November 2013 at 00:00\nഅജിത് ഭായ് എന്നും കാണുന്ന ഒരാളെ കണ്ടില്ലെങ്കിൽ ചോദിക്കണം എന്ന് തോന്നും പക്ഷെ എങ്ങിനെ ചോദിക്കും എന്നുള്ള വ്യക്ലബ്യം തോന്നും ഇപ്പൊ അധികം നാളായിട്ടില്ല സൌഗന്ധികം എന്ന ബ്ലോഗ്ഗേറെ കാണുന്നില്ല വെക്കേഷൻ ആകും എന്ന് കരുതും പക്ഷെ ചോദിക്കുന്നതെങ്ങിനെയാ ആരോട അത് പോലെ അങ്ങിനെ കണ്ടില്ലെങ്കിൽ പോലും ഒന്നും ചോദിച്ചില്ലെങ്കിൽ ഒന്നും തോന്നരുത്\nഇവിടെ ശങ്കരേട്ടന് ആദരാഞ്ജലികൾ\nസാജന് വി എസ്സ് 22 November 2013 at 01:11\nഎനിക്കും അദേഹത്തെ ഒരു ഫേസ്ബുക്ക് ഗ്രൂപ്പ് വഴിയാണ് കൂടുതല് അറിയാവുന്നത്,ഒത്തിരി നല്ല അറിവുകള് അവിടെ പകര്‍ന്നു തന്നിരുന്നു.തീര്‍ത്തും അപ്രതീക്ഷിതമായ വിയോഗം\nUnknown 24 November 2013 at 16:08\nകഴിഞ്ഞ പല വര്‍ഷങ്ങളായി നല്ല സുഹൃത്ത് ആയും പിന്നീട് വളരെ അടുത്ത ബന്ധു ആയും ബിസിനസ് പരമായും ഒക്കെ കൂടെ ഇടപെട്ട ഒരു കുടുംബാന്ഗം ആണ് ഞാന്. വളരെ അധികം അറിവുകള് പല മേഖലകളിലും ശങ്കരന് ആധികാരികമായി നേടിയിരുന്നു . മണിക്കൂറുകള് സംസാരിച്ചിരിക്കാന് ഒരു വിഷയ ദാരിദ്ര്യവും ഇല്ലായിരുന്നു. ഞങ്ങള്‍ക്കൊക്കെ ഒരിക്കലും മറക്കാന് കഴിയാത്ത ഒരു വ്യക്തി ആയി എന്നും ഞങ്ങളുടെ മനസ്സില് അദ്ദേഹം ജീവിച്ചിരിക്കും. ഈ ദുര്‍വിധിയെ നേരിടാന് ഗീതക്കും സൌമ്യക്കും മധുവിനും ഈശ്വരന് ശക്തി നല്‍കട്ടെ എന്ന് മാത്രമാണ് പ്രാര്‍ഥന . ലത നമ്പൂതിരി , ക്രിസ്ടല് ഗ്രൂപ്പ്\nSangeeth K 27 November 2013 at 12:45\nവേണുഗോപാല് 14 December 2013 at 13:16\nഒരു വലിയ മനുഷ്യന് കൂടി ഓര്‍മ്മയായി


തോക്കിന് മുനയില് നിന്ന് വരുന്നൂ, അഫ്ഗാന് ക്രിക്കറ്റ് ടീം | Madhyamam\nHomechevron_rightOpinionchevron_rightOpen Forumchevron_rightതോക്കിന് മുനയില്...\ndate_range 15 March 2016 1:09 PM GMT\nതോക്കിന് മുനയില് നിന്ന് വരുന്നൂ, അഫ്ഗാന് ക്രിക്കറ്റ് ടീം\n‘‘വിശപ്പാണ് എന്‍െറ പ്രധാനപ്രശ്നം. ക്രിക്കറ്റല്ല. എന്‍െറ ഭാര്യയും കുഞ്ഞും പട്ടിണി കിടക്കുമ്പോള് ക്രിക്കറ്റ് കളിക്കാന് ഞാനില്ല’’ ദേശീയ ടീമിലേക്കുള്ള വിളി വന്നപ്പോള് അഫ്ഗാന് ഓപ്പണര് കരീം സാദിഖിന് പറയാനുണ്ടായിരുന്നത് അതാണ്.\nഅമേരിക്കയോട് അഫ്ഗാന് കടപ്പെട്ടിരിക്കുന്നു, ഇത്രയേറെ മൈതാനങ്ങള് പണിതു തന്നതിന്. ഈഡന് ഗാര്‍ഡനും ലോഡ്സും മെല്‍ബണും പോലെ പണക്കൊഴുപ്പിന് മുകളില് കെട്ടിപ്പൊക്കിയ ക്രിക്കറ്റ് സൗധങ്ങളല്ല അഫ്ഗാനിലേത്. ലാദന് വേട്ടയുടെ പേരില് ആശുപത്രികളും കുടികളും ഇടിച്ചു നിരത്തി അമേരിക്ക നിര്‍മിച്ചുനല്‍കിയ മരുഭൂമികള്-ഇവിടെ നിന്നാണ് അഫ്ഗാനിലെ ഓരോ കളിക്കാരനും പിറവിയെടുക്കുന്നത്. കൂടപ്പിറപ്പിന്‍െറ രക്തം വാര്‍ന്ന മണ്ണിന്് മുകളില് പന്തുതട്ടാന് വിധിക്കപ്പെട്ടവരാണ് അഫ്ഗാനിലെ ഓരോ താരങ്ങളും. കുഴിബോംബുകള്‍ക്കിടയില് പന്ത് തിരഞ്ഞുപിടിച്ച് കളിച്ചു പഠിച്ച ബാല്യങ്ങള് വളര്‍ന്നു വലുതായി ലോകത്തിന്‍െറ നെറുകയിലത്തെി നില്‍ക്കുന്നു, ക്രിക്കറ്റിന്‍െറയും ഫുട്ബാളിന്‍െറയും രൂപത്തില്. ലോകക്രിക്കറ്റിലെ തലതൊട്ടപ്പന്‍മാരെ പോലും വിറപ്പിക്കാന് കെല്‍പ്പുള്ള നീലപ്പടയായി.\nഅതിജീവനത്തിന്‍െറയും ആത്മവിശ്വാസത്തിന്‍െറയും കഥകളൊരുപാട് പറയാനുണ്ട് അഫ്ഗാന് ക്രിക്കറ്റിന്. തോക്കിന് മുനയില് നിന്ന് ക്രിക്കറ്റ് പഠിച്ചവരാണ് അവര്. പാകിസ്തന് കിരീടം ചൂടിയ 1992 ലോകകപ്പാണ് അഫ്ഗാനിസ്താനെ ക്രിക്കറ്റിന്‍െറ വഴിയെ നടക്കാന് പ്രേരിപ്പിച്ചത്. ഉസ്മാന് ഗനിയും റാഷിദ് ഖാനുമൊന്നും അന്ന് പിറവിയെടുത്തിട്ടില്ല. നായകന് അസ്ഗര് സ്റ്റാനിഗ്സായിക്ക് അന്ന് നാലു വയസായിട്ടുണ്ടാവും. സോവിയറ്റ് യുദ്ധത്തെ തുടര്‍ന്ന് നാട് വിട്ട കാബൂളികള് പാക് ക്യാമ്പുകളില് അഭയാര്‍ഥികളായി കഴിയുമ്പോഴാണ് ലോകകിരീടം പാകിസ്താനിലത്തെുന്നത്. പെഷാവറിലെ തെരുവുകളില് അലയടിച്ച ആവേശം അഫ്ഗാനികളെയും കുളിരണിയിച്ചു. ദേശീയ ടീമെന്ന നാടിന്‍െറ സ്വപ്നം യാഥാര്‍ഥ്യമാക്കാന് അഫ്ഗാന് ക്രിക്കറ്റിന്‍െറ പിതാവ് താജ് മലൂക്ക് ഇറങ്ങിതിരിച്ചു. അവിടെ നിന്നാണ് അഫ്ഗാന് ക്രിക്കറ്റിന്‍െറ ചരിത്രയാത്ര തുടങ്ങുന്നത്. മൂന്ന് സഹോദരങ്ങളെയും കൂട്ടി അഫ്ഗാനിലെ തെരുവുകളിലും കാമ്പുകളിലുമെല്ലാം കളിക്കാരെ തേടി മലൂക്ക് കയറിയിറങ്ങി. പക്ഷെ, നിരാശയായിരുന്നു ഫലം. വിശപ്പകറ്റാന് വഴിയില്ലാത്തവര് ക്രിക്കറ്റിനെ ഭയന്നു, താലിബാനെയും. സമയം കൊല്ലിയായ കളിക്ക് തങ്ങളുടെ മക്കളെ വിടാനാവില്ളെന്ന് പിതാക്കന്‍മാര് ഒരേ സ്വരത്തില് പറഞ്ഞു. ഈ പേരും പറഞ്ഞ് മേലാല് കാബൂളിന്‍െറ പടി ചവിട്ടരുത് എന്ന് പോലും മുന്നറിയിപ്പ് നല്‍കി.\nവിട്ടുകൊടുക്കാന് തയാറായിരുന്നില്ല മലൂക്ക്. 1995ല് ഒളിമ്പിക്സ് കമ്മിറ്റിയുടെ കീഴില് അഫ്ഗാന് ക്രിക്കറ്റ് ഫെഡറേഷന് രൂപം നല്‍കി. ഇതിന് കീഴില് പ്രാദേശിക ക്രിക്കറ്റ് മത്സരങ്ങള് സംഘടിപ്പിച്ചു. എതിര്‍പ്പുമായത്തെിയ താലിബാനെ ഒതുക്കാന് മലൂക്ക് പുതിയ വഴി കണ്ട് പിടിച്ചു. സമ്മാനദാനം നിര്‍വഹിക്കാന് താലിബാന് നേതാക്കളെ ക്ഷണിച്ചു. അങ്ങിനെ കടുത്ത തീവ്രവാദ നിലപാടുള്ളവര് പോലും തോക്കുപേക്ഷിച്ച് ബാറ്റേന്തി. ഇതോടെ കൂടുതല് പേര് ക്രിക്കറ്റ് കാമ്പുകളിലത്തെി. അമേരിക്ക ഇടിച്ചു നിരത്തിയ കെട്ടിടങ്ങള്‍ക്ക് മുകളില് അവര് സ്റ്റമ്പ് നാട്ടി. എപ്പോള് വേണമെങ്കിലും വീണേക്കാവുന്ന ബോംബുകള്‍ക്ക് നടുവില് എല്ലാം മറന്ന് അവര് ക്രിക്കറ്റ് കളിച്ചു, ഒപ്പം ഫുട്ബാളും.\nഅഫ്ഗാന് സര്‍ക്കാരിനെ സംബന്ധിച്ചിടത്തോളം ക്രിക്കറ്റ് ഒരു വിദേശ ഇറക്കുമതി മാത്രമായിരുന്നു. ദേശീയ ടീം രൂപവത്കരിക്കുന്നതിനായി സഹായം ചോദിച്ച് പുതിയ സര്‍ക്കാരിനെ സമീപിച്ചവരെ നിരാശരാക്കി അവര് പറഞ്ഞയച്ചു. ക്രിക്കറ്റ് പ്രേമികളുടെയും സഹൃദയരുടെയും സഹായത്താലാണ് അഫ്ഗാന് ക്രിക്കറ്റ് തളരാതെ പിടിച്ചുനിന്നത്. ആദ്യം മുഖംതിരിച്ചു നിന്ന അന്താരാഷ്ട്ര ക്രിക്കറ്റ് ബോര്‍ഡ് അഫ്ഗാനെ സഹായിക്കാന് എത്തിയതോടെ ചൊവ്വാദോഷം മാറി. അങ്ങിനെയാണ് 21ാം നൂറ്റാണ്ടിന്‍െറ തുടക്കത്തില് അഫ്ഗാന് ദേശീയ ടീം രംഗപ്രവേശം ചെയ്യുന്നത്. അഞ്ചാം ഡിവിഷനില് മികച്ച പ്രകടനം പുറത്തെടുക്കാന് കഴിയാതെ ഏകദിന പദവി നഷ്ടപ്പെടുമെന്ന അവസ്ഥയുടെ വക്കില് നിന്നാണ് അഫ്ഗാന് വീണ്ടും തിരിച്ചുവന്നത്. ഡിവിഷനുകളിലെല്ലാം മികച്ച കളി പുറത്തെടുത്ത അഫ്ഗാന് കഴിഞ്ഞവര്‍ഷം ആദ്യമായി ഏകദിന ലോകകപ്പ് കളിക്കാന് യോഗ്യത നേടി. ലോകകിരീടം നേടിയതിലും വലിയ ആഘോഷമായിരുന്നു കാബൂളിലെയും കാണ്ഡഹാറിലെയും തെരുവുകളില് അന്ന് അരങ്ങേറിയത്. പടക്കം പൊട്ടിച്ചും ആകാശത്തേക്ക് വെടിവെച്ചും നടത്തിയ ആഘോഷം നിയന്ത്രിക്കാന് സര്‍ക്കാരിന് താക്കീത് നല്‍കേണ്ടി വന്നു.\nഈ ലോകകപ്പിനിറങ്ങുന്ന അഫ്ഗാന് താരങ്ങളില് പലരും യുദ്ധത്തില് ബന്ധുക്കളെ നഷ്ടപ്പെട്ടവരാണ്. രാത്രിയില് തീപ്പട്ടി കമ്പനിയിലും പകല് ക്രിക്കറ്റ് മൈതാനത്തും ചെലവഴിച്ചാണ് സീനിയര് താരം കരീം സാദിഖ് കുടുംബം പുലര്‍ത്തുന്നത്. അഫ്ഗാനില് നല്ല കളിയിടങ്ങള് ഇല്ലാത്തതിനാല് പാകിസ്താനിലെ മൈതാനങ്ങളിലാണ് പലപ്പോഴും ടീം പരിശീലനം നടത്തുന്നത്. 44 ട്വന്‍റി 20 മത്സരങ്ങളില് 28 ജയവുമായത്തെുന്ന അഫ്ഗാന് അടിസ്ഥാന സൗകര്യങ്ങള് ലഭിച്ചാല് ലോകക്രിക്കറ്റിന്‍െറ നെറുകയിലത്തെുമെന്ന് ഉറപ്പിച്ച് പറയാനാകും.\nവനിത ക്രിക്കറ്റിന് അത്ര നല്ല കാലമല്ല അഫ്ഗാനില്. താലിബാന്‍െറ ഭീഷണി നിലനില്‍ക്കുന്നതിനാല് വനിതകള് പലരും ഈ രംഗത്തേക്ക് കടന്നുവരാന് മടിക്കുന്നു. ഒരുപക്ഷെ ഭാവിയില് ഈ വിലക്കും മറികടന്ന് അഫ്ഗാന് വനിതകളും വീരഗാഥകള് രചിച്ചേക്കാം. മുന് പാക് ഇതിഹാസം ഇന്‍സിമാമുല് ഹഖാണ് അഫ്ഗാന് ടീമിനെ കളിപഠിപ്പിക്കുന്നത്. ലോകക്രിക്കറ്റില് അത്ര മോശക്കാരല്ലാത്ത സിംബാബ്വെയെ തോല്‍പിച്ച് ട്വന്‍റി 20 ലോകകപ്പിലേക്ക് യോഗ്യത നേടിയ അഫ്ഗാന് ഇന്ത്യയിലെ പൊരിവെയിലില് അത്ഭുതം കാണിച്ചാല് വിസ്മയിക്കേണ്ടതില്ല. തീയില് കുരുത്തവര് വെയിലത്ത് വാടില്ലല്ളൊ...\nTAGS:afgan cricket team


ഭോപ്പാൽ ദുരന്തം - വിക്കിപീഡിയ\n2 ഡിസംബർ 1984 (1984-12-02) –3ഡിസംബർ 1984 (1984-12-03)\nBhopal-Union Carbide 1 crop memorial\nഅമേരിക്കൻ രാസവ്യവസായഭീമനായ യൂണിയൻ കാർബൈഡ് കമ്പനിയുടെ ഇന്ത്യയിലെ ഭോപ്പാലിലുണ്ടായിരുന്ന കീടനാശിനി നിർമ്മാണശാലയിലുണ്ടായ വ്യാവസായിക ദുരന്തമാണ് ഭോപ്പാൽ ദുരന്തം എന്ന് അറിയപ്പെടുന്നത്. പ്രവർത്തനം ആരംഭിച്ച് എട്ടാമത്തെ വർഷം 1984 ഡിസംബർ2ന് 42 ടൺ മീഥൈൽ ഐസോസയനേറ്റ് ശേഖരിച്ച ടാങ്കിൽ വെള്ളം കയറുകയും പിന്നീട് നടന്ന രാസപ്രവർത്തനങ്ങളുടെ ഫലമായി ടാങ്കിനുള്ളിലെ താപനില 200 ഡിഗ്രി സെൽഷ്യസിന് മുകളിലെത്തുകയും ചെയ്തു. ഫോസ്ജീൻ, ഹൈഡ്രജൻ സയനൈഡ്, കാർബൺ മോണോക്സൈഡ്, നൈട്രജൻ ഓക്സൈഡുകൾ എന്നീ വിഷവാതകമിശ്രിതങ്ങളും മീഥൈൽ ഐസോസയനേറ്റും അന്തരീക്ഷത്തിലേയ്ക്ക് വ്യാപിച്ചു.\nഭോപ്പാൽ ദുരന്തം മൂലം രോഗികളായിത്തീർന്നവരെ ചികിത്സിക്കുന്നതിനുള്ള അന്താരാഷ്ട്ര മെഡിക്കൽ കമ്മീഷൻ 1993-ൽ നിലവിൽ വന്നു. 2010 ജൂണിൽ മുൻ യു.സി.ഐ.എൽ ചെയർമാൻ വാറൺ ആൻഡേഴ്‌സൺ അടക്കം ഏഴ് ജോലിക്കാരെ കുറ്റവാളികളായി കോടതി പ്രഖ്യാപിച്ചു. ഈ ഉദ്യോഗസ്ഥരുടെ അശ്രദ്ധമൂലമാണ് നിരവധി പേർ മരിക്കാനിടയായത് എന്നതിനാൽ ഇവർക്ക് കോടതി രണ്ടു വർഷം തടവും രണ്ടായിരം അമേരിക്കൻ ഡോളർ പിഴയും ചുമത്തുകയുണ്ടായി. എട്ടാമത്തെ ഒരു മുൻ‌തൊഴിലാളികൂടി കുറ്റവാളിയായി വിധിക്കപ്പെട്ടങ്കിലും വിധിതീർപ്പ് വരുന്നതിനു മുമ്പ് അദ്ദേഹം മരണപ്പെട്ടിരുന്നു.\n1 ഭോപ്പാലിന്റെ ചരിത്രം\n2 യൂണിയൻ കാർബൈഡ്\n3 സെവിൻ എന്ന കാർബറിൽ\n5 സംഭവങ്ങളുടെ സമയക്രമം\n5.1 1984 ഡിസംബർ 2-3 രാത്രി\n7 കേസിന്റെ വിധി\n8 വാറൺ ആൻഡേഴ്സൺ\n9 ഓപ്പറേഷൻ ഫെയ്ത്ത്.\nമുഗൾ സാമ്രാജ്യത്തിന്റെ ഭാഗമായിരുന്നു ഭോപ്പാൽ, 1950 കളിൽ ഇവിടുത്തെ ജനസംഖ്യ ഏതാണ്ട് 60000 ഓളം മാത്രമായിരുന്നു. എന്നാൽ മദ്ധ്യപ്രദേശ് സംസ്ഥാനത്തിന്റെ തലസ്ഥാനം ആയതോടെ കൂടുതൽ ആളുകൾ ഇവിടെ സ്ഥിരതാമസമാക്കുവാൻ തുടങ്ങി.  ചെറിയ വനങ്ങളും കുന്നുകളും കൊണ്ട് ചുറ്റപ്പെട്ട ഒരു പ്രദേശമാണ് ഭോപ്പാൽ. ഇന്ത്യയുടെ ഏതാണ്ട് മധ്യപ്രദേശത്താണ് ഭോപ്പാൽ നിലകൊള്ളുന്നത്. തൊഴിലാളികളും, റിക്ഷാവലിക്കാരും ഒക്കെ അടങ്ങുന്ന സാധാരണക്കാരാണ് ഭോപ്പാലിലധികവും. ചേരി പ്രദേശങ്ങളോടൊപ്പം, ധനികർ മാത്രം താമസിക്കുന്ന സ്ഥലങ്ങളും പ്രത്യേകമായുണ്ട്. കാനേഷുമാരി അനുസരിച്ച് 1984 ൽ ഭോപ്പാലിൽ 8,00,000 ജനങ്ങൾ അധിവസിക്കുന്നുണ്ടായിരുന്നു.\n1917 ലാണ് യൂണിയൻ കാർബൈഡ് കോർപ്പറേഷൻ സ്ഥാപിതമാവുന്നത്. തൊഴിലാളികളുടെ സുരക്ഷ ഉറപ്പാക്കുന്നതിൽ വളരെയധികം വീഴ്ച വരുത്തിയിട്ടുള്ള ഒരു സ്ഥാപനമാണിത് . വെസ്റ്റ് വെർജീനിയായിലുള്ള യൂണിയൻ കാർബൈഡിന്റെ ഉത്പാദനശാലയിൽ 1980-1984 കാലഘട്ടിൽ ഏതാണ്ട് 67 തവണ മീഥൈൽ ഐസോസയനേറ്റ് എന്ന വാതകം ചോർന്നിട്ടുണ്ട്. ഇത്തരം വീഴ്ചകളൊന്നും തന്നെ പൊതുജനങ്ങളെ നേരത്തേ തന്നെ കമ്പനി അറിയിക്കാൻ മുതിർന്നിട്ടില്ലായിരുന്നു. യൂണിയൻ കാർബൈഡ് കോർപ്പറേഷന്റെ ഇന്ത്യൻ വിഭാഗമാണ് യൂണിയൻ കാർബൈഡ് ഇന്ത്യാ ലിമിറ്റഡ്. 50.9 ശതമാനത്തോളം ഓഹരി മാതൃകമ്പനിയായ യൂണിയൻ കാർബൈഡ് കോർപ്പറേഷന്റെ കയ്യിലാണ്, ബാക്കി സ്വകാര്യവ്യക്തികളുടെ കയ്യിലും, പൊതുമേഖലാ സ്ഥാപനങ്ങളുടെ ഉടമസ്ഥതയിലുമാണ്. \n1926 ൽ എവറഡി കമ്പനി ഇന്ത്യാ ലിമിറ്റഡ് എന്ന ബാറ്ററി നിർമ്മാണ ശാല ആരംഭിക്കുന്നതോടെയാണ് യൂണിയൻ കാർബൈഡ് ഇന്ത്യാ ലിമിറ്റഡ് തങ്ങളൂടെ വ്യവസായ സംരംഭങ്ങൾക്ക് തുടക്കം കുറിക്കുന്നത്.1959 ൽ എവറഡി കമ്പനി നാഷണൽ കാർബൺ കമ്പനി എന്ന പുതിയ പേരു സ്വീകരിച്ചു.1955 ൽ പബ്ലിക് ലിമിറ്റഡ് കമ്പനിയായി. ഇന്ത്യയിലെ ആദ്യ ഡ്രൈസെൽ കമ്പനിയായി തുടങ്ങിയ യൂണിയൻ കാർബൈഡ് പിന്നീട് കീടനാശിനി നിർമ്മാണത്തിലേക്കു കടക്കുകയായിരുന്നു. 1969 ൽ ആണ് യൂണിയൻ കാർബൈഡ് കോർപ്പറേഷൻ ഭോപ്പാലിൽ പ്ലാന്റ് സ്ഥാപിക്കുന്നത്. മീതൈൽ ഐസോ സയനേറ്റ് ഉപയോഗിച്ച് സെവിൻ എന്ന നാമത്തിൽ കാർബറിൽ എന്ന രാസവസ്തു ഉണ്ടാക്കുകയായിരുന്നു കമ്പനി ചെയ്തത്. തുടക്കത്തിൽ അസംസ്കൃതവസ്തുക്കൾ അമേരിക്കയിൽ നിന്നും ഇറക്കുമതി ചെയ്യുകയായിരുന്നു. വളരെ അപകടകാരിയായ മീഥൈൽ ഐസോസയനേറ്റ് ബോംബെയിൽ നിന്നും ഭോപ്പാലിലേക്ക് കനത്ത പോലീസ് അകമ്പടിയോടെ ലോറികളിലാണ് കൊണ്ടു വന്നിരുന്നത്.\nസെവിൻ എന്ന കാർബറിൽ[തിരുത്തുക]\nമീഥൈലാമൈൻ ഫോസ്ഫീനുമായി പ്രവർത്തിപ്പിച്ചുണ്ടാക്കുന്ന മീതൈൽ ഐസോ സയനേറ്റ് 1- നാഫ്ത്തനോളുമായി പ്രവർത്തിപ്പിച്ചാണ് കാർബറിൽ എന്ന സെവിൻ ഉദ്പാദിപ്പിക്കുന്നത്. ഇന്ത്യ കീടനാശിനിയുടെ വൻ വിപണിയാവും എന്നായിരുന്നു കമ്പനിയുടെ പ്രതീക്ഷ. വെള്ളപ്പൊക്കവും വരൾച്ചയുമായി വലയുന്ന കർഷകർക്ക് കമ്പനിയുടെ വില കൂടിയ കീടനാശിനി വാങ്ങാൻ കഴിവുണ്ടായിരുന്നില്ല. പ്രതിവർഷം 5000 ടൺ സെവിൻ നിർമ്മിക്കാനായിരുന്നു ഭാരത സർക്കാർ യൂണിയൻ കാർബൈഡിനു അനുമതി നൽകിയിരുന്നത്. എന്നാൽ ഇന്ത്യയിലെ വാർഷിക വിപണനം 2000 ടണ്ണിൽ കൂടുതലാവില്ല എന്നറിയാവുന്ന ഇന്ത്യൻ പ്രതിനിധി വളരെ ചെറിയ ഒരു ഉത്പാദനശാല നിർമ്മിക്കാനുള്ള ഉപദേശമാണ് മാതൃകമ്പനിക്കു നൽകിയത്. എന്നാൽ ഈ നിർദ്ദേശം കാറ്റിൽപ്പറത്തി ഏറ്റവും വലിയ ഒരു ഉത്പാദനശാല തന്നെ നിർമ്മിക്കാൻ യൂണിയൻ കാർബൈഡ് കോർപ്പറേഷൻ തീരുമാനിക്കുകയായിരുന്നു.\nഡിസംബർ രണ്ടാം തീയതി രാത്രി 42 ടൺ മീതൈൽ ഐസോസയനേറ്റ് സൂക്ഷിച്ചിരുന്ന ഒരു സംഭരണിയിലേക്ക് വൻതോതിൽ വെള്ളം കയറി. അപ്പോൾ നടന്ന രാസപ്രവർത്തനം മൂലം സംഭരണിയിലെ താപനില 2000C ന് മുകളിലേക്ക് ഉയർന്നു. തത്ഫലമായി സംഭരണിക്കുള്ളിലെ മർദ്ദം അതിനു താങ്ങാനാവുന്നതിലധികമായി വർദ്ധിച്ചു. ഇങ്ങനെ അമിതമർദ്ദം വരുമ്പോൾ സ്വയം തുറന്ന് വാതകം പുറന്തള്ളുന്നതിനുള്ള സംവിധാനം സംഭരണിയിൽ ഉണ്ടായിരുന്നു. ഈ സംവിധാനം പ്രവർത്തിച്ച് വൻതോതിൽ വിഷവാതകം പുറന്തള്ളി. രാസപ്രവർത്തനം ചെറുക്കാൻ ശേഷിയുള്ള ലോഹങ്ങൾ കൊണ്ടായിരുന്നില്ല വാതകക്കുഴലുകൾ നിർമിച്ചിരുന്നത്. അവ രാസപ്രവർത്തനത്തിൽ ദ്രവിക്കുകയും ചെയ്തു. ഫോസ്ജീൻ, ഹൈഡ്രജൻ സയനൈഡ്, കാർബൺ മോണോക്സൈഡ്, നൈട്രജൻ ഓക്സൈഡുകൾ എന്നീ വിഷവാതകമിശ്രിതങ്ങളും മീഥൈൽ ഐസോസയനേറ്റും അന്തരീക്ഷത്തിലേയ്ക്ക് വ്യാപിച്ചു. ശ്വാസനാളിയിലെ പുകച്ചിലോടെ ആളുകൾ ഉറക്കത്തിൽ നിന്ന് ഞെട്ടിയെഴുന്നേറ്റു. ആയിരങ്ങൾ തത്ക്ഷണം മരിച്ചു.\n1984 ഡിസംബർ 2-3 രാത്രി[തിരുത്തുക]\nസംഭരണിയിലേക്ക് പെട്ടെന്ന് വെള്ളം കയറുന്നതിനുള്ള കാരണത്തെക്കുറിച്ച് വ്യത്യസ്ത അനുമാനങ്ങൾ നിലവിലുണ്ട്. വാതച്ചോർച്ചയുണ്ടായ സമയത്ത് തൊഴിലാളികൾ വാതകക്കുഴലുകൾ വെള്ളം തെറിപ്പിച്ച് വൃത്തിയാക്കുകയായിരുന്നു. ചില നിരീക്ഷകരുടെ അഭിപ്രായം, ഈ സമയത്ത് വാതകക്കുഴലിനുള്ളിലേക്ക് നേരത്തേയുണ്ടായിരുന്ന വിടവുകളിൽ കൂടി വെള്ളം കയറി എന്നാണ്. പക്ഷേ, യൂണിയൻ കാർബൈഡ് കമ്പനി ഇത് നിഷേധിക്കുന്നു.1985 ലെ റിപ്പോർട്ടുകൾ ദുരന്തത്തെക്കുറിച്ച് കുറെക്കൂടി വ്യക്തമായ ചിത്രം നൽകി. ദുരന്തത്തിനിടയാക്കിയതായി ചൂണ്ടിക്കാണിക്കപ്പെട്ട പോരായ്മകളിൽ പ്രധാനപ്പെട്ടവ താഴെ പറയുന്നു.\nകൂടുതൽ മാരകമായ രസവസ്തുക്കളുടെ (MIC) ഉപയോഗം.\nവേണ്ട വിധം പരിപാലിക്കാതിരുന്നതിനാൽ സുരക്ഷാസംവിധാനങ്ങൾ ശരിയായി പ്രവർത്തിക്കാതിരുന്നത്.\n2010 ജൂൺ7നാണ് ലോകത്തിലെ ഏറ്റവും വലിയ വ്യാവസായിക ദുരന്തമായ ഭോപ്പാൽ വിഷവാതകച്ചോർച്ചയുടെ വിധി നടക്കുന്നത്. യൂണിയൻ കാർബൈഡ് ഇന്ത്യാ കമ്പനി മുൻചെയർമാൻ കേശബ് മഹീന്ദ്ര ഉൾപ്പെടെ7പേർക്ക് 1 ലക്ഷം രൂപ പിഴയും2വർഷം തടവും കമ്പനിയ്ക്ക്5ലക്ഷം രൂപ പിഴയുമാണ് ഭോപ്പാൽ ചീഫ് ജുഡീഷ്യൽ മജിസ്ട്രേറ്റ് വിധിച്ചത്. യൂണിയൻ കാർബൈഡ് ഇന്ന് ഡൗ കെമിക്കൽസ് എന്ന പേരിൽ നിരവധി കീടനാശിനികൾ ഉത്പാദിപ്പിക്കുന്നു.\nയൂണിയൻ കാർബൈഡ് ചെയർമാനും ചീഫ് എക്സിക്യൂട്ടീവുമാ‍യിരുന്നു വാറൺ ആൻഡേഴ്സൺ. ദുരന്തം നടന്ന് നാലാം ദിവസം ആൻഡേഴ്സണെയും ആറ് ഉദ്യോഗസ്ഥരെയും ഭോപ്പാലിൽ വെച്ച് അറസ്റ്റുചെയ്തു. നരഹത്യമുതൽ വിവിധ ക്രിമിനൽ കുറ്റങ്ങൾ ചാർത്തി. എന്നാൽ അന്നു തന്നെ 25000 രൂപ ജാമ്യത്തുക കെട്ടിവെച്ച് ആൻഡേഴ്സൺ പുറത്തിറങ്ങിയ ശേഷം ഇന്ത്യവിട്ടു. മൂന്നു വർഷത്തിനുശേഷം സി.ബി.ഐ ആൻഡേഴ്സണിനും കമ്പനിക്കുമെതിരെ കേസ് ഫയൽ ചെയ്യുകയുണ്ടാ‍യി. പലതവണ സമൺസ് അയച്ചു. തുടർന്ന് പിടികിട്ടാപ്പുള്ളിയായി പ്രഖ്യാപിക്കപ്പെട്ടു. 2014 ഒക്ടോബറിൽ മരണമടഞ്ഞു.\n1984 ഡിസംബർ 16 ന് 619,611 എന്നീ രണ്ടു ടാങ്കുകളിൽ നിന്നുകൂടി MIC ഒഴിച്ചു. ഈ സംരംഭത്തെ ഓപ്പറേഷൻ ഫെയ്ത്ത് എന്നു വിളിച്ചു.\nഇൻഗ്രിഡ്, എക്കർമാൻ (2005). ദ ഭോപ്പാൽ സാഗ - കോസസ് ആന്റ് കോൺസ്വീക്ക്വൻസ്സ് ഓഫ് വേൾഡ്സ് ലാർജസ്റ്റ് ഇൻഡസ്ട്രിയൽ ഡിസാസ്റ്റർ. യൂണിവേഴ്സിറ്റീസ് പ്രസ്സ്.\n↑ ചൗഹാൻ. (1994, 2005).\n↑ "ഭോപ്പാൽ വേൾഡ്സ് വേഴ്സ്റ്റ് ഇൻഡസ്ട്രിയൽ ഡിസാസ്റ്റർ". ഗ്രീൻപീസ് സംഘടന. മൂലതാളിൽ നിന്നും 2008-09-16-ന് ആർക്കൈവ് ചെയ്തത്. ശേഖരിച്ചത് 05-05-2013. Check date values in: |accessdate= (help)\n↑ സിമി, ചക്രവർത്തി (03-ഡിസംബർ-2004). "ലോകത്തിലെ ഏറ്റവും വലിയ വ്യാവസായിക ദുരന്തത്തിന്റെ 20 ആം വാർഷികം". ഓസ്ട്രേലിയൻ ബ്രോഡ്കാസ്റ്റിംഗ് കോർപ്പറേഷൻ. Check date values in: |date= (help)\n↑ 4.0 4.1 "കരഞ്ഞുതീരാതെ ഭോപാൽ" (PDF). മലയാളം വാരിക. 2012 മാർച്ച് 23. മൂലതാളിൽ (PDF) നിന്നും 2016-03-06-ന് ആർക്കൈവ് ചെയ്തത്. ശേഖരിച്ചത് 2013 ഫെബ്രുവരി 26. Check date values in: |accessdate= and |date= (help)\n↑ "ഭോപ്പാൽ ട്രയൽ - എയ്റ്റ് കൺവിക്ടഡ് ഫോർ ഇന്ത്യാ ഗ്യാസ് ഡിസാസ്റ്റർ". ബി.ബി.സി. 06-ജൂലൈ-2010. ശേഖരിച്ചത് 06-ജൂലൈ-2010. Check date values in: |accessdate= and |date= (help)\n↑ ഭോപ്പാൽ എ സാഗ - എക്കർമാൻ പുറം 12 - ഭോപ്പാലിന്റെ ചരിത്രം\n↑ ഭോപ്പാൽ എ സാഗ - എക്കർമാൻ പുറം 22 - യൂണിയൻ കാർബെഡ് കോർപ്പറേഷന്റെ ചരിത്രം\n↑ ഭോപ്പാൽ എ സാഗ - എക്കർമാൻ പുറം 24 - യൂണിയൻ കാർബെഡ് കോർപ്പറേഷന്റെ ചരിത്രം\n↑ ഭോപ്പാൽ എ സാഗ - എക്കർമാൻ പുറം 24\n↑ ഡി., ലാപ്പിയർ (2001). ഇറ്റ് വാസ് ഫൈവ് പാസ്റ്റ് മിഡ്നൈറ്റ് ഇൻ ഭോപ്പാൽ. ഫുൾ സർക്കിൾ പബ്ലിഷിംഗ്. Unknown parameter |coauthors= ignored (|author= suggested) (help)\n↑ യൂണിയൻ കാർബൈഡ് കമ്പനി മാന്വൽ (1976)\n↑ യൂണിയൻ കാർബൈഡ് കമ്പനി മാന്വൽ (1978)\n↑ യൂണിയൻ കാർബൈഡ് കമ്പനി മാന്വൽ (1979)\n↑ Chouhan et al. (1994, 2005)\n↑ Eckerman (2004)\n↑ Eckerman (2005)\n↑ "യൂണിയൻ കാർബൈഡ് മുൻ മേധാവി വാറൺ ആൻഡേഴ്‌സൺ അന്തരിച്ചു". www.mathrubhumi.com. മൂലതാളിൽ നിന്നും 2014-10-31-ന് ആർക്കൈവ് ചെയ്തത്. ശേഖരിച്ചത് 31 ഒക്ടോബർ 2014.\nമലയാളം വാരിക, 2012 ആഗസ്റ്റ് 03 Archived 2016-03-06 at the Wayback Machine.\n"https://ml.wikipedia.org/w/index.php?title=ഭോപ്പാൽ_ദുരന്തം&oldid=3655867" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 07:04, 1 സെപ്റ്റംബർ 2021.


നേതാക്കള്‍ക്കെതിരായ അഴിമതി ആരോപണവും അന്വേഷണവും സ്ഥിരീകരിച്ച് കുമ്മനം: മുഖംനോക്കാതെ നടപടിയുണ്ടാകുമെന്നും ഉറപ്പ്\nമെഡിക്കല് കോളേജ് അഴിമതി; ബി.ജെ.പി നേതാക്കളുടെ അഴിമതിവിരുദ്ധ പ്രതിഛായ സോപ്പുകുമിള പോലെ പൊട്ടിപ്പോയിരിക്കുന്നെന്ന് വി.എസ്\nThursday 20th July 2017 1:49pm\nThursday 20th July 2017 1:33pm\nകൊച്ചി: ബി.ജെ.പി നേതാക്കള്‍ക്കെതിരായ അഴിമതി ആരോപണവും അതിനെക്കുറിച്ചു പാര്‍ട്ടിക്കുള്ളില് നടന്ന അന്വേഷണവും സ്ഥിരീകരിച്ച് കുമ്മനം. ആരോപണം ഉയര്‍ന്നപ്പോള് തന്നെ പാര്‍്ട്ടി വേണ്ട നടപടികള് എടുത്തിട്ടുണ്ടെന്നും ഇക്കാര്യം അന്വേഷിക്കാന് കമ്മീഷനെ നിയോഗിച്ചിട്ടുണ്ടെന്നുമാണ് കുമ്മനം പറഞ്ഞത്.\nകുറ്റക്കാര്‍ക്കെതിരെ മുഖംനോക്കാതെ നടപടിയുണ്ടാവുമെന്നും അദ്ദേഹം ഉറപ്പു നല്‍കി. ഇതുസംബന്ധിച്ച് പാര്‍ട്ടി യോഗം ചേര്‍ന്ന് ചര്‍ച്ച ചെയ്യുമെന്നും അദ്ദേഹം പറഞ്ഞു.\nസ്വകാര്യ സ്വാശ്രയ മെഡിക്കല് കോളേജ് ആരംഭിക്കാനായി ഇന്ത്യന് മെഡിക്കല് കൗണ്‍സിലിന്റെ അനുമതി വാങ്ങിക്കൊടുക്കാന് ബി.ജെ.പി നേതാവ് 5.6 കോടി രൂപ കൈപ്പറ്റിയ അന്വേഷണ റിപ്പോര്‍ട്ട് കഴിഞ്ഞദിവസം പുറത്തുവന്നിരുന്നു.\nAlso Read: ബി.ജെ.പിയില് കുംഭകോണങ്ങളുടെ കുംഭമേള; കള്ളന് കപ്പലില് തന്നെയെന്നും വെള്ളാപ്പള്ളി\nസംസ്ഥാന കമ്മിറ്റി നിയോഗിച്ച അന്വേഷണ കമ്മീഷന് സംസ്ഥാന നേതൃത്വത്തിനു നല്‍കിയ റിപ്പോര്‍ട്ടാണ് പുറത്തുവന്നത്. കോളേജ് തുടങ്ങാന് കോഴ വാങ്ങിയതിനു പുറമെ നേതാക്കള് നടത്തുന്ന ഹവാല- കള്ളപ്പണ ഇടപാടുകളെ ക്കുറിച്ചുള്ള കണ്ടെത്തലുകളും റിപ്പോര്‍ട്ടിലുണ്ട്.\nവര്‍ക്കലയിലെ എസ്.ആര് കോളേജ് ഉടമ ആര് ഷാജിയില്‍നിന്ന് ബി.ജെ.പി സഹകരണസെല് കണ്‍വീനര് ആര്. എസ് വിനോദ് 5.60 കോടി രൂപ കൈപ്പറ്റിയെന്നാണ് റിപ്പോര്‍ട്ടിലെ പ്രധാന കണ്ടെത്തല്. പണം വാങ്ങിയെന്ന് വിനോദ് സമ്മതിച്ചതായും പണം നല്‍കിയതായി ഷാജി മൊഴി നല്‍കിയെന്നും റിപ്പോര്‍ട്ടിലുണ്ട്.\nകുറ്റക്കാര്‍ക്കെതിരെ കര്‍ശന നടപടി എടുക്കണമെന്ന് കമ്മിഷന് ശുപാര്‍ശ ചെയ്തിരുന്നു. ബി.ജെ.പി സംസ്ഥാന വൈസ് പ്രസിഡന്റ് കെ.പി ശ്രീശന്, സംസ്ഥാന സെക്രട്ടറി എ കെ നസീര് എന്നിവരടങ്ങുന്ന അന്വേഷണകമ്മിഷന് വിശദമായ പരിശോധനക്കും തെളിവെടുപ്പിനും ശേഷമാണ് റിപ്പോര്‍ട്ട് തയ്യാറാക്കിയത്.\nആര്. ഷാജി ബി.ജെ.പി സംസ്ഥാന കമ്മിറ്റിക്ക് രേഖാമൂലം പരാതി നല്‍കിയതോടെയാണ് സംഭവം വിവാദമായത്. ഔദ്യോഗികനേതൃത്വം പരാതി ഒതുക്കാന് ശ്രമിച്ചെങ്കിലും വി മുരളീധരന്റെ നേതൃത്വത്തിലുള്ള വിഭാഗം ഇത് ചര്‍ച്ചയാക്കി. ദല്‍ഹിയിലുള്ള സതീശ് നായര്‍ക്ക് കുഴല്‍പ്പണമായി തുക കൈമാറിയെന്ന് വിനോദ് സമ്മതിച്ചതായി റിപ്പോര്‍ട്ടില് പറയുന്നു\nഷാജിയുടെ പരാതിയില്ലാത്ത എം.ടി രമേശിന്റെ പേരുകൂടി അന്വേഷണത്തിനിടെ കടന്നുവന്നതായി റിപ്പോര്‍ട്ടില് പറയുന്നു.\nപാലക്കാട് മെഡിക്കല് കോളേജ് തുടങ്ങാന് രമേശ് മുഖേന കാശ് നല്‍കിയെന്നായിരുന്നു പരാമര്‍ശം. അതേസമയം ആരോപണം എം.ടി രമേശ് നിഷേധിക്കുയായിരുന്നു. പാലക്കാട് ചെര്‍പ്പുളശേരിയില് മെഡിക്കല് കോളേജ് തുടങ്ങാന് ഒരു ടീം തന്നെ സമീപിച്ചിരുന്നെങ്കിലും തനിക്ക് ചെയ്യാന് പറ്റുന്ന കാര്യമല്ലെന്നു പറഞ്ഞ് തിരിച്ചയച്ചതായി രമേശ് പറഞ്ഞെന്നും റിപ്പോര്‍ട്ടിലുണ്ട്. അതിനിടെ, കമ്മിഷന് അംഗങ്ങളെപ്പറ്റിയും ലഭിച്ച പരാതികളെക്കുറിച്ചും ആര്. എസ് വിനോദിന് വിവരങ്ങള് കിട്ടിയതും റിപ്പോര്‍ട്ടില് എടുത്തുപറഞ്ഞിട്ടുണ്ട്.\nഅതേസമയം റിപ്പോര്‍ട്ട് ചോര്‍ന്നതിന്റെ ധാര്‍മിക ഉത്തരവാദിത്തം താന് ഏറ്റെടുക്കുകയാണെന്ന് ആര്.എസ്.എസ് നേതൃത്വത്തെ കുമ്മനം അറിയിച്ചിട്ടുണ്ട്.\nവര്‍ക്കലയിലെ സ്വാശ്രയ മെഡിക്കല് കോളേജ് ഉടമയ്ക്ക് എം.ബി.ബി.എസിന് 150 സീറ്റുകള് അധികമായി അനുവദിക്കാന് നടത്തിയ ഇടപെടലുകളിലാണ് കേരളത്തിലെ ബി.ജെ.പിയെ വെട്ടിലാക്കിയത്. ദേശീയ നേതൃത്വത്തിന്റെ ഇടപെടല് കൂടി വന്നതോടെ കുമ്മനം രാജശേഖരന് അന്വേഷണ കമ്മീഷനെ വെയ്ക്കാന് നിര്‍ബന്ധിതനാവുകയായിരുന്നു.\nകെ.പി ശ്രീശനും എ.കെ നസീറും ഉള്‍പ്പെടുന്ന രണ്ടംഗ കമ്മീഷന് നല്‍കിയ റിപ്പോര്‍ട്ട് ശനിയാഴ്ച ആലപ്പുഴയില് ചേരുന്ന പാര്‍ട്ടി സംസ്ഥാന സമിതി പരിഗണിക്കാന് ഇരിക്കെയാണ് കമ്മീഷന് റിപ്പോര്‍ട്ട് ചോര്‍ന്നത്.


മുംബൈയില് ഇരുനില കെട്ടിടം തകര്‍ന്നുവീണ് 11 പേര് മരിച്ചു – Utharadesam\nJune 10, 2021 Published Time: 5:35 PM\nമുംബൈ: മഹാരാഷ്ട്രയില് ഇരുനില കെട്ടിടം തകര്‍ന്നുവീണ് 11 പേര് മരിച്ചു. മുംബൈയിലെ മലാഡ് വെസ്റ്റിലെ മാല്‍വാനിയിലാണ് അര്‍ദ്ധ രാത്രിയോടെ ഇരുനില കെട്ടിടം തകര്‍ന്നുവീണത്. അപകടത്തില് ഏഴ് പേര്‍ക്ക് ഗുരുതരമായി പരിക്കേറ്റു. ഇവരെ പ്രദേശത്തെ മുനിസിപ്പല് ജനറല് ആശുപത്രിയില് പ്രവേശിപ്പിച്ചു. 15 പേരെ രക്ഷപ്പെടുത്തി.\nഅപകടസമയത്ത് കുട്ടികളടക്കം നിരവധി പേര് കെട്ടിടത്തിനുള്ളില് ഉണ്ടായിരുന്നതായി പ്രദേശവാസികള് പറയുന്നു. ഒരു ചേരിപ്രദേശത്തുള്ള കെട്ടിടമാണ് തകര്‍ന്ന് വീണത്. സംഭവം നടന്നയുടനെ അഗ്‌നിശമന സേന സ്ഥലത്തെത്തി രക്ഷാപ്രവര്‍ത്തനങ്ങള് ആരംഭിച്ചു. സ്ഥലത്തെ പോലീസിന്റെയും പ്രദേശവാസികളുടെയും സഹായത്തോടെയാണ് അവശിഷ്ടങ്ങളില് കുടുങ്ങിയ പതിനഞ്ച് പേരെ രക്ഷപ്പെടുത്തിയത്. ബുധനാഴ്ച നഗരത്തില് കനത്ത മഴയുണ്ടായിരുന്നു. താഴ്ന്ന പ്രദേശങ്ങളെല്ലാം വെള്ളത്തിനടിയിലായതോടെ ജനജീവിതം ദുസ്സഹമായിരുന്നു.\nസമീപത്തുള്ള മറ്റ് മൂന്ന് കെട്ടിടങ്ങള് അപകടകരമായ അവസ്ഥയിലാണെന്നും താമസക്കാരെ ഒഴിപ്പിച്ചതായും മുനിസിപ്പല് കോര്‍പ്പറേഷന് അറിയിച്ചു. മുംബൈയില് നിരവധി കെട്ടിടങ്ങളാണ് അറ്റകുറ്റ പണികള് പോലുമില്ലാതെ ജീര്‍ണാവസ്ഥയിലുള്ളത്.


അവസാന ടെസ്റ്റിലും ഇന്ത്യക്ക് തോല്‍വി; ടെസ്റ്റ് പരമ്പര ഇംഗ്ലണ്ട് 4-1ന് സ്വന്തമാക്കി | Bignewslive Bignewslive | Online News portal, Big News Live covering all news sections like Bollywood,Technology,Autos,World news,All other Breaking News etc..\nഅവസാന ടെസ്റ്റിലും ഇന്ത്യക്ക് തോല്‍വി; ടെസ്റ്റ് പരമ്പര ഇംഗ്ലണ്ട് 4-1ന് സ്വന്തമാക്കി\nBy BDR 12-09-2018 540\nലണ്ടന്: ഓവലില് ഇംഗ്ലണ്ടിനെതിരേ നടന്ന അവസാന ടെസ്റ്റിലും ഇന്ത്യ തോറ്റു. 118 റണ്‍സിനാണ് ആതിഥേയര് ഇന്ത്യയെ തോല്‍പ്പിച്ചത്. ഇതോടെ അഞ്ച് മത്സരങ്ങളുടെ ടെസ്റ്റ് പരമ്പര ഇംഗ്ലണ്ട് 4-1ന് സ്വന്തമാക്കി. 464 റണ്‍സ് വിജയലക്ഷ്യവുമായി ഇറങ്ങിയ ഇന്ത്യ 345ന് എല്ലാവരും പുറത്തായി.\nരണ്ടാം ഇന്നിങ്സിലെ മൂന്ന് വിക്കറ്റ് പ്രകടനത്തോടെ ജയിംസ് ആന്‍ഡേഴ്സണ് ഏറ്റവും കൂടുതല് വിക്കറ്റ് വീഴ്ത്തിയ പേസ് ബൗളറായി. ഇംഗ്ലീഷ് ഓപ്പണര് അലിസ്റ്റര് കുക്കിന്റെ അവസാന ടെസ്റ്റ് കൂടിയായിരുന്നു ഇത്.\nപരമ്പര ഇംഗ്ലണ്ട് നേരത്തെ സ്വന്തമാക്കിയിരുന്നു. ഇന്ത്യ ഓവലിലും തോറ്റതോടെ അഞ്ച് മത്സരങ്ങളടങ്ങിയ പരമ്പര ഇംഗ്ലണ്ട് സ്വന്തമാക്കിയത് 4-1നും. വിക്കറ്റ് കീപ്പര് റിഷബ് പന്തും ഓപ്പണിങ് ബാറ്റ്സ്മാന് ലോകേഷ് രാഹുലും ചേര്‍ന്നാണ് ആറാം വിക്കറ്റില് ഇന്ത്യയെ കരകയറ്റിയത്. ഇരുവരും സെഞ്ച്വറി നേടി പുറത്തായി.സ്‌കോര്; ഇംഗ്ലണ്ട്-332,423-8, ഇന്ത്യ-292,345\n224 പന്തില് നിന്ന് 20 ഫോറും ഒരു സിക്സറും അടങ്ങുന്നതായിരുന്നു രാഹുലിന്റെ ഇന്നിങ്സ്. പന്തിന്റേത് 146 പന്തില് നിന്ന് 15 ഫോറും നാല് സിക്സറും അടങ്ങുന്നതായിരുന്നു. എന്നാല് ആദില് റാഷിദ് രണ്ട് പേരെയും മടക്കി ഇംഗ്ലണ്ടിന് പ്രതീക്ഷയേറ്റി. പിന്നാലെ വന്നവര് പിടിച്ചുനില്‍ക്കാന് ശ്രമിച്ചെങ്കിലും ഇംഗ്ലണ്ട് ന്യൂബോള് കൂടി എടുത്തതോടെ ഇന്ത്യ വീണു. ജയിംസ് ആന്‍ഡേഴ്സണ് മൂന്ന് വിക്കറ്റ് വീഴ്ത്തിയപ്പോള് സാം കറണും ആദില് റാഷിദും രണ്ട് വിക്കറ്റ് വീതം വീഴ്ത്തി. ഇതോടെ അലെസ്റ്റര് കുക്കിന് ജയത്തോടെ തന്നെ യാത്രയയക്കാന് ഇംഗ്ലണ്ടിനായി.


srinish dance with pearle maaney song - Malayalam Filmibeat\nബിഗ് ബോസ് റിയാലിറ്റ ഷോയിലൂടെ പ്രേക്ഷകരുടെ ഹൃദയം കീഴടക്കിയ താര ജോഡികളാണ് നടിയും അവതാരകയുമായ പേളി മാണിയും നടൻ ശ്രീനീഷും. ബിഗ്ബോസ് റിയാലിറ്റി ഷോയിയിലൂടെയായിരുന്നു ഇവരുടെ പ്രണയം മൊട്ടിട്ടത്. താരങ്ങളുടെ പിണക്കവും ഇണക്കവും പ്രേക്ഷകർ ലൈവായി കാണുകയും ചെയ്തു. നിരവധി വിമർശനങ്ങളായിരുന്നു പേളി ശ്രീനി പ്രണയത്തെ തേടിയെത്തിയത്. ഷോയിൽ പിടിച്ചു നിൽക്കാൻ വേണ്ടി മാത്രമാണ് പ്രണയം കാണിക്കുന്നതെന്നും റിയാലിറ്റി ഷോ അവസാനിക്കുന്നതോടെ ഇവരുടെ പ്രണയവും അവസാനിക്കുമെന്നുള്ള കമന്റുകൾ സോഷ്യൽ മീഡിയയിൽ വ്യപകമായിരുന്നു. എന്നാൽ ഇത്തരത്തിലുളള വിമർശനങ്ങളെ കാറ്റിൽ പറത്തി കൊണ്ടായിരുന്നു പേളിഷ് വിവാഹം.\nഹിന്ദു ക്രിസ്ത്യൻ ആചാരവിധിപ്രകാരമായിരുന്നു ഇവരുടെ വിവാഹം. മെയ്5ക്രിസ്തീയ വിധി പ്രകാരവും മെയ് 8 ന് ഹിന്ദു ആചാര പ്രകാരവും താരങ്ങ‌ൾ വിവാഹിതരായി. പ്രേക്ഷകർ ഏറെ ആകാംക്ഷയോടെ കാത്തിരുന്ന വിവാഹമായതു കൊണ്ട് തന്നെ ഇവരുടെ വിവാഹേതര ജീവിതത്തെ കുറിച്ച് അറിയാൻ പ്രേക്ഷകർ അങ്ങേറ്റം താൽപര്യമാണ്. ഇപ്പോൾ സോഷ്യൽ മീഡിയയിൽ വൈറലാകുന്നത് താരങ്ങളുടെ ഹണിമൂൺ വിശേഷങ്ങളാണ്. പേളി തന്നെയാണ് തന്‌റെ ഇൻസ്റ്റഗ്രാം സ്റ്റോറിയിൽ ഹണി മൂൺ വീഡിയോകൾ പങ്കുവെച്ചിരിക്കുന്നത്.\nപേളിയുടെ പാട്ടിന് നൃത്തം ചെയ്ത ശ്രീനി\nമിനി സ്ക്രീൻ പ്രേക്ഷകരുടെ പ്രിയപ്പെട്ട താരമാണ് ശ്രീനീഷ്. പ്രണയം എന്ന പരമ്പരയിലൂടെ മലയാളി പ്രേക്ഷകരുടെ ഹൃദയം കീഴടക്കാൻ കഴിഞ്ഞു. ആദ്യ സീരിയലിലൂടെ തന്നെ ശ്രീനീഷ് പ്രേക്ഷകരുടെ പ്രിയപ്പെട്ട താരമായി മാറുകയായിരുന്നു. അഭിനയത്തിൽ മാത്രമല്ല ഡാൻസിലും താൻ സൂപ്പറാണെന്ന് താരം തെളിയിച്ചിട്ടുണ്ട്. ഇപ്പോൾ സോഷ്യൽ മീഡിയയിൽ സ്രീനിയുടെ ഡാൻസ് വൈറലാവുകയാണ്. പേളി തന്നെയാണ് വീഡിയോ പങ്കുവെച്ചിരിക്കുന്നത്.\nഒമർ ലുലു ചിത്രമായ അഡാർ ലവിലെ പേളി തന്നെ എഴുതിയ തമിഴ് ഗാനത്തിനാണ് ശ്രീനി നൃത്തം ചെയ്തത്. ഏറെ പ്രേക്ഷക ശ്രദ്ധ ലഭിച്ച ഗാനമായിരുന്നു ഇത്. തിരിഞ്ഞു നിന്ന് നൃത്തം ചെയ്യുന്ന ശ്രീനിയെ പേളി വിളിക്കുന്നതും വീഡിയോയിൽ കാണാൻ സാധിക്കുന്നുണ്ട്.. കൂടാതെ സുൃത്തുക്കളോടൊപ്പമുളള ചിത്രങ്ങളും വീഡിയോയും പേളി പങ്കുവെച്ചിട്ടുണ്ട്.\nനഗരത്തിൽ ജനിച്ചു വളർന്ന പേളി വിവാഹ ശേഷം ഒരു നാടൻ പെണ്ണായി മാറിയിരിക്കുകയാണ്. പറമ്പിൽ ഓടി നടക്കുന്നതിന്റേയും നാട്ടിൻ പുറത്തെ പ്രകൃതി ഭംഗി ആസ്വദിക്കുന്നതിന്റേയും ചിത്രങ്ങളും വീഡിയോയും സമൂഹ മാധ്യമങ്ങളിൽ വൈറലായിരുന്നു. ശരിയ്ക്കും പാലക്കാട് കാരിയായിരിക്കുകയാണ് താരം. പേളിയുടെ വീഡിയോയേ പ്രശംസിക്കുന്നതിനൊപ്പം വിമർശനങ്ങളും തേടിയെത്തിരുന്നു. എന്നാൽ അതൊന്നും തന്നെ ബാധിക്കുന്ന കാര്യമേ എന്ന മട്ടിൽ വിവാഹ ജീവിതം അടിച്ചു പൊളിക്കുകയാണ് താരം.\nവിവാഹ ശേഷം പേളിയുടെ ഇൻസ്റ്റഗ്രം സ്റ്റോറിയിൽ ഭൂരിഭാഗവും പാലക്കാട്ടത്തെ ശ്രീനിയുടെ തറവാട് വീടും പാലക്കാട്ടത്തെ മ നോഹരമായ ചിത്രങ്ങളും വീഡിയോയുമായിരുന്നു. ശ്രീനീഷിന്റെ സഹോദരിമാരോടൊപ്പവും മറ്റ് ബന്ധുക്കളോടൊപ്പം ചുറ്റാൻ പോകുന്ന ചിത്രങ്ങളും വീഡിയോയും താരം സ്റ്റോറിയിൽ പങ്കുവെച്ചിരുന്നു. ആരോടും വേഗം ഇണങ്ങി ചേരുന്ന വ്യക്തിയാണ് പേളി. ഒരു കൂട്ട്കുടുംബ പശ്ചാത്തലത്തലാണ് പേളി വളർന്നത്.\nsrinish dance with pearle maaney song


പഞ്ചായത്തിന്റെ അനുമതി ഇല്ലാതെ വല്ലാര്‍പാടത്ത് കായല് നികത്തി റോഡ് നിര്‍മ്മാണം\nകയ്യേറ്റം ശ്രദ്ധയില്‍പ്പെട്ടിട്ടും ഒരു നടപടിയും എടുക്കാതെ മൗനം പാലിക്കുകയാണ് വിവിധ സര്‍ക്കാര് വകുപ്പുകള്.\n14 May, 2019 at 02:52 AM\nപഞ്ചായത്തിന്റെ അനുമതി ഇല്ലാതെ എറണാകുളം വല്ലാര്‍പാടത്ത് കിലോമീറ്ററുകളോളം കായല് നികത്തി റോഡ് നിര്‍മ്മാണം. പ്ലാസ്റ്റിക് മാലിന്യങ്ങളും ആശുപത്രി മാലിന്യങ്ങളും ഉള്‍പ്പെടെ തള്ളിയാണ് റോഡ് നിര്‍മ്മിച്ചിരിക്കുന്നത്. കയ്യേറ്റം ശ്രദ്ധയില്‍പ്പെട്ടിട്ടും ഒരു നടപടിയും എടുക്കാതെ മൗനം പാലിക്കുകയാണ് വിവിധ സര്‍ക്കാര് വകുപ്പുകള്.\nവല്ലാർപാടം ദ്വീപിനെ ചുറ്റി കിലോമീറ്ററുകൾ കായൽ നികത്തിയിട്ട് മാസങ്ങളായി. ഏഴ്മീറ്റര് വീതിയിൽ പ്ലാസ്റ്റിക്, മെഡിക്കൽ മാലിന്യങ്ങൾ ഉൾപ്പെടെയുള്ളവ കൊണ്ടുവന്ന് കായലിൽ തട്ടി മണ്ണ് വിരിച്ചാണ് റോഡ് നിര്‍മ്മിച്ചിരിക്കുന്നത്. ഗുരുതര ആരോഗ്യ പ്രശ്നങ്ങള് ഉണ്ടാക്കുന്ന മാലിന്യങ്ങളാണ് ഇവിടെ നിക്ഷേപിച്ചിരിക്കുന്നത്. എന്നിട്ടും ആര്‍ക്കെതിരെയും നടപടിയില്ല. പരിസരവാസികള്‍ക്കാര്‍ക്കും പരാതിയുമില്ല.\nസംഭവത്തില് എന്ത് നടപടി എടുത്തു എന്ന് മുളവുകാട് പഞ്ചായത്തിലും വില്ലേജിലും അന്വേഷിച്ചപ്പോള് ലഭിച്ച മറുപടി പൊലീസില് പരാതി നല്‍കി എന്നാണ്. കൊച്ചിൻ പോർട്ട് ട്രസ്റ്റിനും ജില്ലാ കളക്ടർക്കും റവന്യൂ ഉദ്യോഗസ്ഥർക്കും രണ്ടുമാസം മുമ്പ് പൊലീസ് റിപ്പോർട്ട് നൽകി. എഫ്ഐആര് ഇട്ട് അന്വേഷിക്കാനും മുളവുകാട് പൊലീസ് തയ്യാറായിട്ടില്ല. കായല് നികത്തി റോഡ് നിര്‍മ്മിച്ചിരിക്കുന്നത് ദ്വീപിന് ചുറ്റും റിംഗ് റോഡ് എന്ന പേരിലാണ്. എന്നാല് പഞ്ചായത്തില് നിന്നും ഇങ്ങനൊരു റോഡ് നിര്‍മ്മാണത്തിന് അനുമതി ഇല്ല എന്നതാണ് മറ്റൊരു വസ്തുത.\nസമീപവാസികളുടെ കൂടി സഹകരണത്തോടെ നടന്ന ഈ നിയമ ലംഘനത്തില് ആര്‍ക്കെതിരെ നടപടി എടുക്കും എന്ന ആശയക്കുഴപ്പത്തിലാണ് പഞ്ചായത്ത്. അതീവ പരിസ്ഥിതി പ്രാധാന്യമുള്ള വേമ്പനാട്ട് കായലില് നഗ്നമായ നിയമലംഘനം നടന്നെന്ന് വ്യക്തമായിട്ടും കണ്ട ഭാവം നടിക്കാതെ റവന്യൂ വകുപ്പും ജില്ലാ ഭരണകൂടവും കൊച്ചിൻ പോർട്ട് ട്രസ്റ്റും മൗനം പാലിക്കുകയാണ്.


’സ്‌കൂളിൽ ഞാൻ ലീഡറായിരുന്നു; ഞങ്ങളുടെ സ്‌കൂളിൽ ബിജെപി ഉണ്ടായിരുന്നില്ല, അത് കൊണ്ട് മാത്രം ഞാൻ ബിജെപി ആയില്ല’ ; സമൂഹ മാധ്യമങ്ങളിൽ ചർച്ചയായി കാവ്യാ മാധവന്റെ പഴയ വീഡിയോ – Media Mangalam\nതിരുവനന്തപുരം: കാവ്യാ മാധവന്റെ വർഷങ്ങൾക്ക് മുമ്പുള്ള ഒരു വീഡിയോ ആണ് ഇപ്പോൾ സമൂഹമാധ്യമങ്ങളിൽ വൈറലാകുന്നത്. തനിക്ക് പ്രത്യേകിച്ച് ഒരു പാർട്ടിയോടും അനുഭാവമില്ലെന്ന് തെളിയിക്കാനായി കാവ്യാ മാധവൻ മുൻപ് പറഞ്ഞ ഉദാഹരണം വീണ്ടും വീഡിയോ രൂപത്തിൽ ട്രോളായി എത്തിയിരിക്കുകയാണ്.\nസ്‌കൂളിൽ താൻ ലീഡറായിരുന്നെന്നും ഒരു വർഷം എസ്എഫ്ഐ ആണെങ്കിൽ അടുത്ത വർഷം കെഎസ്‌യു ആയിരുന്നെന്നും എന്നാൽ ബിജെപി ഞങ്ങളുടെ സ്‌കൂളിൽ ഇല്ലാഞ്ഞത് കൊണ്ട് മാത്രം താൻ ബിജെപി ആയില്ലെന്നുമാണ് കാവ്യ പറയുന്നത്.\nഇതിനെ ട്രോളി നിരവധി പേരാണ് രംഗത്തെത്തിയത്. ബിജെപി ഒരിക്കലും സ്‌കൂളിൽ ഉണ്ടായിരുന്നില്ല എന്ന് കാവ്യക്ക് അറിഞ്ഞു കൂടെ, എബിവിപി ആണ് വിദ്യാർത്ഥി പ്രസ്ഥാനമെന്ന് അറിയില്ലേ എന്നും ചിലർ ചോദിക്കുന്നുണ്ട്. അതേസമയം ഒരു പാർട്ടിയോടും അനുഭാവമില്ലെങ്കിൽ സ്വതന്ത്രയായി മത്സരിച്ചു കൂടായിരുന്നോ എന്ന് ചോദിക്കുന്നവരും ഉണ്ട്.\nbjp kavya madhavan school കാവ്യാ മാധവന്റെ ബിജെപി വീഡിയോ\n“മുസ്‌ലിം പെൺകുട്ടികൾ ഹിന്ദു പെൺകുട്ടികളേക്കാൾ സുന്ദരികളാണ്”; ക്ലബ്‌ഹൗസിൽ മുസ്ലീം സ്ത്രീകൾക്കെതിരെ പരാമർശങ്ങൾ നടത്തുന്നവരെ പിടിക്കണം; പോലീസിന് നോട്ടീസ് അയച്ച് വനിതാ കമ്മീഷൻ


KERALA DEVELOPMENT: ഗ്രാൻറ് കേരള ഷോപ്പിംഗ് ഫെസ്റ്റിവൽ.\nഎല്ലാ ദിന പത്രങ്ങളിലും ഒന്നാം പേജിൽ തന്നെ മുഴു പേജ് പരസ്യം. ഗ്രാൻറ് കേരള ഷോപ്പിംഗ് ഫെസ്റ്റിവൽ. മുഖ്യ മന്ത്രി, ടൂറിസം മന്ത്രി, ( ഇവരുടെ രണ്ടു ചിത്രങ്ങൾ വീതം ). ധന മന്ത്രി, വ്യവസായ മന്ത്രി, കൂടെ പ്രതി പക്ഷ നേതാവിന്റെയും ചിരിക്കുന്ന പടങ്ങളും ആശംസകളും. എന്താണ് കേരളം വിൽക്കുന്നത് ?എന്താണവർക്ക് വിൽക്കാനുള്ളത്? ആകെയുള്ളത് ഫല ഭൂയിഷ്ടമായ അൽപ്പം ഭൂമി മാത്രമാണ്. അതിൻറെ വിൽപ്പന തകൃതി ആയി നടക്കുന്നും ഉണ്ട്. ഉപ്പ് തൊട്ട് കർപ്പൂരം ഉള്ള എല്ലാ സാധനങ്ങളും അന്യ സംസ്ഥാനങ്ങളിൽ നിന്നും ആണിവിടെ വരുന്നത്. സ്വന്തമായി കേരളത്തിന് ഒന്നുമില്ല. രാഷ്ട്രീയക്കാർ പുറപ്പെടുവിക്കുന്ന കുറെ പ്രസ്താവനകളും വാഗ്ദാനങ്ങളും മാത്രമാണ് കേരളത്തിന് ആകെ സ്വന്തമായുള്ളത്. അങ്ങിനെയുള്ള കേരളത്തിൽ ഇങ്ങിനെ ഒരു മാമാങ്കത്തിന് എന്താണ് സാംഗത്യം?\nകേരളം ഒരു ഉപഭോഗ സംസ്ഥാനം ആണ്. ഈ കേരള ഷോപ്പിംഗ് ഫെസ്റ്റിവലിൽ നടക്കുന്ന കച്ചവടം, ടി.വി, ഫ്രിഡ്ജ്,വാഷിംഗ് മെഷീൻ, തുടങ്ങിയ സാധനങ്ങൾ, സാരി,റെഡിമെയിഡ് തുണിത്തരങ്ങൾ തുടങ്ങിയവ, പിന്നെ സ്വർണാഭരണങ്ങൾ തുടങ്ങിയവ ആണ്. ഇതിൽ ഏതെങ്കിലും ഒരു സാധനം കേരളത്തിൽ നിർമ്മിക്കുന്നുണ്ടോ? ഇല്ല. മുഴുവൻ സാധനങ്ങളും അന്യ സംസ്ഥാനങ്ങളിൽ നിർമ്മിക്കുന്നവയാണ്. കേരളത്തിൽ ഒരു വ്യവസായങ്ങളും ഇല്ല. അപ്പോൾ അന്യ സംസ്ഥാനങ്ങൾക്ക് വേണ്ടിയാണോ കേരളം ഷോപ്പിംഗ് ഫെസ്റ്റിവൽ നടത്തുന്നത്? ഇതെല്ലാം വാങ്ങുന്നത് കേരളക്കാർ മാത്രമാണ്. മുംബൈയിൽ ഉണ്ടാക്കിയ തുണി വാങ്ങാൻ മുംബൈക്കാർ കേരളത്തിൽ വരില്ലല്ലോ? അത് കൊണ്ട് ടൂറിസം വികസിക്കും എന്നുള്ള പ്രസ്താവന വെറും വിഡ്ഢിത്തരം ആണ്.\nകേരള സർക്കാർ 25 കോടി രൂപയാണ് ഇതിനു വേണ്ടി ചിലവാക്കുന്നത്. കഴിഞ്ഞ വർഷം ഇതിന്റെ നടത്തിപ്പിൽ കോടികളുടെ വെട്ടിപ്പ് സി & എ.ജി. ആഡിറ്റിൽ കണ്ടു പിടിച്ചിരുന്നു. കേരളത്തിന് ഇത് കൊണ്ട് എന്ത് പ്രയോജനം ആണ് ഉണ്ടാകുന്നത്? സാധാരണ രീതിയിൽ കച്ചവടക്കാർ വെട്ടിക്കുന്ന കുറെ വിൽപ്പന നികുതി, ജനങ്ങൾ സമ്മാനം പ്രതീക്ഷിച്ച് ബില്ല് വാങ്ങുന്നത് കൊണ്ട്, സർക്കാരിന് കിട്ടും. വിൽപ്പന നികുതി പിരിക്കാൻ ഈ മാർഗം മാത്രമേ ഉള്ളോ? വിലക്കയറ്റവും ഇൻഫ്ലെഷനും വർധിച്ചു കൊണ്ടിരിക്കുന്ന ഈ സമയത്ത് സമ്മാനങ്ങൾ ഉയർത്തി ക്കാട്ടി പാവം ജനങ്ങളെ പ്രലോഭിപ്പിച്ച് ആവശ്യമില്ലാത്ത കൂടുതൽ സാധനം വാങ്ങാൻ സർക്കാർ പ്രേരിപ്പിക്കുന്നത് ശരിയല്ല. ഈ പണം പോകുന്നത് അന്യ സംസ്ഥാനങ്ങളിലേക്ക് ആണ്. കേരളത്തിലെ ആൾക്കാർ സാധനങ്ങൾ വാങ്ങി ക്കൂട്ടി പാപ്പരാകുമ്പോൾ അന്യ സംസ്ഥാന വ്യവസായികൾ പണം ഉണ്ടാക്കുന്നു. അതിന് സർക്കാർ കൂട്ട് നിൽക്കുകയാണ്. ജനങ്ങളെ കൊള്ളയടിക്കാനുള്ള വഴികൾ. കേരള ഷോപ്പിംഗ് ഫെസ്റ്റിവലിന്റെ പിറകിൽ അന്യ സംസ്ഥാന വ്യവസായ ലോബിയുടെ കറുത്ത കൈകൾ ഉണ്ടാകാം എന്ന വസ്തുത തള്ളിക്കളയാനാകില്ല.\nPosted by Bipin at 1:03 PM\nസാജന് വി എസ്സ് December 22, 2013 at 10:19 PM\nഗ്രാന്‍ഡ് കേരളാ തട്ടിപ്പാണ് ഈ സംഭവം..


Archer Deepika Kumari ends season onahigh, wins bronze - Malayalam MyKhel\n» ദീപിക കുമാരി ഒടുവില് ഫോമിലേക്കുയര്‍ന്നു; ഇന്ത്യയ്ക്ക് അമ്പെയ്ത്ത് ലോകകപ്പില് വെങ്കലം\nസാംസണ്: തുര്‍ക്കിയിലെ സാംസണില് നടക്കുന്ന അമ്പെയ്ത്ത് ലോകകപ്പ് ഫൈനലില് ഇന്ത്യയ്ക്ക് വെങ്കലം. വനിതാ വിഭാഗം വ്യക്തിഗത ഇനത്തില് ദീപിക കുമാരിയാണ് ഇന്ത്യയ്ക്കായി മെഡല് നേടിയത്. സമീപകാലത്ത് മോശം ഫോമിലായിരുന്ന ദീപികയുടെ ശക്തമായ മടങ്ങിവരവു കൂടിയായി ലോകപ്പിലെ പ്രകടനം. ഒളിമ്പിക്‌സ് വെള്ളിമെഡല് ജേതാവ് ജര്‍മനിയുടെ ലിസ ഉന്റ യെ വീഴ്ത്തിയാണ് നേട്ടമെന്നത് ദീപികയുടെ മെഡലിന് മാറ്റുകൂട്ടുന്നു.\nകടുത്ത പോരാട്ടത്തിനൊടുവിലായിരുന്നു ദീപികയുടെ വിജയം. 5-5 എന്ന നിലയില് സമനിലയിലായതിനെ തുടര്‍ന്ന് നടന്ന ഷൂട്ടോഫില് എതിരാളിയെ ദീപിക തോല്‍പ്പിച്ചു. വെങ്കലത്തോടെ ലോകകപ്പ് ഫൈനലിലെ ദീപികയുടെ മെഡല് നേട്ടം അഞ്ച് ആയി ഉയര്‍ന്നു. നേരത്തെ, 2011, 2012, 2013, 2017 വര്‍ഷങ്ങളില് ദീപിക ഇന്ത്യയ്ക്കായി വെള്ളിമെഡല് നേടിയിരുന്നു.\nഒളിമ്പിക്‌സിലും ഏഷ്യന് ഗെയിംസിലും ദീപികയ്ക്ക് ഫോം കണ്ടെത്താന് കഴിയാത്തത് ഏറെ വിമര്‍ശനങ്ങള്‍ക്കിടയാക്കിയിരുന്നു. 2012ല് ലണ്ടന് ഒളിമ്പിക്‌സിലും, 2014ല് ഇഞ്ചിയോണ് ഏഷ്യന് ഗെയിംസിലും, 2018ല് റിയോ ഒളിമ്പിക്‌സിലും ഏറ്റവും ഒടുവില് ഈ വര്‍ഷം ജക്കാര്‍ത്തയില് നടന്ന ഏഷ്യന് ഗെയിംസിലും മെഡല് നേടാന് ദീപികയ്ക്ക കഴിഞ്ഞില്ല. ലോകകപ്പ് ഫൈനലില് ദീപിക തിരിച്ചെത്തിയതോടെ ടോക്കിയോ ഒളിമ്പിക്‌സിലും താരത്തിന് മെഡല് പ്രതീക്ഷയുണ്ട്.\nRead more about: archery deepika kumari bronze world cup അമ്പെയ്ത്ത് ഇന്ത്യ ലോകകപ്പ് ദീപിക കുമാരി വെങ്കലം\nStory first published: Monday, October 1, 2018, 9:36 [IST]


വയനാട്ടിൽ കൂടിയ ടിപിആര് രേഖപ്പെടുത്തി നൂല്‍പ്പുഴ പഞ്ചായത്ത്; ആദ്യമായി ട്രിപ്പിള് ലോക്കില് | Noolpuzha panchayat registers highest TPR in Wayanad For the first time inatriple lock\nവയനാട്ടിൽ കൂടിയ ടിപിആര് രേഖപ്പെടുത്തി നൂല്‍പ്പുഴ പഞ്ചായത്ത്; ആദ്യമായി ട്രിപ്പിള് ലോക്കില്\nകൊവിഡ് രണ്ടാംതരംഗത്തിലും ജില്ലയില് തന്നെ മികച്ച പ്രതിരോധം തീര്‍ത്ത പഞ്ചായത്താണ് നൂല്‍പ്പുഴ. എന്നാല് രോഗ സ്ഥീരികരണ തോത് ടിപിആര് ഉയര്‍ന്നതിനാല് ഇന്നലെ മുതല് ഇവിടം ട്രിപ്പിൾ ലോക്ഡൗണിലാണ്.\nKerala, First Published Jul 15, 2021, 11:07 PM IST\nസുല്‍ത്താന്‍ബത്തേരി: കൊവിഡ് രണ്ടാംതരംഗത്തിലും ജില്ലയില് തന്നെ മികച്ച പ്രതിരോധം തീര്‍ത്ത പഞ്ചായത്താണ് നൂല്‍പ്പുഴ. എന്നാല് രോഗ സ്ഥീരികരണ തോത് ടിപിആര് ഉയര്‍ന്നതിനാല് ഇന്നലെ മുതല് ഇവിടം ട്രിപ്പിൾ ലോക്ഡൗണിലാണ്. പഞ്ചായത്തിലെ പ്രധാന ടൗണ് ആയ കല്ലൂര് ഉള്‍പ്പെടുന്ന ആറാം വാര്‍ഡില് രോഗികളുടെ എണ്ണം വര്‍ധിച്ചതോടെയാണ് കടുത്ത നിയന്ത്രണങ്ങള് ഏര്‍പ്പെടുത്താന് അധികൃതര് തീരുമാനിച്ചത്.\nഇന്നലെ വരെ രേഖപ്പെടുത്തിയ ടിപിആര് 20.64 ആണ്. ഏറ്റവും കൂടുതല് ആദിവാസി കോളനികള് സ്ഥിതി ചെയ്യുന്ന പഞ്ചായത്ത് കൂടിയായതിനാല് നൂല്‍പ്പുഴ കുടുംബാരോഗ്യ കേന്ദ്രത്തിന്റെ കീഴില് കുറ്റമറ്റ രീതിയിലാണ് പ്രതിരോധ പ്രവര്‍ത്തനങ്ങള് നടന്നു കൊണ്ടിരിക്കുന്നത്. രണ്ടാം തരംഗത്തില് വേഗത്തില് ടിപിആര് കുറഞ്ഞ പഞ്ചായത്തുകളിലൊന്ന് നൂല്‍പ്പുഴയായിരുന്നു.\nഇക്കാരണം കൊണ്ട് തന്നെ ആദിവാസി കോളനികളില്ലെല്ലാം കേസുകള് തീര്‍ത്തും കുറവാണ്. നിലവില് ആറാം വാര്‍ഡില് മാത്രമാണ് രോഗികള് കൂടുതല് ഉള്ളത്. ടിപിആര് നിരക്ക് ഉയര്‍ന്നതിന്റെ പേരില് മാത്രമാണ് ഇപ്പോള് നിയന്ത്രണങ്ങള് വരുത്തിയിട്ടുള്ളത്. അതേസമയം ജൂലൈ മാസത്തെ രോഗികളുടെ എണ്ണമെടുത്താല് ഇതര പഞ്ചായത്തുകളേക്കാളും കുറവുമാണ്. 15-ാം തീയ്യതി വരെ ആകെ 141 പേര്‍ക്കാണ് നൂല്‍പ്പുഴയില് രോഗം സ്ഥിരീകരിച്ചത്.\nഈ സമയത്തിനുള്ളില് തൊട്ടടുത്ത പഞ്ചായത്തായ നെന്മേനിയില് 229 പേര്‍ക്ക് സ്ഥിരീകരിച്ചിരിച്ചിട്ടുണ്ട്. എന്നാല് ആശങ്കപ്പെടേണ്ട സാഹചര്യമില്ലെന്നും ആറാം വാര്‍ഡില് മാത്രമാണ് നിലവില് കേസുകള് അധികമുള്ളതെന്നും നുല്‍പ്പുഴ കുടുംബാരോഗ്യ കേന്ദ്രം മേധാവി ഡോ. ദാഹര് മുഹമ്മദ് ഏഷ്യനെറ്റ് ന്യൂസ് ഓണ്‍ലൈനിനോട് പറഞ്ഞു.\nജൂലൈമാസം പരിശോധനകളുടെ എണ്ണം കുറഞ്ഞത് കൊണ്ട് മാത്രമാണ് ടിപിആര് ഉയര്‍ന്നത്. പ്രതിരോധം കുറ്റമറ്റ രീതിയില് മുന്നോട്ടുപോകുന്നതായും അദ്ദേഹം അറിയിച്ചു. നൂല്‍പ്പുഴയെ കൂടാതെ അമ്പലവയല് (16.04), മീനങ്ങാടി (17.26), തവിഞ്ഞാല് (17.68) പഞ്ചായത്തുകളും ഡി. വിഭാഗത്തിലുള്‍പ്പെട്ടിട്ടുണ്ട്.\nLast Updated Jul 15, 2021, 11:07 PM IST


കോവിഡ് വ്യാപനം വിലയിരുത്താന് സംസ്ഥാനത്ത് ഇന്ന് അവലോകന യോഗം | Sutharya Keralam\nകോവിഡ് വ്യാപനം വിലയിരുത്താന് സംസ്ഥാനത്ത് ഇന്ന് അവലോകന യോഗം\nതിരുവനന്തപുരം: സംസ്ഥാനത്തെ കോവിഡ് സാഹചര്യം വിലയിരുത്താന് ഇന്ന് അവലോകനയോഗം ചേരും. നിലവിലെ നിയന്ത്രണങ്ങള് തുടര്‍ന്നാല് മതിയോ, കൂടുതല് നിയന്ത്രണങ്ങള് വേണ്ടിവരുമോ എന്നതടക്കമുള്ള കാര്യങ്ങള് യോഗം ചര്‍ച്ച ചെയ്യും.\nജില്ലകളിലെ വ്യാപനത്തോത് കണക്കിലെടുത്ത് നിയന്ത്രണങ്ങള് ഏര്‍പ്പെടുത്താനുള്ള അധികാരം ജില്ല ഭരണകൂടങ്ങള്‍ക്ക് നല്‍കിയിട്ടുണ്ട്.\nകേരള‌ത്തില് തുടര്‍ച്ചയായ നാലാം ദിവസവും 40000ന് മുകളിലാണ് കൊവിഡ് രോഗികള്. സര്‍ക്കാര് ആശുപത്രികളിലെ ഒപി സമയം അടക്കം ക്രമീകരിച്ച് കൂടുതല് ഡോക്ടര്‍മാരെ കൊവിഡ് ചികില്‍സക്കായി നിയോഗിച്ചിട്ടുണ്ട്.\nPrevious articleവ്ലോഗർ ശ്രീകാന്ത് വെട്ടിയാർ മുൻകൂർ ജാമ്യം തേടി ഹൈക്കോടതിയിൽ\nNext articleമകളുടെ ചിത്രം പ്രസിദ്ധീകരിക്കരുത് ; വിരാട് കോലി, അനുഷ്ക രംഗത്ത്


സ്വര്‍ണം പൊടിച്ചു കടത്താന് ശ്രമിച്ച നാല് ഏഷ്യക്കാര് അറസ്റ്റില് | Four arrested for trying to smuggle gold from Qatar\nരാജ്യത്തിന് പുറത്തേക്ക് സ്വര്‍ണം കടത്താന് ഒരു സംഘം ശ്രമിക്കുന്നുണ്ടെന്ന വിവരം ലഭിച്ചതിനെ തുടര്‍ന്നാണ് അധികൃതര് അന്വേഷണം ആരംഭിച്ചത്. തുടര്‍ന്ന് പ്രതികളില് ഒരാളെ കണ്ടെത്തി.\nDoha, First Published Jun 15, 2021, 10:22 PM IST\nദോഹ: സ്വര്‍ണം പൊടിച്ച് രാജ്യത്തിന് പുറത്തേക്ക് കടത്താന് ശ്രമിച്ച നാല് ഏഷ്യക്കാര് ഖത്തറില് പിടിയില്. സ്വര്‍ണം പൊടിച്ച് പാത്രങ്ങളിലാക്കി കടത്താനായിരുന്നു ഇവര് പദ്ധതിയിട്ടത്. അല് ശമാല് സുരക്ഷാ വിഭാഗമാണ് പ്രതികളെ അറസ്റ്റ് ചെയ്തത്.\nരാജ്യത്തിന് പുറത്തേക്ക് സ്വര്‍ണം കടത്താന് ഒരു സംഘം ശ്രമിക്കുന്നുണ്ടെന്ന വിവരം ലഭിച്ചതിനെ തുടര്‍ന്നാണ് അധികൃതര് അന്വേഷണം ആരംഭിച്ചത്. തുടര്‍ന്ന് പ്രതികളില് ഒരാളെ കണ്ടെത്തി. ഇയാളെ ചോദ്യം ചെയ്തതിനെ തുടര്‍ന്നാണ് മറ്റ് പ്രതികളെയും പിടികൂടാനായത്. പിടിയിലാകുമ്പോള് ഇവരുടെ കൈവശം സ്വര്‍ണക്കട്ടികള് ഉണ്ടായിരുന്നു. സ്വര്‍ണം പൊടിക്കാന് ഉപയോഗിച്ച വിവിധ ഉപകരണങ്ങളും പിടിച്ചെടുത്തു. തുടര് നിയമനടപടികള്‍ക്കായി ഇവരെ പബ്ലിക് പ്രോസിക്യൂഷന് കൈമാറിയതായി ആഭ്യന്തര മന്ത്രാലയം അറിയിച്ചു.\nLast Updated Jun 15, 2021, 10:25 PM IST


നടിയായി അറിയപ്പെടേണ്ട, എങ്കിലും അഭിനയം തുടരും: ദിവ്യ അയ്യര്; ദിവ്യയുടെ അഭിനയത്തിന് നൂറു മാര്‍ക്കെന് - Samakalika Malayalam\nനടിയായി അറിയപ്പെടേണ്ട, എങ്കിലും അഭിനയം തുടരും: ദിവ്യ അയ്യര്; ദിവ്യയുടെ അഭിനയത്തിന് നൂറു മാര്‍ക്കെന്ന് ശബരിനാഥന്\nBy സമകാലിക മലയാളം ഡെസ്‌ക് | Published: 20th January 2018 12:10 PM |\nLast Updated: 20th January 2018 12:10 PM | A+A A- |\nസെലിബ്രിറ്റി സബ് കളക്ടറാണ് ഡോ. ദിവ്യ. അരുവിക്കര എം.എല്.എ ശബരീനാഥിന്റെ പ്രിയപത്‌നി. പാട്ടും നൃത്തവും പ്രസംഗവുമൊക്കെയായി അരങ്ങ് കീഴടക്കിയവള്. ഔദ്യോഗിക തിരക്കുകള്‍ക്കിടയില് പോയവര്‍ഷം ദിവ്യ വലിയൊരു ആഗ്രഹം കൂടി പൂര്‍ത്തീകരിച്ചു. സിനിമയില് അഭിനയിക്കുകയെന്നതായിരുന്നു മോഹം. അങ്ങനെ സിനിമയില് നല്ലൊരു വേഷം കിട്ടി. രണ്ടാമതൊന്ന് ആലോചിച്ചില്ല. ആക്ഷന് കട്ട് പറയുന്നതിനിടയ്ക്കുള്ള മുഹൂര്‍ത്തത്തില് തകര്‍ത്ത് അഭിനയിച്ചു. അത് അഭിനയമായിരുന്നില്ല, ജീവിതമായിരുന്നുവെന്ന് ദിവ്യ തന്നെ പറയുന്നു.\nതിരുവനന്തപുരം സബ് കളക്ടറാണ് ഡോ. ദിവ്യ എസ്. അയ്യര് ഇപ്പോള്. കോട്ടയം അസിസ്റ്റന്റ് കളക്ടറായിരിക്കവേയാണ് സിനിമയില് മുഖം കാണിച്ചത്. ബെന്നി ആശംസ സംവിധാനം ചെയ്ത 'ഏലിയാമ്മച്ചിയുടെ ആദ്യത്തെ ക്രിസ്മസി'ല് കന്യാസ്ത്രീയുടെ വേഷത്തിലാണ് ദിവ്യ എത്തിയത്. ചിത്രം റിലീസായി, പോസ്റ്ററുകളില് മുഖം കണ്ടപ്പോഴാണ് പലരും ദിവ്യ സിനിമയില് അഭിനയിച്ച കാര്യം തന്നെ അറിയുന്നത്. സന്തോഷം പങ്കുവച്ചു പലരും വിളിച്ചു. അതിനിടയില് സിനിമാ വിശേഷങ്ങളും കുടുംബവിശേഷങ്ങളും വായനക്കാര്‍ക്കൊപ്പം പങ്കിടാനും ദിവ്യ സമയം കണ്ടെത്തി.\nസിനിമയില് അഭിനയിക്കാന് അവസരം ലഭിക്കുന്നത് കോട്ടയം അസിസ്റ്റന്റ് കളക്ടറായിരിക്കുമ്പോഴാണ്. മുതിര്‍ന്ന പൗരന്മാരുടെ പ്രശ്‌നങ്ങള് ചര്‍ച്ചചെയ്യുന്ന ചിത്രമാണിത്. കഥ കേട്ടപ്പോള്‍ത്തന്നെ വാണിജ്യസിനിമ എന്നതിലുപരി സമൂഹത്തിനു നല്ലൊരു സന്ദേശം നല്‍കുന്ന സിനിമയാണിതെന്ന് തോന്നി. അതുകൊണ്ടാണ് അഭിനയിച്ചത്. ഇപ്പോള് സീനിയര് സിറ്റിസണ് െ്രെടബ്യൂണലിന്റെ പ്രിസൈഡിംഗ് ഓഫീസര് കൂടിയാണ് ഞാന്. അതുകൊണ്ടുതന്നെ ദിവസവും ഇവരുടെ പ്രശ്‌നങ്ങള് കേട്ടുകൊണ്ടിരിക്കുകയാണ്.\nഒരു വൃദ്ധസദനം നടത്തുന്ന കന്യാസ്ത്രീയുടെ വേഷത്തിലാണ് ഞാനെത്തുന്നത്. ലളിതച്ചേച്ചി (കെ.പി.എ.സി. ലളിത) അവതരിപ്പിക്കുന്ന ഏലിയാമ്മച്ചി എന്ന കഥാപാത്രത്തിലൂടെയുള്ള യാത്രയാണ് ഈ സിനിമ. ചേര്‍ത്തലയിലുള്ള ഒരു ഓള്‍ഡ് ഏജ് ഹോമിലായിരുന്നു ചിത്രീകരണം. അതുകൊണ്ട് അവിടത്തെ അന്തേവാസികളുടെ ജീവിതാനുഭവങ്ങളൈക്കുറിച്ച് അടുത്തറിയാന് കഴിഞ്ഞു. മാത്രമല്ല, ലളിതച്ചേച്ചിക്കും മധുസാറിനുമൊപ്പം അഭിനയിക്കാന് കഴിഞ്ഞതുതന്നെ വലിയ ഭാഗ്യം.\nഅച്ഛന് മറ്റൊരു വിവാഹം കഴിച്ചശേഷം ആദ്യവിവാഹത്തിലെ മകളായ എന്നെ മഠത്തിലേക്ക് അയയ്ക്കുന്നു. കന്യാസ്ത്രീ ആയ ശേഷം സമൂഹത്തിന് എന്തെങ്കിലും നന്മ ചെയ്യണം എന്നു തീരുമാനിക്കുകയും ഒരു വൃദ്ധസദനം ഏറ്റെടുത്ത് നടത്തുകയും ചെയ്യുന്നു. അവിടത്തെ അന്തേവാസിയായ ഏലിയാമ്മച്ചിയെ സ്വന്തം അമ്മയായി കാണുന്നു. പിന്നീട് ഇവര് തമ്മിലുള്ള ബന്ധത്തിലൂടെ കഥ മുന്നോട്ടു നീങ്ങുന്നു. അവര് തിരിച്ചും എന്നെ സ്വന്തം മകളായി കാണുന്നു. മക്കളുണ്ടെങ്കിലും വാര്‍ധക്യത്തില് ഏലിയാമ്മച്ചിയെ നോക്കാന് ആരുമുണ്ടായിരുന്നില്ല.\nഒരു സിനിമയ്ക്കു പിന്നില് ഇത്രയേറെ പ്രയത്‌നമുണ്ടെന്നു മനസ്സിലായത് ഇപ്പോഴാണ്. ഡബ്ബിംഗും ഞാന് തന്നെയാണ് ചെയ്തത്. അതും വലിയൊരു അനുഭവമായി.\nസംഗീതവും നൃത്തവും കുഞ്ഞുനാള്‍മുതല് പഠിക്കുന്നു. സംഗീതവും നൃത്തവും ഇപ്പോഴും പരിശീലിക്കുന്നുണ്ട്. സംസ്ഥാന സ്‌കൂള് യുവജനോത്സവങ്ങളില് പങ്കെടുത്തു സമ്മാനങ്ങള് നേടിയിട്ടുണ്ട്. അഭിനയത്തോട് അന്നുതൊട്ടേ താല്‍പ്പര്യമുണ്ടായിരുന്നു. പനച്ചിക്കാട് നവരാത്രി മഹോത്സവത്തില് കച്ചേരി നടത്തിയിരുന്നു. സര്‍ക്കാരിന്റെ സാംസ്‌കാരിക പരിപാടിയായ സുവര്‍ണ്ണം 2016 കോട്ടയത്ത് നടന്നപ്പോള് ഭരതനാട്യവും അവതരിപ്പിച്ചു. അവസരം കിട്ടിയാല് ഇനിയും സംഗീതനൃത്തപരിപാടികള് ചെയ്യണമെന്ന് ആഗ്രഹമുണ്ട്.\n* അഭിനയരംഗത്ത് തുടരും\nസാമൂഹിക പ്രതിബദ്ധതയുള്ള സിനിമകളില് അവസരം ലഭിച്ചാല് ഇനിയും ചെയ്യണമെന്നുണ്ട്. ഞാന് ചെയ്യുന്ന ഉദ്യോഗത്തിന് കൈത്താങ്ങാകുന്ന തരത്തിലുള്ള സിനിമകളില് അഭിനയിക്കും. നടിയായി അറിയപ്പെടാന് വേണ്ടി മാത്രം അഭിനയിക്കാനില്ല.\nദാമ്പത്യം സന്തോഷകരമായി മുന്നോട്ടുപോകുന്നു. എല്ലാം മറ്റൊരു വ്യക്തിയുമായി പങ്കുവയ്ക്കപ്പെടുന്നു എന്നത് പുതിയൊരനുഭവമാണ്. നേരത്തെ ഇത്തിരി സീരിയസ്സായ ആളായിരുന്നു ഞാന്. വിവാഹശേഷം ഇത്തിരി നര്‍മ്മബോധമൊക്കെ വന്നു എന്നു തോന്നുന്നു.\n* പ്രതിപക്ഷ എം.എല്.എയുടെ ഭാര്യ\nസ്വകാര്യ ജീവിതവും ഔദ്യോഗിക ജീവിതവും തമ്മില് കടന്നുകയറ്റമുണ്ടാകരുതെന്ന് നേരത്തേതന്നെ ഞങ്ങള് ധാരണയിലെത്തിയിരുന്നു. അതു പാലിക്കാന് ഞങ്ങള്‍ക്ക് കഴിയുന്നുമുണ്ട്. നിയമപാലക എന്ന നിലയില് ഏതു പാര്‍ട്ടി എന്ന് ഞാന് നോക്കാറില്ല. മുന്‍പും ഇപ്പോഴും അങ്ങനെതന്നെയായിരുന്നു. പ്രതിപക്ഷ എം.എല്.എയുടെ ഭാര്യ എന്നതുകൊണ്ടു സര്‍ക്കാരിന്റെ ഭാഗത്തുനിന്ന് വിവേചനമൊന്നും ഉണ്ടായിട്ടില്ല. ചെയ്യുന്ന ജോലി നന്നായി ചെയ്താല് ആരും വിവാദവുമായി വരില്ലെന്നാണു വിശ്വാസം.\nദിവ്യയുടെ അഭിനയത്തിനു നൂറു മാര്‍ക്കെന്ന് ശബരിനാഥന്\n* ഏലിയാമ്മച്ചിയുടെ ആദ്യത്തെ ക്രിസ്മസ്\nകാലികപ്രസക്തിയുള്ള സന്ദേശം പങ്കുവയ്ക്കുന്ന ഒരു നല്ല സിനിമയാണിത്. പ്രായമായവര് നേരിടേണ്ടിവരുന്ന പ്രശ്‌നങ്ങള് ഇന്ന് കൂടിവരുകയാണ്.\nകരിയറിന് എല്ലാവിധ പിന്തുണയും നല്‍കുന്നുണ്ട്. കല ഒരു വ്യക്തിക്ക് കൂടുതല് കാര്യങ്ങള് തിരിച്ചറിയാനുള്ള കഴിവ് നല്‍കുന്നു. കലയ്ക്ക് വളരെയേറെ സാമൂഹിക പ്രാധാന്യവും ഉണ്ട്. അതുകൊണ്ടുതന്നെ ദിവ്യ തന്റെ കലാപ്രവര്‍ത്തനങ്ങള് തുടരണമെന്നു തന്നെയാണ് എന്റെ ആഗ്രഹം.\nഞങ്ങള് രണ്ടുപേരും അവരവരുടെ ജോലികളുടെ ഭാഗമായി മിക്കപ്പോഴും തിരക്കിലാണ്. ഒരുമിച്ച് ചെലവഴിക്കാന് സമയം കിട്ടുന്നത് വളരെ വിരളമാണ്. ഉള്ള സമയം നന്നായി വിനിയോഗിക്കേണ്ടിവരും.\n* ഔദ്യോഗിക ജീവിതം\nസര്‍ക്കാരുമായി നല്ല ബന്ധമാണുള്ളത്. ഞങ്ങള് രണ്ടുപേരും പ്രൊഫഷണല്‍സാണ്. പരസ്പരം ജോലികളില് ഇടപെടാറില്ല. ഒരാള് മറ്റേയാളുടെ ജോലിയെ ബഹുമാനിക്കുകയും ചെയ്യുന്നു. സര്‍ക്കാരും ഉദ്യോഗസ്ഥരും ഞങ്ങള്‍ക്ക് എല്ലാവിധ പിന്തുണയും നല്‍കുന്നുണ്ട്.\n(ന്യൂ ഇന്ത്യന് എക്‌സ്പ്രസ് ഗ്രൂപ്പ് പ്രസിദ്ധീകരണമായ പ്രിയസഖിയില് പ്രസിദ്ധീകരിച്ചത്)\nദിവ്യ എസ്. അയ്യര് ശബരിനാഥന് divya s nair sabarinathan asst. collector


വ്യാജക്കള്ള് ലോബിക്ക് സഹായം ; 13 എക്സൈസ് ഉദ്യോഗസ്ഥരെ സസ്പെന്‍റ് ചെയ്യും | Thirteen excise officers who helped illicit liquor lobby gets suspension\nവ്യാജക്കള്ള് ലോബിക്ക് സഹായം ; 13 എക്സൈസ് ഉദ്യോഗസ്ഥരെ സസ്പെന്‍റ് ചെയ്യും\nആലത്തൂര് റെയ്ഞ്ച് പരിധിയിലെ അണക്കപ്പാറയിലെ കള്ള് ഗോഡൗണില് നിന്ന് ജൂണ് 27 നാണ് വ്യാജകള്ളും സ്പിരിറ്റും കണ്ടെത്തിയത്.\nPalakkad, First Published Jul 16, 2021, 7:35 PM IST\nപാലക്കാട്: പാലക്കാട് വടക്കാഞ്ചേരി വ്യാജകള്ള് നിര്‍മ്മാണ ലോബിയെ സഹായിച്ച 13 എക്‌സൈസ് ഉദ്യോഗസ്ഥരെ സസ്‌പെന്‍ഡ് ചെയ്യാന് നിര്‍ദ്ദേശം. കേസ് അന്വേഷണം വിജിലന്‍സ് ആന്‍റ് ആന്റികറപ്ഷന് ബ്യൂറോയെ ഏല്‍പ്പിക്കാന് നിര്‍ദ്ദേശം നല്‍കിയതായും മന്ത്രി എം വി ഗോവിന്ദന് അറിയിച്ചു.\nആലത്തൂര് റെയ്ഞ്ച് പരിധിയിലെ അണക്കപ്പാറയിലെ കള്ള് ഗോഡൗണില് നിന്ന് ജൂണ് 27 നാണ് വ്യാജകള്ളും സ്പിരിറ്റും കണ്ടെത്തിയത്. വടക്കാഞ്ചേരി വഴുവക്കോടുള്ള ഒരു വീട്ടില് നിന്ന് 1312 ലിറ്റര് സ്പിരിറ്റ്, 2220 ലിറ്റര് വ്യാജകള്ള്, 11 ലക്ഷം രൂപ എന്നിവ സ്റ്റേറ്റ് എക്‌സൈസ് എന്‍ഫോഴ്‌സ്‌മെന്റ് സ്‌ക്വാഡ് പിടിച്ചെടുക്കുക ആയിരുന്നു.\nതുടര്‍ന്ന് എക്‌സൈസ് വിജിലന്‍സ് ഓഫീസറുടെ നേതൃത്വത്തില് നടത്തിയ പരിശോധനയില് ഈ വീട്ടില് നിന്ന് മാസപ്പടി വിശദാംശങ്ങളുള്ള ഡയറി, ട്രയല് ബാലന്‍സ് കാണിക്കുന്ന കമ്പ്യൂട്ടര് സ്റ്റേറ്റ്‌മെന്റ്, ചില ക്യാഷ്ബുക്കുകള്, വൗച്ചറുകള് എന്നിവ കണ്ടെടുക്കുകയുണ്ടായി.\nഈ രേഖകളില് നിന്നാണ് വ്യാജ മദ്യലോബിയുമായി ബന്ധമുള്ള എക്‌സൈസ് ഉദ്യോഗസ്ഥരുടെ വിവരങ്ങള് ലഭിച്ചത്. ജില്ലാതലം മുതല് റേഞ്ച് തലം വരെയുള്ള ഉദ്യോഗസ്ഥരുടെ അറിവോടെ, വര്‍ഷങ്ങളായി വ്യാജകള്ള് നിര്‍മ്മാണം നടന്ന് വരികയായിരുന്നു.\nLast Updated Jul 16, 2021, 7:35 PM IST\nillicit liquor lobby\n'വോട്ടു കുറവെങ്കിലും അതില് കുറേ വോട്ടുണ്ട്', ബിഗ് ബോസില് നിന്ന് ഒരാള് പുറത്തായി\nഈ സീസണില് മത്സരാര്‍ഥികള്‍ക്ക് ലഭിച്ച ആകെ വോട്ട് എത്ര? കണക്കുകള് നിരത്തി മോഹന്‍ലാല്


എ വിജയരാഘവൻ്റെ ഭാര്യയെ വൈസ് പ്രിൻസിപ്പാൾ ആക്കി; കേരളവർമ്മ പ്രിൻസിപ്പാൾ രാജിവച്ചു | thrissur kerala varma college principal resigned\nഎ വിജയരാഘവൻ്റെ ഭാര്യയെ വൈസ് പ്രിൻസിപ്പാൾ ആക്കി; കേരളവർമ്മ പ്രിൻസിപ്പാൾ രാജിവച്ചു\nThrissur, First Published 17, Nov 2020, 8:20 PM\nഎ വിജയരാഘവന്റെ ഭാര്യ പ്രൊഫ. ബിന്ദുവിനെ ഏതാനും ദിവസങ്ങൾക്ക് മുമ്പാണ് വൈസ് പ്രിൻസിപ്പാളായി നിയമിച്ചത്. പ്രിൻസിപ്പാളിൻ്റെ അധികാരം വൈസ് പ്രിൻസിപ്പാളിന് വീതിച്ച് നൽകിയിരുന്നു. കേരളവർമ്മയിൽ ആദ്യമായാണ് വൈസ് പ്രിൻസിപ്പാളിനെ നിയമിക്കുന്നത്.\nതൃശ്ശൂർ: തൃശ്ശൂർ കേരളവർമ്മ കോളേജിലെ പ്രിൻസിപ്പാൾ ജയദേവൻ പ്രിൻസിപ്പാൾ സ്ഥാനം രാജി വെച്ചു. സിപിഎം നേതാവ് എ വിജയരാഘവൻ്റെ ഭാര്യയെ വൈസ് പ്രിൻസിപ്പാൾ ആക്കിയതിൽ പ്രതിഷേധിച്ചാണ് സ്ഥാനമൊഴിഞ്ഞത്. രാജി സംബന്ധിച്ച് ജയദേവൻ കൊച്ചിൻ ദേവസ്വം ബോർഡിന് കത്ത് നൽകി.\nഏഴ് വർഷം കൂടി കാലാവധി ബാക്കിയുള്ളപ്പോഴാണ് പ്രിൻസിപ്പാൾ സ്ഥാനമൊഴിയുന്നത്. വൈസ് പ്രിൻസിപ്പാളിനെ നിയമിക്കാനുള്ള സാഹചര്യം എന്താണെന്ന് പ്രിൻസിപ്പാൾ കത്തിൽ ചോദിച്ചിട്ടുണ്ട്. തന്നോട് കൂടിയാലോചിക്കാതെയാണ് വൈസ് പ്രിൻസിപ്പാളിനെ നിയമിച്ചത്. രണ്ട് അധികാര കേന്ദ്രങ്ങൾ ഉണ്ടാകുന്നത് ഭരണ പ്രതിസന്ധി ഉണ്ടാക്കും. ഈ സാഹചര്യത്തിൽ സ്ഥാനം ഒഴിയുന്നുവെന്നും ജയദേവൻ കത്തിൽ പറയുന്നു. എന്നാൽ യു ജി സി മാനദണ്ഡമനുസരിച്ചാണ് വൈസ് പ്രിൻസിപ്പാളിൻ്റെ നിയമനമെന്നാണ് ദേവസ്വത്തിൻ്റെ വിശദീകരണം.\nLast Updated 17, Nov 2020, 9:41 PM


സ്വന്തമായി മണ്ണില്ല; സ്വപ്നയുടെ കൃഷിസ്വപ്നങ്ങള് തളിര്‍ക്കുന്നു, ഫ്‌ലാറ്റിനുതാഴെ... | Vegetable Farming| Agriculture| KarshakaDinam 2020\nAug 17, 2020, 07:31 PM IST\nമണ്ണില് കൊത്തിക്കിളച്ച് പാകിയും പരിചരിച്ചുമല്ലാതെ ഒരുദിവസം ഇപ്പോള് ചിന്തിക്കാനാവില്ല. വാഴ, പയര്, അമര, വെണ്ട, ചേന, ചേമ്പ്, ഇഞ്ചി, കപ്പ എന്നിവയാണ് കാര്യമായി കൃഷി ചെയ്യുന്നത്.\n# ഒ. രാധിക\nസ്വപ്ന ഫ്‌ലാറ്റിന് സമീപത്തെ കൃഷിയിടത്തില്\nജീവിതം ഫ്‌ലാറ്റില് നാലാംനിലയില്. സ്വന്തമായി മണ്ണില്ല. പക്ഷേ, സ്വപ്നയുടെ കൃഷിസ്വപ്നങ്ങള്‍ക്ക് അതൊന്നും തടസ്സമല്ല. ഫ്‌ലാറ്റിനു താഴെ, പുറത്ത് കാടുപിടിച്ചുകിടന്ന മണ്ണില് കൊത്തിക്കിളച്ചുപിടിപ്പിക്കാത്തതൊന്നുമില്ല. നേന്ത്രവാഴ മുതല് കൈതച്ചക്ക വരെ. ഉരുളക്കിഴങ്ങും സവാളയും പോലും പരീക്ഷിച്ചിട്ടുണ്ട്.\nതൃശ്ശൂര്, ഒളരിയിലെ സാന്ദ്രം റീജന്‍സി ഫ്‌ലാറ്റിന് സമീപം എപ്പോഴും ഒരു കൈക്കോട്ടും പണിയായുധങ്ങളുമായി സ്വപ്നയെ കാണാം. രാവിലെ അഞ്ചരയ്ക്ക് എഴുന്നേറ്റ് പ്രാതല് ഒരുക്കിക്കഴിഞ്ഞാല് പിന്നെ, ഓരോ തടത്തിലും എത്തി പരിചരണമാണ്. തൃപ്പൂണിത്തുറ സ്വദേശിനി സ്വപ്ന കൊച്ചിന് യൂണിവേഴ്‌സിറ്റിയില്‍നിന്ന് എം.എസ്സി. മറൈന് സയന്‍സും ബി.എഡും പൂര്‍ത്തിയാക്കി ഗവേഷണം തുടങ്ങി. റിസര്‍ച്ച് ഫെലോ ആയിരിക്കുമ്പോഴാണ് വിവാഹം. മകള് പിറന്നപ്പോള് ജോലി തുടരാനാവാത്ത സ്ഥിതി. പിന്നീട് ഭര്‍ത്താവിന് സ്ഥലംമാറ്റം വന്നപ്പോള് ഗവേഷണവും തുടരാനായില്ല.\nപക്ഷേ, താമസം എവിടെയായാലും ഒരു കാപ്പിപ്പൊടി പാക്കറ്റ് ഒഴിഞ്ഞാല് അതിലും ഒരു വിത്ത് മുളപ്പിക്കും. ആയുര്‍വേദ ഡോക്ടറായിരുന്ന അച്ഛന് എം. സുകുമാരന് ജോലി കഴിഞ്ഞെത്തുന്നത് രാത്രിയായാലും മക്കളുമായി പാടത്തേയ്ക്ക് ടോര്‍ച്ചുമടിച്ച് പോയിരുന്ന കുട്ടിക്കാലമാണ് സ്വപ്നയുടെ കൃഷി അറിവുകളുടെ തുടക്കം. മണ്ണില് കൊത്തിക്കിളച്ച് പാകിയും പരിചരിച്ചുമല്ലാതെ ഒരുദിവസം ഇപ്പോള് ചിന്തിക്കാനാവില്ല. വാഴ, പയര്, അമര, വെണ്ട, ചേന, ചേമ്പ്, ഇഞ്ചി, കപ്പ എന്നിവയാണ് കാര്യമായി കൃഷി ചെയ്യുന്നത്.\nഇപ്പോള് ഫ്‌ലാറ്റിലെ മറ്റ് താമസക്കാരെല്ലാം ചെറിയതോതില് കൃഷിചെയ്യുന്നുണ്ട്. കുട്ടികളും അതിനൊപ്പം ചേരുന്നു. കിട്ടുന്ന വിളവ് ഫ്‌ലാറ്റിനു പുറമേ അയല്‍വീടുകളുമായും പങ്കുവെക്കും. അയല്‍പ്പക്കത്തെ കൃഷിയുടമ ജോണി വിത്തും തൈയും വിളവുമെല്ലാം ഫ്‌ലാറ്റിലെല്ലാവര്‍ക്കും നല്‍കും.\nസ്ഥലമുടമ അല്‍ഫോന്‍സയ്ക്കും പരാതിയില്ല. സുഹൃത്തുക്കളും മറ്റും വിത്തുകള് പങ്കുവെയ്ക്കും. ചാണകം ഫ്‌ലാറ്റില് പാലുതരുന്നയാള് നല്‍കും. -സ്വപ്ന പറയുന്നു. ധനലക്ഷ്മി ബാങ്ക് ചീഫ് മാനേജര് മനോജ് ആണ് സ്വപ്നയുടെ ഭര്‍ത്താവ്. മക്കള് നയനയും കീര്‍ത്തനയും അമ്മയ്ക്ക് പിന്തുണയുമായി ഒപ്പമുണ്ട്.\nContent Highlights: A House makers success story Vegetable Farming


പെണ്ണ് കാണാൻ വരുമ്പോ ചെറുക്കൻ നമ്പർ തന്നാൽ വേണ്ടെന്ന് പറയരുത് - Boolokam\nHome Humour പെണ്ണ് കാണാൻ വരുമ്പോ ചെറുക്കൻ നമ്പർ തന്നാൽ വേണ്ടെന്ന് പറയരുത്\nപെണ്ണ് കാണാൻ വരുമ്പോ ചെറുക്കൻ നമ്പർ തന്നാൽ വേണ്ടെന്ന് പറയരുത്\nഅറേൻജ്‌ഡ് മാരിയേജ് നോട് അത്രേ വലിയ എതിർപ്പൊന്നുമില്ലാത്ത വ്യക്തിയാണ് ഞാൻ. അങ്ങനെയിരിക്കെ ഇടുക്കിയിൽ വെച്ച് എനിക്കൊരു കല്യാണലോചന വരുന്നത്. പെണ്ണുകാണൽ മൂന്ന് റൗണ്ട് ഉണ്ടെന്ന് അനുഭവം വന്നപ്പോഴാണ് മനസിലാകുന്നത്.\nഒരു വൈകുന്നേരം സമയത്ത് ചെറുക്കൻ വന്ന് കാണുന്നു സംസാരിക്കുന്നു.ആദ്യം തന്നെ ഞാൻ ചോയ്ച്ചത് സംഘി ആണോ എന്നാണ് അല്ലെന്ന് പറഞ്ഞപ്പോ കൊറച്ചു ആശ്വാസം തോന്നി. അത് കഴിഞ്ഞു ചെറുക്കന്റെ അമ്മയും ബാക്കി ഉള്ളവരും എത്തുന്നു. ലെ’ അമ്മായിഅമ്മ ‘ ഞങ്ങൾ ദൂരെ വിടില്ലെങ്കിലും അവളെ പഠിപ്പിക്കാം പഠിപ്പിച്ചോളാം.പെട്ടന്നൊരു കല്യാണം എനിക്കു സങ്കൽപ്പിക്കാൻ പോലും പറ്റാത്തൊരു അവസ്ഥ. എന്റെ രീതിയിൽ എതിർപ്പ് ഞാൻ പ്രകടിപ്പിച്ചെങ്കിലും. അച്ഛന്റെ മുഖം കാണുമ്പോ കടുപ്പിച്ചു പറയാൻ എനിക്കു കഴിഞ്ഞതുമില്ല.\nആദ്യായിട്ട് ചെറുക്കൻ കാണാൻ വന്നപ്പോ ആരുമറിയാതെ നമ്പർ തന്നിരുന്നു. കൗതുകം ലേശം കൂടുതലായൊണ്ട് നമ്പർ എഴുതിയ പേപ്പർ അന്നേ ഞാൻ അടുപ്പിലിട്ട് കത്തിച്ചു. അവരുടെ വീട് കാണാൻ പോകുന്നു. പോയപ്പോ ബസ്, ഓട്ടോ ഇതൊന്നുമില്ലാതൊരു സ്ഥലം. കല്യാണചെറുക്കൻ ജോലി സ്ഥലത്തു അവിടെ കോട്ടേഴ്‌സിൽ താമസിക്കുന്നു . ആകെയുള്ള വണ്ടി അയാൾ എടുത്തു കൊണ്ട് പോകും അപ്പോ ഞാൻ എങ്ങനെ പഠിക്കാൻ പോകും? ചോദ്യത്തിന് മറുപടി ഒന്നുമില്ല .ഇവിടെ ആരെക്കെയോ വരുന്നു. ചായ ഉണ്ടാക്കുന്നു കൊടുക്കുന്നു. ആകെ ഒരു ബഹളം ഒന്നും മനസിലാകാത്തയാവസ്ഥ.ഏകദേശം ഉറപ്പിച്ച മട്ടിലെന്ന പോലെ.എങ്ങനെക്കെയോ ചേച്ചി എനിക്കു പുള്ളിടെ നമ്പർ ഒപ്പിച്ചു എന്റെ കൊറച്ചു കാര്യങ്ങൾ സംസാരിക്കാൻ വാട്സ്ആപ്പ് ചാറ്റിംഗ് തുടങ്ങി.\nവളരെ സീരിയസ് ആയിട്ടുള്ള കാര്യങ്ങൾ പറയാൻ തുടങ്ങുമ്പോൾ അയാൾക്ക് ഒരു മറുപടിയെ ഒള്ളു “പ്രണയമാണ് യാത്രയോട്” 😦. ആദ്യമൊക്കെ വിചാരിച്ചു ആഹാ ട്രിപ്പ് ഒക്കെ പോണാ ആളാണ്. പിന്നീട് എന്റെ ചില പേർസണൽ ഇഷ്യൂസ് ഡിസ്‌കസ് ചെയാം ഇതെല്ലാം കേട്ട് കഴിഞ്ഞു തീരുമാനം എടുത്താൽ മതിയെന്ന് പറഞ്ഞപ്പോ.. അതിനുള്ള മറുപടി ജീവനാണ് യാത്രയെന്ന്. ഞാൻ ഒരു വലിയ കുഴിയിലാണ് പെട്ടതെന്ന് മനസിലായി. അച്ഛനോട് പറയാൻ ശ്രെമിക്കുന്നുണ്ട് ഇത് വേണ്ട ഒന്നാമത്തെ എനിക്കു നമുക്ക് ആരുമില്ലാത്ത, അറിയാത്തൊരു നാട് ഇടയ്ക്ക് വീട്ടിലേക്ക് വരാൻ പറ്റില്ല, എനിക്കു കംഫോർട്ടബ്ൾ അല്ല.\nഅച്ഛന്റ്റെ വേർഷൻ :”സർക്കാർ ജോലിക്കാരൻ അതൊന്നും സാരല്ല്യ”.\nപിന്നീട് അങ്ങോട്ട് ഒരു മാസത്തിനടുത്തു എനിക്കു ട്രെയ്നിങ് ആണ്. എങ്ങനെ നല്ലൊരു മരുമകൾ ആകാം.ഏത് വീട്ടിൽ കേറിയാലും ഉപദേശം. കേട്ട് കേട്ട് മടുത്തു തുടങ്ങി. എന്ത് കിട്ടിയാലും കഴിക്കണം, കൊറച്ചേ കഴിക്കാവൂ. എനിക്കു ഈ ഭക്ഷണം ഇഷ്ടമില്ലെന്നൊക്ക പറഞ്ഞ കുടുങ്ങും. പിന്നീട് അത് കഴിച്ചു ശീലിക്കാൻ ദിവസവും അത് തന്നെ ഉണ്ടാക്കും.തേങ്ങ ചിരകുമ്പോ ശബ്ദം ഉണ്ടാവരുത്, അടക്കം ഒതുക്കം, ഉറക്ക ചിരിക്കരുത്, തുമ്മരുത്, മൂളരുത്, ഫോണിൽ കളിക്കരുത്, .അങ്ങനെ ഇരിക്കെ എല്ലാം ദിവസവും വൈകുന്നേരം വിളക്ക് വെക്കുന്നൊരു പതിവ് എന്റെ വീട്ടിലുള്ളത് പോലെ ഇവിടെയുമുണ്ട്.\nഒന്നര മണിക്കൂർ കുത്തിയിരുന്ന് കൊറേ കൊട്ടുവായി ഒക്കെ ഇട്ട് ഒരു കടമയെന്ന പോലെ നമ്മജപവും പാട്ടുകളും പാടുന്നതും കേൾക്കാം. ഞാൻ രണ്ട് മിനുട്ട് അവിടെയൊന്നു നിന്നിട്ട് തിരിച്ചു എന്റെ റൂമിലേക്ക് വരാറാണ് പതിവ്. അന്ന് ആന്റി നീയെന്താ വിളക്ക് വെക്കുന്ന അവിടെ വന്ന് നിൽക്കാത്തത്,വന്ന് നാമജഭം പഠിക്കണം എന്നിട്ട് ചെറുക്കന്റെ വീട്ടിൽ പോയി ഇത് പോലെ വന്ന് ഉറക്കെ പാടാണോന്നുമൊക്കെ വല്ലാണ്ട് നിർബന്ധിക്കാൻ തുടങ്ങി . ഇതും കൂടി കേട്ടത്തോടെ പറ്റില്ലാന്ന് തീർത്തു പറഞ്ഞു. അതോടെ കൂടി ദൈവത്തെ നിന്ദിച്ചെന്നും പറഞ്ഞു ആകെ പ്രശ്നം.ഞാൻ ആരുടേം വിശ്വാസത്തിനു എതിരല്ല. പക്ഷെ ഇതൊക്ക ഞാൻ ചെയ്യണ്മെന്നും പറഞ്ഞു വരരുത്. ഉപ്പ് തൊട്ട് കർപ്പൂരം വരെയുള്ള പണികൾ ഞാനി ചെറിയ കാലയളവിൽ പഠിച്ചു.\nഇതിന്റെ ഒക്കെ മൂല കാരണം ചെറുക്കന്റെ വീട്ടുകാർക്ക് ഇഷ്ട്ടമാകണം. എന്ത് ചെയ്താലും ഇങ്ങനെ ചെയ്താൽ ആ വീട്ടുകാർക്ക് ഇഷ്ടമാകത്തൊള്ളൂ അങ്ങനെ ചെയ്താലേ ഇഷ്ട്ടമാകാത്തൊള്ളൂ എന്നൊക്ക പറഞ്ഞു ഓരോ ദിവസവും എന്റെ ക്ഷമ പരീക്ഷിച്ചു കൊണ്ടേ ഇരുന്നു .മരുമകളിന്റെ പൂർണ്ണ രൂപം വേലക്കാരി എന്ന് മനസിലായി.സ്വന്തം ഇഷ്ട്ടങ്ങൾ -അനിഷ്ടങ്ങൾ, അഭിപ്രായങ്ങളൊക്കെ മറ്റുള്ളവർക്ക് വേണ്ടി മാറ്റിവെക്കണം. എന്നിട്ട് പട്ടിയെ പോലെ പണിയെടുക്കുക. അങ്ങനെ പണിയെടുത്താൽ നല്ല മുരുമകൾ ആയി.അറിയതൊരാൾ, കേട്ട് കേൾവി പോലുമില്ലാത്തൊരു സ്ഥലം, പെട്ടന്നുള്ള എൻഗേജ്മെന്റ് എല്ലാം ഓർത്തു എന്റെ ഉറക്കം നാളുകൾ കൂടും തോറും കുറയാൻ തുടങ്ങി. കൊറച്ചു ദിവസങ്ങൾ കഴിഞ്ഞപ്പോൾ ചില കാരണങ്ങളാൽ എന്റെ വീട്ടുക്കാർ തന്നെ ആ കല്യാണം വേണ്ടെന്ന് വെച്ചു(സർക്കാർ ജോലി താൽക്കാലിക പോസ്റ്റ് ).കിട്ടിയ തക്കം നോക്കി ഞാൻ ന്റെ വീട്ടിലേക്കും പോന്നും.\nഈ ഒരു മാസം കൊണ്ട് എനിക്കു കിട്ടിയ ഗുണങ്ങളെന്നുവെച്ചാൽ. ഉച്ചക്ക് 12.30 ക്ക് എണീക്കാറുള്ള ഞാൻ രാവിലെ ഏഴ് മണിക്ക് ഉണരുന്നു, വീട് വൃത്തിയാക്കൽ മുതൽ പാചകം വരെ ഒരു വിധം നന്നായി ചെയ്യും (സ്വന്തം കാര്യങ്ങൾമറ്റൊരാളെ ആശ്രയിക്കരുത് ).രണ്ട് പെണ്ണ് കാണാൻ വരുമ്പോ ചെറുക്കൻ നമ്പർ തന്നാൽ വേണ്ടെന്ന് പറയരുത്. വിട്ടുക്കാരോട് എനിക്കു പറയാനുള്ളത് സർക്കാർ ജോലി കിട്ടിയവരൊക്ക പെണുക്കുട്യോളെ നന്നായി നോക്കുമെന്ന് വിചാരിക്കരുത് അതിനു വേണ്ടി ഇഷ്ടക്കേടുകൾ കഷ്ടപ്പെട്ട് ഇഷ്ട്ടപെടരുത്. ഇപ്പോ അറേൻജ്‌ഡ് മാര്റേജ് ന്ന് കേട്ടാൽ ഞാനോടും.\nPrevious articleഎല്ലാർക്കും ലാഭം, കർഷകന് മാത്രം നഷ്ടം, ഈ ഗതികേട് ഇന്ത്യയിൽ മാത്രമായിരിക്കും\nNext articleക്രിക്കറ്റ് ഇന്ത്യ കണ്ട ഏറ്റവും മികച്ച സെലിബ്രിറ്റി ആയിരുന്ന ആ മനുഷ്യന് “ആ തെറ്റ്” പറ്റാതിരുന്നെങ്കിൽ


സ്വപ്നക്ക് മനുഷ്യക്കടത്തിലും പങ്ക്, സിനിമാ സംവിധായകന്റെ മകളെ വിദേശത്തേക്ക് കടത്തി\nHomekeralaസ്വപ്നക്ക് മനുഷ്യക്കടത്തിലും പങ്ക്, സിനിമാ സംവിധായകന്റെ മകളെ വിദേശത്തേക്ക് കടത്തി\nതിരുവനന്തപുരം: സ്വര്‍ണക്കടത്തു കേസിലെ മുഖ്യ സൂത്രധാരയായ സ്വപ്ന സുരേഷിനു മനുഷ്യക്കടത്തില് പങ്കെന്നു ദേശീയ അന്വേഷണ ഏജന്‍സി (എന്.ഐ.എ) ക്കു വിവരം ലഭിച്ചു. ഇതു സംബന്ധിച്ച് അന്വേഷണം തുടങ്ങി.\nഒരു വര്‍ഷം മുമ്പ് സ്വപ്ന ഉള്‍പ്പെട്ട മനുഷ്യക്കടത്തിനെക്കുറിച്ചാണ് രഹസ്യാന്വേഷണ ഏജന്‍സികള്‍ക്കു സൂചന ലഭിച്ചത്. മലയാളത്തിലെ പ്രശസ്ത സിനിമാസംവിധായകന്റെ മകളെ വിദേശത്തേക്കു കൊണ്ടുപോയതിനെക്കുറിച്ച് ഉയര്‍ന്ന പരാതിയാണ് പ്രധാനമായി അന്വേഷിക്കുന്നത്. പെണ്‍കുട്ടി നല്‍കിയ സൂചനകളുടെ അടിസ്ഥാനത്തിലാണ് അന്വേഷണം സ്വപ്നയ്‌ക്കെതിരേ നീങ്ങുന്നത്.\nനിരവധി പേരെ സ്വപ്നയും കൂട്ടാളികളും വിദേശത്തേക്കു കടത്തിയതായി ഉന്നതവൃത്തങ്ങള് പറയുന്നു. അതേസമയം, എയര് ഇന്ത്യ ഉദ്യോഗസ്ഥനെതിരേ വ്യാജരേഖ ചമച്ച കേസില് സ്വപ്ന സുരേഷിനെ രണ്ടാം പ്രതിയാക്കി ക്രൈം ബ്രാഞ്ച് തിരുവനന്തപുരം ഒന്നാം ക്ലാസ് മജിസ്‌ട്രേറ്റ് കോടതിയില് കഴിഞ്ഞ ദിവസം റിപ്പോര്‍ട്ട് സമര്‍പ്പിച്ചു. സ്വപ്ന എയര് ഇന്ത്യ സാറ്റ്‌സില് ജോലി ചെയ്യുന്ന കാലത്താണ് സംഭവം.\nനെടുമ്പാശേരി വിമാനത്താവളത്തില് ജോലി ചെയ്യുന്ന മറ്റൊരു വനിതയെ കേന്ദ്രീകരിച്ച് അന്വേഷണം നീങ്ങുന്നുണ്ട്. 2016 മാര്‍ച്ചില് തിരുവനന്തപുരം കന്റോണ്‍മെന്റ് പോലീസ് രജിസ്റ്റര് ചെയ്ത കേസില് ബിനോയ് ജേക്കബ് മാത്രമേ പ്രതിയായി ഉണ്ടായിരുന്നുള്ളൂ. ബിനോയ് അടുത്തിടെ എയര് ഇന്ത്യ സാറ്റ്‌സ്‌വൈസ് പ്രസിഡന്റ് പദവി രാജിവച്ചിരുന്നു.\nആള്‍മാറാട്ടം, വ്യാജരേഖ ചമയ്ക്കല്, വഞ്ചന തുടങ്ങിയ കുറ്റങ്ങളാണ് സ്വപ്നക്കെതിരേയുള്ളത്. ഈ കേസില് രണ്ടു തവണ സ്വപ്നയെ ക്രൈംബ്രാഞ്ച് ചോദ്യംചെയ്തിരുന്നു. തുടരന്വേഷണത്തിനായി ഹാജരാകാന് വീണ്ടും ആവശ്യപ്പെട്ടെങ്കിലും പല കാരണങ്ങള് പറഞ്ഞ് ഒഴിവായി. പിന്നീട് സ്വര്‍ണക്കടത്ത് കേസില് അകപ്പെട്ടു. എന്.ഐ. എയും കസ്റ്റംസും ചോദ്യംചെയ്തശേഷം സ്വപ്നയെ ക്രൈം ബ്രാഞ്ച് കസ്റ്റഡിയില് വാങ്ങും.


ഷെയിം; വിനായകന് എതിരെ പാര്‍വതി തിരുവോത്ത് | Southlive\nഷെയിം; വിനായകന് എതിരെ പാര്‍വതി തിരുവോത്ത്\nFriday, 25th March 2022, 8:56 am\n‘ഒരുത്തീ’ സിനിമാ പ്രമോഷന് സമയത്ത് നടന് വിനായകന് നടത്തിയ സ്ത്രീവിരുദ്ധ മീടു പരാമര്‍ശത്തില് പ്രതികരണവുമായി പാര്‍വതി തിരുവോത്ത്. ഷെയിം എന്ന് വിനായകന് ചിത്രത്തോടൊപ്പം പാര്‍വതി ഇന്‍സ്റ്റാഗ്രാം സ്റ്റോറിയില് കുറിച്ചു. സംവിധായിക കുഞ്ഞിലാ മസിലാമണിയുടെ കുറിപ്പും പാര്‍വതി പങ്കുവെച്ചിട്ടുണ്ട്. നേരത്തെ വിനായകന്റെ പരാമര്‍ശത്തില് കടുത്ത് വിയോജിപ്പ് രേഖപ്പെടുത്തിയ നിരവധി പേര് രംഗത്തുവന്നിരുന്നു. ഇതിന് പിന്നാലെയാണ് പാര്‍വതിയുടെ പ്രതികരണം.\nകുഞ്ഞില മാസില്ലാമണിയുടെ കുറിപ്പ്\nലൈംഗിക അതിക്രമത്തിന് എതിരെ സംസാരിക്കുമ്പോള് എപ്പോഴും ആണുങ്ങളുടെ ഭാഗത്ത് നിന്ന് ഉയര്‍ന്ന് കേള്‍ക്കാറുള്ള ഒരു ചോദ്യമാണ് വിനായകന് ഇവിടെ ചോദിച്ചിരിക്കുന്നത്. ഇത് അത്ര നിഷ്‌കളങ്കമല്ല. ഒരു സ്ത്രീയുമായി ലൈംഗിക ബന്ധത്തില് ഏര്‍പ്പെടണം എന്ന് തോന്നിയാല് ചോദിക്കുക അല്ലാതെ പിന്നെ എന്താണ് ചെയ്യേണ്ടത് എന്നാണ് അത്. ഇതില് എന്താണ് പ്രശ്‌നം എന്ന് കൊച്ച് കുട്ടികളെ പഠിപ്പിക്കുന്നത് പോലെ ഫെമിനിസ്റ്റുകള് പഠിപ്പിക്കണം എന്നാണ് പറയുന്നത്. Consent പ്രധാനം ആണ് എന്ന് പറയുന്നതും നിങ്ങള് തന്നെ, കണ്‍സെന്റ് ചോദിക്കുമ്പോള് മീ ടൂ പറയുന്നതും നിങ്ങള് തന്നെ എന്ന പതിവ് കരച്ചിലാണ് ഇത്.\nനമുക്ക് തമ്മില് സെക്‌സ് ചെയ്യാം എന്ന proposal മുന്നോട്ട് വയ്ക്കുന്നത് എല്ലാം കണ്‍സന്റ് ചോദിക്കല് അല്ല. ബോധരഹിത ആയ ഒരാളോട് സെക്‌സ് ചെയ്യാമോ എന്ന് ചോദിക്കുന്നത് consent ചോദിക്കല് അല്ല.പറ്റില്ല എന്ന് പറയാന് പറ്റാത്ത സമയത്ത്, അല്ലെങ്കില് പറയാന് പറ്റാത്ത പൊസിഷനില് ഉള്ള സ്ത്രീയോട് സെക്‌സ് ചെയ്യാമോ എന്ന് ചോദിക്കുന്നത് consent ചോദിക്കല് അല്ല. ഉദാഹരണത്തിന്, പഠിപ്പിക്കുന്ന വിദ്യാര്‍ത്ഥിയോട് സെക്‌സ് ചെയ്യാം എന്ന ആശയം മുന്നോട്ട് വയ്ക്കുമ്പോള് ആ കുട്ടിക്ക് നോ പറഞ്ഞാല് മാര്‍ക്ക് കുറയുമോ എന്ന ചിന്ത വന്നേക്കാം.\nമറ്റെയാളെ അസ്വസ്ഥരാക്കും വിധം അല്ലെങ്കില് അപമാനിക്കും വിധം അനുവാദം ചോദിക്കുന്നത് അനുവാദം ചോദിക്കല് അല്ല. ബസ്സ് കാത്ത് നില്‍ക്കുന്ന സ്ത്രീയോട് എന്താണ് റേറ്റ് എന്ന് ചോദിക്കുന്നത്, ഇന്‍ബോക്‌സില് വന്ന് കൊടുക്കുമോ എന്ന് ചോദിക്കുന്നത് അനുവാദം എന്ന ഉദ്ദേശ്യം വെച്ച് ഉള്ളത് അല്ല. അപമാനിക്കുക എന്നുള്ള ഉദ്ദേശ്യം വെച്ചുള്ളത് ആണ്.ഏറ്റവും അവസാനം, പ്രസ് മീറ്റില് ഇരുന്ന ഒരു സ്ത്രീയെ ചൂണ്ടി, ആണെന്ന് തോന്നുന്നു, വിനായകന് പറഞ്ഞ കാര്യവും എന്നെ സംബന്ധിച്ച് harassment ആണ്. അവര് അവിടെ അവരുടെ ജോലി ചെയ്യാന് വന്ന ഒരു സ്ത്രീയാണ്. അവര് സ്ത്രീ ആയത് കൊണ്ട് മാത്രം അവിടെ ഒരു ഉദാഹരണം ആക്കപ്പെടുന്നു. അവര്‍ക്ക് താല്‍പര്യം ഇല്ലാത്ത ഒരു ഇമാജിനറി സിനറിയോ – വിനായകന് എന്ന വ്യക്തിക്ക് തന്നോട് കൂടി സെക്‌സ് ചെയ്യാന് താല്‍പര്യം ഉണ്ട് – എന്നുള്ള ഒരു സിനാരിയോ പരസ്യമായി ആളുകളുടെ മുമ്പില് ഇടുന്നു.\nആണുങ്ങളായ ചോദ്യം ചോദിച്ച പത്രപ്രവര്‍ത്തകരോട് വിനായകന് ചോദിച്ച പല ചോദ്യങ്ങളും ഇത്തരത്തില് പ്രൈവസി യുടെ വയലേഷനും harassment um ആണ്. ഭാര്യ അല്ലാത്ത ആരും ആയും ലൈംഗിക ബന്ധം ഇല്ലേ? തുടങ്ങിയ ചോദ്യങ്ങള്. അതിന് ഉയരുന്ന ചിരി ലക്ഷ്യം വെച്ചുകൊണ്ട് ഉള്ള ഒരു ആണ് തമാശയാണ് ഇത്. ഇത്തരത്തില് ആണുങ്ങളെ harass ചെയ്യുന്ന രീതി ഭയങ്കര macho ഇടങ്ങളില് ഞാന് മുമ്പും കണ്ടിട്ടുണ്ട് – നീ ആദ്യം virginity കളഞ്ഞിട്ട് വാ, എന്നിട്ട് സിനിമ സംസാരിച്ചാല് മതി, എത്ര സ്ത്രീകളോട് കൂടി കിടന്നിട്ടുണ്ട് എന്നതിന്റെ ഉത്തരം അനുസരിച്ച് അഭിപ്രായത്തിന് വില കൊടുക്കുക മുതലായവ. ജാതിയെ പറ്റി, വര്‍ഗ്ഗ രാഷ്ട്രീയത്തെ പറ്റി ഒക്കെ സംസാരിക്കുന്ന വിനായകന് gender മാത്രം മനസ്സിലാവുന്നില്ല എന്നുള്ളത് അത് അയാളെ കുടുക്കുന്നത് കൊണ്ട് തന്നെയാണ്. സ്വയം തിരുത്താന് അയാള് തയ്യാറല്ലാത്തത് കൊണ്ട് തന്നെയാണ്.


Gauri Khan Once Thought Shahrukh Khan Will Be Thrown Out Of Bollywood - Malayalam Filmibeat\n| Published: Sunday, November 14, 2021, 16:12 [IST]\nബോളിവുഡിന്റെ രാജാവാണ് ഷാരൂഖ് ഖാന്. കിങ് ഖാന് എന്ന് ആരാധകര് സ്‌നേഹത്തോടെ വിളിക്കുന്ന ഷാരൂഖ് ഖാനോളം വലിയാരു താരത്തെ ഇന്ത്യന് സിനിമയ്ക്ക് പിന്നീട് സൃഷ്ടിക്കാന് സാധിച്ചിട്ടില്ല. ഇന്ത്യയില് മാത്രമല്ല ലോകമെമ്പാടും ഷാരൂഖ് ഖാന് ആരാധകരുണ്ട്. സിനിമയിലെ കുടുംബങ്ങളുടെ പാരമ്പര്യമോ പിന്തുണയോ ഇല്ലാതെ കടന്നുവരികയും സ്വപ്‌ന തുല്യമായ താരപദവിയിലെത്തുകയും ചെയ്ത സൂപ്പര് താരമാണ് ഷാരൂഖ് ഖാന്. ഒരുപാട് പേര്‍ക്ക് പ്രചോദനമാണ് ഷാരൂഖ് ഖാന്. റൊമാന്റിക് സിനിമകളുടെ രാജാവാണ് ഷാരൂഖ് ഖാന്.\nരാജകീയം... സീരിയൽ താരം ഐശ്വര്യ റംസായിയുടെ ചിത്രങ്ങൾ ഏറ്റെടുത്ത് ആരാധകർ\nഓണ് സ്‌ക്രീനിലെ പ്രണയ കഥകള് പോലെ തന്നെ ഷാരൂഖ് ഖാന്റെ ജിവിതത്തിലെ പ്രണയവും എന്നും ആരാധകര്‍ക്ക് ഇഷ്ടപ്പെട്ട ചര്‍ച്ചാ വിഷയമാണ്. സിനിമയിലെത്തും മുമ്പ് തന്നെ ഷാരൂഖ് ഖാന് വിവാഹിതനായിരുന്നു. ഗൗരി ഖാന് ആണ് ഷാരൂഖ് ഖാന്റെ ഭാര്യ. തങ്ങളുടെ പ്രണയത്തെക്കുറിച്ചും വിവാഹത്തെക്കുറിച്ചുമെല്ലാം ഷാരൂഖും ഗൗരിയും പലപ്പോഴും തുറന്നു പറഞ്ഞിട്ടുണ്ട്. ഹിന്ദു മത വിശ്വാസിയായ ഗൗരിയും ഇസ്ലാം മതവിശ്വാസിയായുള്ള ഷാരൂഖും തമ്മിലുള്ള വിവാഹത്തിന് തുടക്കത്തില് ഗൗരിയുടെ വീട്ടുകാര് എതിരായിരുന്നു. എന്നാല് പിന്നീട് അവര് സമ്മതം മൂളുകയായിരുന്നു.\nബാല്യത്തിലേയും കൗമാരത്തിലേയും കഷ്ടപ്പാടുകളില് നിന്നും ലോകമറിയുന്ന സൂപ്പര്‍താരമായുള്ള ഷാരൂഖിന്റെ വളര്‍ച്ചയ്ക്ക് പിന്നിലെ കരുത്താണ് ഗൗരി. തന്റെ വിജയങ്ങള്‍ക്ക് പിന്നില് ഗൗരിയുടെ പിന്തുണയും ത്യാഗങ്ങളും വളരെ വലുതാണെന്ന് പലപ്പോഴും ഷാരൂഖ് തന്നെ പറഞ്ഞിട്ടുണ്ട്. സീരിയലിലൂടെയായിരുന്നു ഷാരൂഖ് ശ്രദ്ധിക്കപ്പെടുന്നത്. 1989 ല് പുറത്തിറങ്ങിയ ഫൗജി എന്ന പരമ്പരയിലൂടെ ആരാധകരുടെ സ്‌നേഹം നേടിയ ഷാരൂഖ് 1991 ല് പുറത്തിറങ്ങിയ ദീവാന എന്ന ചിത്രത്തിലൂടെയാണ് ബോളിവുഡില് അരങ്ങേറുന്നത്.\nആദ്യ ചിത്രത്തില് സഹനടനായ ഷാരൂഖ് ഖാന് പിന്നീട് ശ്രദ്ധിക്കപ്പെട്ടത് വില്ലന് വേഷങ്ങളിലൂടെയായിരുന്നു. ദില്‍വാലെ ദുല്‍ഹനിയ ലേ ജായേംഗെ എന്ന ചിത്രത്തോടെയാണ് ഷാരൂഖ് ഖാന് ബോളിവുഡിന്റെ റൊമാന്റിക് ഹീറോയായി മാറുന്നത്. കജോള് നായികയായി എത്തിയ ചിത്രം ബോളിവുഡിലെ മാത്രമല്ല ഇന്ത്യന് സിനിമയുടെ തന്നെ ചരിത്രം തിരുത്തിയ സിനിമയായിരുന്നു. അവിടുന്നിങ്ങോട്ട് എല്ലാം ചരിത്രമാണ്. സിനിമകള് പോലെ തന്നെ തുറന്ന സംസാരം കൊണ്ടും ഷാരൂഖ് പലപ്പോഴും കയ്യടി നേടിയിട്ടുണ്ട്. ഒരിക്കല് ഷാരൂഖ് ഖാനും ഗൗരി ഖാനും ഒരുമിച്ച് സിമി ഗേര്‍വാളിന് നല്‍കിയ അഭിമുഖം ഇരുവരും മനസ് തുറന്നൊരു സംഭവമായിരുന്നു.\nമൂത്തമകന് ആര്യന് ഖാനന്റെ ജനനത്തിന് പിന്നാലെ നല്‍കിയ അഭിമുഖമായിരുന്നു ഇത്. അഭിമുഖത്തില് ഷാരൂഖിന്റെ കരിയറിന്റെ തുടക്കകാലത്തെക്കുറിച്ച് ഗൗരി സംസാരിക്കുന്നുണ്ട്. തന്റെ ഭര്‍ത്താവ് ബോളിവുഡില് അധികനാള് തുടരില്ലെന്നായിരുന്നു താന് കരുതിയിരുന്നതെന്നാണ് ഗൗരി പറയുന്നത്. ഒന്ന് രണ്ട് സിനിമകള് ചെയ്ത ശേഷം ചവിട്ടിപ്പുറത്താക്കപ്പെടുമെന്നായിരുന്നു കരുതിയിരുന്നതെന്ന് ഗൗരി പറയുന്നുണ്ട്.\n''എനിക്കറിയല്ല. എല്ലാം വളരെ പെട്ടെന്നായിരുന്നു സംഭവിച്ചത്. ഷാരൂഖ് സിനിമകളില് അഭിനയിക്കുമെന്നോ ഈ ഇന്‍ഡസ്ട്രിയുടെ ഭാഗമാകുമോ എന്നൊന്നും ഞാന് ചിന്തിച്ചിരുന്നില്ല. ഞാന് കരുതിയിരുന്നത് ഒന്നോ രണ്ടോ സിനിമകള് ചെയ്യുമെന്നായിരുന്നു. ഞാന് കരുതിയിരുന്നത് സീരിയല് ചെയ്യുമെന്നായിരുന്നു. ഞാന് കരുതിയിരുന്നത് ഇവന് പരാജയപ്പെടുമെന്നാണ്. സത്യമായിട്ടും. ഞാന് കരുതിയിരുന്നത് ഇതൊക്കെ മണ്ടത്തരങ്ങള് ആയിരുന്നുവെന്നാണ്. ഇവന് ഒന്നോ രണ്ടോ സിനിമകള് ചെയ്‌തേക്കാമെന്നും പിന്നാലെ ചവിട്ടിപുറത്താക്കപ്പെടുമെന്നുമായിരുന്നു കരുതിയിരുന്നത്'' എന്നായിരുന്നു ഗൗരി പറഞ്ഞത്.\nAlso Read: സുഖമായി ഇരിക്കുന്നു... പുതിയ വിശേഷങ്ങൾ പങ്കുവെച്ച് ഉപ്പും മുകളും താരം ജൂഹി റുസ്തഗി\nഅതേസമയം അഭിനയത്തില് നിന്നും ഇടവേളയെടുത്തിരുന്ന ഷാരൂഖ് ഇപ്പോള് തിരിച്ചുവരാനുള്ള ഒരുക്കത്തിലാണ്. സീറോയുടെ പരാജയത്തെ തുടര്‍ന്നായിരുന്നു താരം ഇടവേളയെടുത്തത്. 2018 ലായിരുന്നു സീറോ പുറത്തിറങ്ങിയത്. ഇപ്പോള് താരം തിരിച്ചുവരാനുള്ള തയ്യാറെടുപ്പിലാണ്. പഠാന് ആണ് തിരിച്ചുവരവ് സിനിമ. സിദ്ധാര്‍ത്ഥ് ആനന്ദ് സംവിധാനം ചെയ്യുന്ന ചിത്രത്തില് ദീപിക പദുക്കോണും ജോണ് എബ്രഹാമും മറ്റ് പ്രധാന വേഷങ്ങളിലെത്തുന്നുണ്ട്.\nGauri Khan Once Thought Shahrukh Khan Will Be Thrown Out Of Bollywood\nStory first published: Sunday, November 14, 2021, 16:12 [IST]


ശബരിമല: വാഹനങ്ങള്‍ക്ക് പാസ് നിര്‍ബന്ധമാക്കി പൊലീസ്\nBy Online Desk.09 Nov, 2018\nതിരുവനന്തപുരം: മണ്ഡലകാലത്ത് ശബരിമലയില് എത്തുന്ന എല്ലാ വാഹനങ്ങള്‍ക്കും പൊലീസ് പാസ് നിര്‍ബന്ധമാക്കി. മണ്ഡലകാലത്ത് തീര്‍ഥാടകര് പ്രാദേശിക പൊലീസ് സ്റ്റേഷനുകളില് നിന്ന് പാസ് ഉറപ്പാക്കണമെന്ന് പൊലീസ് നിര്‍ദേശം നല്‍കി. പ്രളയത്തെ തുടര്‍ന്ന് പാര്‍ക്കിംഗ് മുഴുവനായും നിലയ്ക്കലേക്ക് മാറ്റിയിരുന്നു. പാസ് പതിപ്പിക്കാത്ത വാഹനങ്ങള്‍ക്ക് നിലയ്ക്കലിലും മറ്റു പ്രദേശങ്ങളിലും പാര്‍ക്കിംഗ് അനുവദിക്കില്ല.\nതീര്‍ഥാടന കാലത്ത് പ്രവര്‍ത്തിക്കുന്ന കടകളിലെയും മറ്റും എല്ലാ ജോലിക്കാര്‍ക്കും തിരിച്ചറിയല് കാര്‍ഡ് നിര്‍ബന്ധമാക്കിയിട്ടുണ്ട്. അടുത്തിടെയുണ്ടായ സംഘര്‍ഷങ്ങള് കണക്കിലെടുത്ത് സുരക്ഷ വര്‍ധിപ്പിക്കുന്നതിന്റെ ഭാഗമായാണ് നടപടി. നിലയ്ക്കല് വരെ മാത്രമേ തീര്‍ത്ഥാടകരുടെ വാഹനങ്ങള് കടത്തിവിടൂ. പമ്പയിലേക്കും തിരിച്ചും കെ.എസ്.ആര്.ടി.സി സര്‍വീസ് നടത്തുമെന്ന് നേരത്തെതന്നെ അറിയിച്ചിരുന്നു. കൂടാതെ മണ്ഡലകാലത്ത് വിശ്വാസികള് ഓണ്‍ലൈന് വഴി ബുക്ക് ചെയ്യണമെന്നും നിര്‍ദ്ദേശിച്ചിട്ടുണ്ട്.\nഓണ്‍ലൈനിലൂടെ ഇതുവരെ മൂന്നു ലക്ഷത്തോളം പേര് ബുക്ക് ചെയ്തതായാണ് വിവരം. ദര്‍ശനത്തിനെത്തുന്ന ദിവസവും സമയവും ഓണ്‍ലൈനായി തിരഞ്ഞെടുക്കാം. സമയം അടിസ്ഥാനമാക്കി 48 മണിക്കൂര്‍വരെ ഉപയോഗിക്കാവുന്ന റൗണ്ട് ട്രിപ്പ് ടിക്കറ്റ് (നിലയ്ക്കല്-പമ്പ-നിലയ്ക്കല്) ലഭിക്കും. 48 മണിക്കൂറിനുള്ളില് മടക്കയാത്ര പൂര്‍ത്തിയാക്കണം. പമ്പാസ്‌നാനത്തിനുശേഷം തീര്‍ഥാടകരെ പമ്പയില് തുടരാന് അനുവദിക്കില്ല. നിലയ്ക്കലിലെ കെ.എസ്.ആര്.ടി.സി. ടിക്കറ്റ് കൗണ്ടറുകളില്‍നിന്ന് ടിക്കറ്റെടുക്കാം. മുന്‍വര്‍ഷങ്ങളില് നിന്ന് വ്യത്യസ്തമായി തീര്‍ഥാടകര്‍ക്ക് മരക്കൂട്ടത്തു നിന്ന് ചന്ദ്രാനന്ദന് റോഡുവഴി സന്നിധാനം നടപ്പന്തല് വരെയെത്താന് അനുവാദം നല്‍കും. ഇതിനും എന്ന വെബ് പോര്‍ട്ടല് ഉപയോഗിക്കാം. ദര്‍ശനദിവസം പമ്പയിലെ പൊലീസ് പരിശോധനാ കൗണ്ടറില് ബുക്കിംഗ് കൂപ്പണ് കാണിച്ചാല് മതി. ഫോട്ടോയുള്ള തിരിച്ചറില് കാര്‍ഡ് പരിശോധനാകൗണ്ടറില് കാണിക്കണം. ഈ സൗകര്യം ഉപയോഗിക്കുന്ന തീര്‍ഥാടകര് നിലയ്ക്കല്-പമ്പ കെ.എസ്.ആര്.ടി.സി. ബസ്ടിക്കറ്റ് പ്രത്യേകം എടുക്കണമെന്നും നിര്‍ദേശമുണ്ട്.\nവോട്ട് അധികാരമാണ് അത് വിനിയോഗിക്കണം; മമ്മൂട്ടി\nഇത് ഉത്തരവാദിത്വം; കന്നി വോട്ട് ചെയ്ത് ടൊവിനോ


കെ. ആര്. മീരയുടെ നോവല് ജെസബെലിന്‍റെ, സ്ത്രീയുടെ പക്ഷത്തുനിന്ന് രചിക്കപ്പെട്ടതാണ്. പുരുഷാധിപത്യമൂല്യങ്ങളെ നിശിതമായി ചോദ്യം ചെയ്യുകയാണ് അവര്. മതവും സംസ്കാരവും സമൂഹവും എല്ലാം സ്ത്രീപക്ഷത്തുനിന്ന് നിരീക്ഷിക്കപ്പെടുകയാണിവിടെ. "ജീവിതത്തിന്‍റെ മുറിപ്പാടുകള് ഏല്‍ക്കാത്ത ഒരു പുതിയ കുട്ടിയായി ലോകത്തെ നോക്കി നുണക്കുഴികള് വിടര്‍ത്തി പുഞ്ചിരിക്കാന് സാധിച്ചിരുന്നെങ്കില് എന്നു കൊതിക്കുന്നു." ജെസബെല് നമ്മെ പിന്തുടര്‍ന്നു കൊണ്ടിരിക്കും. (സൂര്യനെ അണിഞ്ഞ ഒരു സ്ത്രീ- കെ. ആര്. മീര, ഡി. സി. ബുക്സ്.)\nനാം ജീവിക്കുന്ന കാലത്തെയും ചരിത്രസന്ദര്‍ഭത്തെയും മനസ്സിലാക്കാന് സഹായിക്കുന്ന പുസ്തകമാണിത്. സമഗ്രമായ കാഴ്ചപ്പാടാണ് ജെ. പ്രഭാഷിനുള്ളത്. (വരകളെയും വാക്കുകളെയും ഭയക്കുമ്പോള് - പ്രൊഫ. ജെ. പ്രഭാഷ്- നാഷണല് ബുക്ക്സ്റ്റാള്, കോട്ടയം)


ശാസ്ത്രീയ പരീക്ഷണങ്ങള് ഉത്തരവിനാല് നിര്‍മിതമാകരുത് : ആഗസ്റ്റ് 15 ന് കോവിഡ് വാക്സിന് പുറത്തിറക്കുമെന്ന പ്രഖ്യാപനത്തിനെതിരെ സീതാറാം യെച്ചൂരി – East Coast Daily Malayalam\nന്യൂഡല്‍ഹി • ശാസ്ത്രീയ മുന്നേറ്റങ്ങൾ ‘ഉത്തരവിനാല് നിര്‍മ്മിക്കാന്’ കഴിയില്ലെന്ന് സി.പി.ഐ (എം) ജനറൽ സെക്രട്ടറി സീതാറാം യെച്ചൂരി. പ്രധാനമന്ത്രി നരേന്ദ്ര മോദിക്ക് സ്വാതന്ത്ര്യദിനത്തിൽ പ്രഖ്യാപനം നടത്താന് വേണ്ടി മാത്രമായി ഇന്ത്യൻ കൗൺസിൽ ഓഫ് മെഡിക്കൽ റിസർച്ച് (ഐ.സി.എം.ആർ) കൊറോണ വൈറസ് വാക്സിൻ വേഗത്തിൽ ഉൽ‌പാദിപ്പിക്കാൻ ശ്രമിക്കുകയാണെന്നും യെച്ചൂരി ആരോപിച്ചു.\nആഗസ്റ്റ് 15 ന് പുറത്തിറക്കാന് പദ്ധതിയിടുന്ന, ഭാരത് ബയോടെക്കുമായി സഹകരിച്ച് വികസിപ്പിച്ചെടുക്കുന്ന കൊറോണ വൈറസ് വാക്സിൻ കാൻഡിഡേറ്റ് -‘കോവാക്സിന്റെ’ ക്ലിനിക്കൽ ട്രയൽ പരീക്ഷണങ്ങള് സമയബന്ധിതമായി പൂര്‍ത്തിയാക്കുന്നതിന് മെഡിക്കൽ സ്ഥാപനങ്ങളെയും ആശുപത്രികളെയും തിരഞ്ഞെടുക്കുന്നതിന് ഐ.സി.എം.ആര് വെള്ളിയാഴ്ച കത്തെഴുതിയിരുന്നു.\nഒരു വാക്സിൻ മഹാമാരിയില് നിന്നുള്ള ഏറ്റവും നിർണ്ണായകമായ വീണ്ടെടുപ്പായിരിക്കും. സാര്‍വത്രികമായി ലഭ്യമാകുന്ന ലോകം സുരക്ഷിതമായ വാക്‌സിനായി കാത്തിരിക്കുകയാണ്, എന്നാല് ശാസ്ത്രീയ മുന്നേറ്റങ്ങൾ ഒരിക്കലും ഉത്തരവിനാല് നിര്‍മ്മിക്കാന് കഴിയില്ല. കോവിഡിന് പരിഹാരമായി ഒരു തദ്ദേശീയ വാക്സിൻ വികസിപ്പിക്കാൻ നിർബന്ധിമാക്കി, എല്ലാ ആരോഗ്യ, സുരക്ഷാ മാനദണ്ഡങ്ങളും മറികടന്ന്, സ്വാതന്ത്ര്യദിനത്തിൽ പ്രധാനമന്ത്രി മോദി പ്രഖ്യാപനം നടത്തുമ്പോള് അതിന് ഭയാനകമായ തോതില് മനുഷ്യജീവനുകള് ബലി നല്‍കേണ്ടിവരുമെന്നും യച്ചൂരി ട്വീറ്റ് ചെയ്തു.\nസുരക്ഷയുടെയും ഫലപ്രാപ്തിയുടെയും തെളിവുകൾ ഡ്രഗ്സ് കണ്‍ട്രോളര് വിലയിരുത്താതെ വാക്സിൻ സമാരംഭിക്കുന്ന തീയതി എങ്ങനെ ഐസിഎംആർ തീരുമാനിക്കുമെന്ന് അദ്ദേഹം ചോദിച്ചു. “ഒരു സ്വകാര്യ കമ്പനി നിർമ്മിക്കുന്ന വാക്സിനുകളുടെ പരീക്ഷണം ആക്രമണാത്മകമായി മുന്നോട്ട് കൊണ്ടുപോകുന്നതിന് ഐ.സി.എം.ആർ എന്ത് ബാധ്യതയാണ് കണക്കാക്കുന്നത്?” യെച്ചൂരി ചോദിച്ചു.\nട്രയൽ പ്രോട്ടോക്കോൾ, സമ്മത നടപടിക്രമങ്ങൾ, ബാധ്യത എന്നിവ പരിശോധിക്കാൻ സ്ഥാപന എത്തിക്സ് കമ്മിറ്റികൾക്ക് സമയം നൽകാതെ ട്രയല് ആരംഭിക്കാൻ ഐ.സി.എംആർ എങ്ങനെ സ്ഥാപനങ്ങളെ നിർബന്ധിക്കും? ”യെച്ചൂരി കൂട്ടിച്ചേർത്തു.\nസ്ഥാപനങ്ങളെ പരീക്ഷണത്തിന് രംഗത്തിറക്കാന് ഐ.സി.എം.ആർ ഭീഷണിപ്പെടുത്തുന്നുണ്ടെന്നും മുൻ രാജ്യസഭാ അംഗം പറഞ്ഞു. “ട്രയല് നടത്തുന്ന സ്ഥാപനങ്ങളെ ഐ.സി.എം‌ആർ എങ്ങനെ തിരഞ്ഞെടുത്തു? അവയിൽ മൂന്നെണ്ണം , സ്ഥാപന വിലാസമില്ലാത്ത ഒരു സ്വകാര്യ പ്രാക്ടീഷണർ ഉൾപ്പെടെ, സ്വകാര്യ സ്ഥാപനങ്ങളാണ്” – അദ്ദേഹം പറഞ്ഞു.\nഹൈദരാബാദിലെ നിംസ് പോലുള്ള ചില സ്ഥാപനങ്ങൾ സംസ്ഥാന സർക്കാർ സ്ഥാപനങ്ങളാണെന്നും അദ്ദേഹം പറഞ്ഞു. “തെലങ്കാന സർക്കാർ അനുമതി നൽകിയിട്ടുണ്ടോ? ഈ പരീക്ഷണത്തില് പഠിക്കുന്ന ആളുകളുടെ എണ്ണം എത്രയാണ്? ഓഗസ്റ്റ് 14 നകം 1, 2,3ഘട്ടം പരീക്ഷണങ്ങൾ പൂർത്തിയാക്കി വിശകലനം ചെയ്യുമോ? സ്വതന്ത്ര ഡാറ്റാ സുരക്ഷ മോണിറ്ററിംഗ് കമ്മിറ്റി (ഡിഎസ്എംസി)യിലെ അംഗങ്ങൾ ആരാണ്, അദ്ദേഹം ചോദിച്ചു.\nSitaram Yechury Covid Vaccine\nസാരിയില് മനോഹരിയായി 'ഓള്' എന്ന സിനിമയിലൂടെ നായികയായി മാറിയ എസ്തര്.\nകോവിഡ് വാക്‌സിന്‍റെ മൂന്നാം ഘട്ട പരീക്ഷണവുമായി ഇന്ത്യ\nSep 22, 2020, 09:54 am IST


Naxals release statement on DD cameraman killing, police claim apology part of expected strategy:മാധ്യമപ്രവർത്തകൻ കൊല്ലപ്പെട്ടതിൽ വിശദീകരണവുമായി മാവോയിസ്റ്റുകൾ; മറ്റൊരു തന്ത്രമെന്ന് പൊലീസ് | Indian Express Malayalam\nUpdated: November 2, 2018 2:37:13 pm\nഛത്തീസ്ഗഢിലെ ദന്തേവാഡയിലുണ്ടായ മാവോയിസ്റ്റ് ആക്രമണത്തില് വിശദീകരണവുമായി മാവോയിസ്റ്റുകൾ. മാധ്യമ പ്രവർത്തകരെ ലക്ഷ്യം വെച്ചിരുന്നില്ല, അവർ അബദ്ധത്തിൽ അക്രമിക്കപ്പെട്ടതാണെന്നാണ് മാവോയിസ്റ്റ് നേതാവ് സായ്നാഥ് പേരിൽ പുറത്തിറക്കിയ പ്രസ്താവനയിൽ പറയുന്നത്.\nരണ്ട് സുരക്ഷാ ഉദ്യോഗസ്ഥരും ദൂരദര്‍ശന് ക്യാമറാമാൻ അച്യുത്യാനന്ദ സാഹുവുമാണ് അക്രമണത്തിൽ കൊല്ലപ്പെട്ടത്. അടുത്തമാസം ഇവിടെ തിരഞ്ഞെടുപ്പ് നടക്കാനിരിക്കെയാണ് ആക്രമണം. തിരഞ്ഞെടുപ്പുമായി ബന്ധപ്പെട്ടുള്ള വാര്‍ത്താശേഖരണത്തിനായി പോയതായിരുന്നു ദൂരദര്‍ശന് സംഘം. ദന്തേവാഡയിലെ അരന്‍പൂരിലാണ് ആക്രമണം നടന്നത്.\nസായ്നാഥിന്റെ പേരിൽ പുറത്തിറങ്ങിയ പ്രസ്താവനയുടെ പൂർണ്ണരൂപം ഇങ്ങനെ. “ദൂരദർശൻ ക്യാമറമാൻ കൊല്ലപ്പെട്ടത് അബദ്ധത്തിലാണ്. മാധ്യമങ്ങളെ ആക്രമിക്കുക എന്നത് ഞങ്ങളുടെ ലക്ഷ്യമല്ലായിരുന്നു.” മാധ്യമപ്രവർത്തകരോടും തിരഞ്ഞെടുപ്പ് ഉദ്യോഗസ്ഥരോടും സുരക്ഷ ജീവനക്കരില്ലാതെ പ്രദേശത്തേക്ക് എത്തിയാൽ മതിയെന്നും കത്തിൽ നിർദ്ദേശിക്കുന്നു.\nഎന്നാൽ മാവോയിസ്റ്റുകളുടെ ന്യായികരണം മറ്റൊരു തന്ത്രമാണെന്നും ക്യാമറ തട്ടിയെടുത്തത് തെളിവ് നശിപ്പിക്കാനാണെന്നും ദന്തേവാഡ എസ് പി പ്രതികരിച്ചു. അക്രമണത്തിന്റെ ദൃശ്യങ്ങൾ റെക്കോർഡ് ചെയ്തിരുന്നത്, ഇതിൽ നിന്ന് അവരുടെ ലക്ഷ്യം മാധ്യമങ്ങളായിരുന്നെന്ന് വ്യക്തമണെന്നും അദ്ദേഹം കൂട്ടിച്ചേർത്തു. ഇതൊരു അബദ്ധമാണെന്ന് കരുതാനാകില്ലെന്നും അദ്ദേഹം പറഞ്ഞു.\nWeb Title: Police doordarshan cameraman achyutanand sahu death naxal statement


നടിയെ ആക്രമിച്ച കേസ്: ദിലീപിനെതിരെ ഉടന് കുറ്റം ചുമത്തില്ലെന്ന് സര്‍ക്കാര് - Muhimmath\nനടിയെ ആക്രമിച്ച കേസ്: ദിലീപിനെതിരെ ഉടന് കുറ്റം ചുമത്തില്ലെന്ന് സര്‍ക്കാര്\nദില്ലി: നടിയെ ആക്രമിച്ച കേസില് ദിലീപിന് എതിരെ ഉടന് കുറ്റം ചുമത്തില്ല. സുപ്രീംകോടതിയിലെ കേസില് തീരുമാനമാകുന്നതുവരെ ദിലീപിനെതിരെ കുറ്റം ചുമത്തില്ലെന്ന് സര്‍ക്കാര് അറിയിച്ചു. നടിയെ ആക്രമിച്ച കേസില് ദൃശ്യങ്ങളടങ്ങിയ ഹാര്‍ഡ് ഡിസ്‌കിന്റെ പകര്‍പ്പ് ആവശ്യപ്പെട്ടാണ് ദിലീപ് സുപ്രീംകോടതിയെ സമര്‍പ്പിച്ചത്.\nകോടതിയില് സമര്‍പ്പിച്ച ദൃശ്യങ്ങള് എഡിറ്റ് ചെയ്തതാണെന്നാണ് ദിലീപിന്റെ വാദം. കേസിലെ എല്ലാ രേഖകളും ലഭിക്കാന് തനിക്ക് അവകാശമുണ്ടെന്നും ദിലീപിന്റെ ഹര്‍ജിയില് പറയുന്നു. ദിലീപിന് വേണ്ടി മുന് അറ്റോര്‍ണി ജനറല് മുകുള് റോത്തഗിയുടെ ജൂനിയര് രഞ്ജീത റോത്തഗി ആണ് ഹര്‍ജി ഫയല് ചെയ്തിരിക്കുന്നത്. ദിലീപിന്റെ ആവശ്യം നേരത്തെ വിചാരണ കോടതിയും ഹൈക്കോടതിയും തള്ളിയിരുന്നു. ഇരയുടെ സ്വകാര്യത ഹനിക്കുന്നതാണ് ദിലീപിന്റെ ആവശ്യമെന്ന് കാണിച്ചാണ് ഹര്‍ജി തള്ളിയത്.\nകുറ്റപത്രത്തോടൊപ്പം നല്‍കിയ മുഴുവന് രേഖകളും തനിക്ക് കൈമാറണമെന്നാണ് ദിലീപ് ഹൈക്കോടതിയില് ആവശ്യപ്പെട്ടിരുന്നത്. ഈ രേഖകളുടെ പട്ടികയും കോടതിയില് സമര്‍പ്പിച്ചിരുന്നു. എന്നാല് ദിലീപ് ആവശ്യപ്പെട്ട 35 രേഖകളില്7രേഖകള് കൈമാറാന് കഴിയില്ലെന്ന് പൊലീസ് അറിയിച്ചതിനെ തുടര്‍ന്ന് ഹൈക്കോടതി ഹര്‍ജിയും തള്ളിയത്. നേരത്തെ ദിലീപ് ആവശ്യപ്പെട്ട 87 രേഖകള് പ്രോസിക്യൂഷന് കൈമാറിയിരുന്നു.


എറണാകുളത്ത് 4500ലധികം, കോഴിക്കോടും തൃശൂരും മലപ്പുറത്തും കോവിഡ് വ്യാപനം അതിരൂക്ഷം; ജില്ല തിരിച്ചുള്ള - Samakalika Malayalam\nഎറണാകുളത്ത് 4500ലധികം, കോഴിക്കോടും തൃശൂരും മലപ്പുറത്തും കോവിഡ് വ്യാപനം അതിരൂക്ഷം; ജില്ല തിരിച്ചുള്ള കണക്ക്\nBy സമകാലിക മലയാളം ഡെസ്‌ക് | Published: 23rd April 2021 05:49 PM |\nLast Updated: 23rd April 2021 05:49 PM | A+A A- |\nതിരുവനന്തപുരം: സംസ്ഥാനത്ത് ഇന്നും കൂടുതൽ കോവിഡ് രോഗികൾ എറണാകുളം ജില്ലയിൽ. 4548 പേർക്കാണ് ജില്ലയിൽ ഇന്ന് വൈറസ് ബാധ സ്ഥിരീകരിച്ചത്. കോഴിക്കോട് 3939പേർക്കാണ് ഇന്ന് രോഗബാധ കണ്ടെത്തിയത്. തൃശൂർ 2952, മലപ്പുറം 2671, തിരുവനന്തപുരം 2345 ജില്ലകളിലും രോഗബാധിതർ കൂടുതലാണ്.\nകണ്ണൂർ 1998, കോട്ടയം 1986, പാലക്കാട് 1728, ആലപ്പുഴ 1239, പത്തനംതിട്ട 1171, കാസർഗോഡ് 1110, കൊല്ലം 1080, ഇടുക്കി 868, വയനാട് 812 എന്നിങ്ങനേയാണ് മറ്റു ജില്ലകളിൽ ഇന്ന് രോഗബാധ സ്ഥിരീകരിച്ചത്. ഇന്ന് രോഗം സ്ഥിരീകരിച്ചവരിൽ 315 പേർ സംസ്ഥാനത്തിന് പുറത്ത് നിന്നും വന്നവരാണ്. 26,303 പേർക്ക് സമ്പർക്കത്തിലൂടെയാണ് രോഗം ബാധിച്ചത്. 1756 പേരുടെ സമ്പർക്ക ഉറവിടം വ്യക്തമല്ല. രണ്ടാംഘട്ട കൂട്ടപരിശോധനയുടെ ഭാഗമായി സംസ്ഥാനത്തിന്റെ വിവിധ ഭാഗങ്ങളിൽ നിന്ന് ബുധൻ, വ്യാഴം ദിവസങ്ങളിലായി 2,90,262 സാമ്പിളുകൾ ശേഖരിച്ചിരുന്നു. ഇതുൾപ്പെടെ കഴിഞ്ഞ 24 മണിക്കൂറിനിടെ 1,30,617 സാമ്പിളുകളാണ് പരിശോധിച്ചത്. ടെസ്റ്റ് പോസിറ്റിവിറ്റി നിരക്ക് 21.78 ആണ്.\n73 ആരോഗ്യ പ്രവർത്തകർക്കാണ് ഇന്ന് രോഗം ബാധിച്ചത്. രോഗം സ്ഥിരീകരിച്ച് ചികിത്സയിലായിരുന്ന 5663 പേരുടെ പരിശോധനാഫലം നെഗറ്റീവ് ആയി. ഇതോടെ 1,78,983 പേരാണ് രോഗം സ്ഥിരീകരിച്ച് ഇനി ചികിത്സയിലുള്ളത്. 11,66,135 പേർ ഇതുവരെ കോവിഡിൽ നിന്നും മുക്തി നേടി.സംസ്ഥാനത്തെ വിവിധ ജില്ലകളിലായി 3,91,463 പേരാണ് ഇപ്പോൾ നിരീക്ഷണത്തിലുള്ളത്.\nകോവിഡ് രോഗികൾ എറണാകുളം ജില്ല രോഗബാധ സമ്പർക്ക ഉറവിടം ടെസ്റ്റ് പോസിറ്റിവിറ്റി


'അനന്തഭദ്ര'ത്തിലെ ദിഗംബരനെ ക്യാൻവാസിൽ ആവാഹിച്ച് കോട്ടയം നസീർ ! | kottayam nazeer oil paint for manoj k jayan movie\nഅഭ്രപാളികളിൽ മനോജ് കെ ജയൻ അനശ്വരമാക്കിയ, അനന്തഭദ്രത്തിലെ ദിഗംബരൻ എന്ന കഥാപാത്രത്തെ ക്യാൻവാസിലേക്ക് ആവാഹിച്ച നസീറിൻ്റെ പുതിയ ചിത്രമാണ് ഇപ്പോൾ ശ്രദ്ധ നേടുന്നത്.\nKochi, First Published May 14, 2021, 6:04 PM IST\nകോട്ടയം നസീർ എന്ന് കേൾക്കുമ്പോൾ മലയാളികളുടെ മനസ്സിൽ തെളിയുന്ന ഒരു രൂപമുണ്ട്. മൈക്ക് കയ്യിൽ കിട്ടിയാൽ ആരുടെ ശബ്ദത്തിലേക്കും പരകായപ്രവേശം നടത്താനുള്ള മാന്ത്രികവിദ്യ വശമുള്ള അതുല്യ മിമിക്രി കലാകാരൻ. അതിലുപരി മികച്ച ചിത്രകാരൻ കൂടിയാണ് നസീർ. ജീവൻ തുടിക്കുന്ന ഒരുപാട് ചിത്രങ്ങൾ ഇതിനോടകം താരം വരച്ചുകഴിഞ്ഞു.\nഅഭ്രപാളികളിൽ മനോജ് കെ ജയൻ അനശ്വരമാക്കിയ, അനന്തഭദ്രത്തിലെ ദിഗംബരൻ എന്ന കഥാപാത്രത്തെ ക്യാൻവാസിലേക്ക് ആവാഹിച്ച നസീറിൻ്റെ പുതിയ ചിത്രമാണ് ഇപ്പോൾ ശ്രദ്ധ നേടുന്നത്. മന്ത്രവാദിയായ ദിഗംബരന്റെ കണ്ണിലെ ഭാവം അതേപടി പകർത്തിയിട്ടുണ്ട് ഈ ഓയിൽ പെയിൻ്റിങ്ങിൽ.\nകഴിഞ്ഞ വർഷം ലോക്ക്ഡൗൺ കാലത്ത് ഏതാണ്ട് ഇതേ സമയത്താണ് നസീർ വര തുടങ്ങിയത്. അതിനിടെ മറ്റു തിരക്കുകൾ വന്നതിനാൽ പൂർത്തിയാക്കാൻ സാധിച്ചില്ല. ഇപ്പോൾ വീണ്ടും ലോക്ക്ഡൗൺ പ്രഖ്യാപിച്ചതോടെ മിഴിവുറ്റ ചിത്രം പൂർത്തിയാക്കി മനോജ് കെ ജയന് അയച്ചുകൊടുത്തു. ഏതെങ്കിലും വേദിയിൽ വച്ച് നേരിട്ട് സമ്മാനിക്കണം എന്നായിരുന്നു നസീറിന്റെ ആഗ്രഹം. എന്നാൽ കൊറോണയും ലോക്ക്ഡൗണും കാരണം അതിനു കഴിയാതെ പോയി.\n"സാധാരണ ഒരു ചിത്രം വരയ്ക്കുന്നത് പോലെയല്ല ദിഗംബരനേ പകർത്തുക എന്നത്. മന്ത്രവാദിയായ അയാളുടെ ഭാവങ്ങൾ - പ്രത്യേകിച്ച് ആ നോട്ടം ക്യാൻവാസിലേക്ക് പകർത്തുക ഒട്ടും എളുപ്പമുള്ള ജോലിയല്ല. നസീർ അത് ഭംഗിയായി ചെയ്തു, വിസ്മയിപ്പിച്ചു എന്ന് തന്നെ പറയാം", മനോജ് കെ ജയൻ പറയുന്നു.\nമുറ്റത്തെ മുല്ലയ്ക്ക് മണമില്ല എന്നൊരു ചൊല്ലുണ്ട്. കലാരംഗത്ത് ഒരേ നാട്ടുകാർക്കിടയിൽ പലപ്പോഴും അത്തരമൊരു മനോഭാവമാണ് കൂടുതൽ കണ്ടിട്ടുള്ളതും. എന്നാൽ ഇത് ഒരു കോട്ടയംകാരൻ മറ്റൊരു കോട്ടയംകാരന് നൽകിയ അംഗീകാരമാണ്. വർഷങ്ങളായി നസീറുമായി അടുത്ത സൗഹൃദമുണ്ട്. കലാകാരനെന്ന നിലയിലും നാട്ടുകാരൻ എന്ന നിലയിലും. ഇത് നസീർ എനിക്ക് തന്ന സ്നേഹ സമ്മാനമാണെന്നും മനോജ് കെ ജയൻ കൂട്ടിച്ചേർത്തു.\nതയ്യാറാക്കിയത് : രജീഷ് നിരഞ്ജൻ\nLast Updated May 14, 2021, 6:04 PM IST


അമ്മയുടെ വിയോഗത്തിന് പിന്നാലെ മകളെ കാണാനില്ല; 24 ദിവസമായി ജസ്നയെയും കാത്ത് കുടുംബം – TruevisionNews\nഅമ്മയുടെ വിയോഗത്തിന് പിന്നാലെ മകളെ കാണാനില്ല; 24 ദിവസമായി ജസ്നയെയും കാത്ത് കുടുംബം\nപത്തനംത്തിട്ട: കോളജ് വിദ്യാര്‍ഥിനിയായ ജസ്നയെ കാണാതായിട്ട് 24 ദിവസം പിന്നിട്ടിട്ടും അന്വേഷണം എങ്ങുമെത്തിയില്ല. കഴിഞ്ഞമാസം 20നാണ് എരുമേലി മുക്കൂട്ട് തറയില് ജെസ്‌ന മരിയ ജെയിംസിനെ കാണാതാകുന്നത്. രാവിലെ എരുമേലി മുക്കൂട്ട്തറയിലെ വീട്ടില് നിന്ന് പിതൃസഹോദരിയുടെ വീട്ടിലേക്കെന്ന് പറഞ്ഞുപോയ പെണ്‍കുട്ടി പിന്നെ തിരിച്ചെത്തിയില്ല. ജെസ്‌നയെ തേടി പോലീസ് ബംഗളൂരുവില് ഉള്‍പ്പെടെ തിരച്ചില് നടത്തിയെങ്കിലും നിരാശയായിരുന്നു ഫലം.\nജെസ്‌നയെ ആരോ തട്ടിക്കണ്ടുപോയതാകാമെന്നാണ് വീട്ടുകാരുടെ സംശയം. വീട്ടില്‍നിന്നിറങ്ങുമ്പോള് പരിക്ഷയുടെ ബുക്കുകളാല്ലാതെ മറ്റൊന്നും ജെസ്‌ന കൊണ്ടുപോയിട്ടുണ്ടായിരുന്നില്ല. വീട്ടുകാര് സ്വന്തം നിലക്ക് അന്വേഷണം നടത്തുന്നുണ്ട്.\nഇതിനിടെ ബംഗളൂരുവില്‍നിന്ന് ജെസ്നയുടെ സഹോദരിയുടെ മൊബൈലിലേക്കു വന്ന രണ്ട് ഫോണ് കോളുകളുടെ ഉറവിടം തേടി വെച്ചൂച്ചിറ എഎസ്‌ഐയും സംഘവും ബെംഗളൂരുവിലേക്കു പോയിരുന്നു. എന്നാല് കാര്യമായ ഫലമുണ്ടായില്ല.\nകാഞ്ഞിരപ്പളളി സെന്റ് ഡൊമിനിക് കോളജിലെ രണ്ടാം വര്‍ഷ ബികോം വിദ്യാര്‍ത്ഥിനിയാണ് ജെസ്ന. മാതാവ് സാന്‍സി എട്ടുമാസം മുമ്പ് ന്യൂമോണിയ പിടിപെട്ട് മരണപ്പെട്ടിരുന്നു. പരീക്ഷയ്ക്കു മുന്നോടിയായി പഠനാവധിയിലായിരുന്ന ജസ്ന പകല് വീട്ടില് തനിയെ ആയിരുന്നു. ജയിംസിന്റെ സഹോദരിയുടെ മുണ്ടക്കയത്തെ വീട്ടില് പോകുന്നുവെന്നാണ് അയല്‍വാസികളെ അറിയിച്ചത്.\nരാവിലെ 9.30ന് മുക്കൂട്ടു തറയിലേക്കെന്നു പറഞ്ഞു പോയത് പരിചയക്കാരനായ ആളിന്റെ ഓട്ടോറിക്ഷയിലാണ്. മുക്കൂട്ടുതറ വരെയെത്തിയെന്നും പിതൃസഹോദരിയുടെ വീട്ടില് പോകുന്നതായാണ് ഡ്രൈവറോടു പറഞ്ഞതുമായാണ് വിവരം. പഠിക്കാനുള്ള പുസ്തകം മാത്രമേ കൈയിലുണ്ടായിരുന്നുള്ളൂ. മൊബൈല്‍ഫോണോ ആഭരണങ്ങളോ ഒന്നുംതന്നെ എടുത്തിട്ടില്ല. മറ്റെവിടെയെങ്കിലും ജെസ്ന പോകാനുള്ള സാധ്യത ഇല്ലെന്നാണ് പിതാവും സഹോദരനും പറയുന്നത്.\nപെണ്‍കുട്ടി സഞ്ചരിച്ച ഒട്ടോറിക്ഷയുടെ ഡ്രൈവര്, പെണ്‍കുട്ടിയുടെ സഹപാഠികള്, ബന്ധുക്കള് എന്നവരെ ചോദ്യം ചെയ്തതില് നിന്ന് സൂചനകളൊന്നും ലഭിച്ചില്ല. ഇന്റര്‍നെറ്റില്ലാത്ത മൊബൈല് ഫോണാണ് ഉപയോഗിച്ചിരുന്നത്. ഇതിലേക്കു വന്നതും വിളിച്ചിട്ടുളളതുമായി കോള് ലിസ്റ്റ് പരിശോധിച്ചതില് സംശയിക്കത്തക്കതായി ഒന്നുമില്ലെന്നു ബന്ധുക്കള് പറഞ്ഞു. കൂടുതലും സംസാരിച്ചിട്ടുളളത് സഹപാഠികളായ പെണ്‍കുട്ടികളോടും ബന്ധുക്കളോടുമാണ്. പഠനത്തില് മിടുക്കിയായ ജെസ്നയ്ക്ക് കോളജിലോ പുറത്തോ മറ്റ് ബന്ധങ്ങളില്ലെന്നാണ് പോലീസ് നിഗമനം.\nഅതേസമയം ജെസ്‌നയുടെ തിരോധാനം സോഷ്യല്‍മീഡിയയും ഏറ്റെടുത്തിട്ടുണ്ട്. പൊതുപ്രവര്‍ത്തകയായ ദീപ മനോജ് ജെസ്‌നയെ കാണാതായതിനെപ്പറ്റി ഫേസ്ബുക്കില് കുറിച്ചിരിക്കുന്നത് ഇങ്ങനെ…..\nകഴിഞ്ഞ മാര്‍ച്ച് 22 നു ജെസ്‌ന മാത്യു എന്ന ഈ കൊച്ചു മിടുക്കിയെ കാണാതായിട്ട് ഇന്ന് 20 ദിവസങ്ങള് പിന്നിട്ടിരിക്കുന്നു.. ഇന്ന് അവളുടെ പപ്പയോടും ചേച്ചിയോടും സംസാരിക്കാന് എനിക്കായി.. എന്റെ പാപ്പന് വഴി ഞാന് ജെയിംസ് ചേട്ടന്റെ നമ്പര് മേടിച്ചു..\nകണ്ണീരോടെ ജെയിംസ് ചേട്ടന് മകളുടെ വരവിനായി കാത്തിരിക്കുന്നു.. കാഞ്ഞിരപ്പള്ളി സെന്റ് ഡൊമിനിക് കോളേജിലെ രണ്ടാം വര്‍ഷ ബികോം വിദ്യാര്‍ത്ഥിനി ആണ് ജെസ്ന. കൂട്ടുകെട്ടുകളോ അനാവശ്യ സംസാരമോ ഒന്നുമില്ലാത്ത ഈ കൊച്ചു മിടുക്കി പഠനത്തില് മാത്രം ശ്രദ്ധ പുലര്‍ത്തിയിരുന്നു എന്നാണ് അറിയാന് കഴിഞ്ഞത്..\nഅവളുടെ ചേച്ചി ഗദ്ഗദങ്ങള്‍ക്കു നടുവില് പറഞ്ഞു തന്ന കഥയാണ് നിങ്ങളോട് പങ്കു വക്കുന്നത്.. അവരുടെ അമ്മ ന്യുമോണിയ ബാധിച്ചു9മാസം മുന്‍പ് ഇഹലോക വാസം വെടിഞ്ഞു.. ആ വേദന ഈ കുഞ്ഞുങ്ങളെ വല്ലാതെ തളര്‍ത്തിയിരുന്നു.. ചേച്ചി എറണാകുളത്തു പഠിക്കുന്നു.. സഹോദരന് അമല് ജ്യോതിയിലും.. അമ്മയുടെ മരണശേഷം വീട്ടില് പപ്പക്കും സഹോദരനും ആഹാരം ഉണ്ടാക്കാന് കഴിയാത്തതില് തന്റെ ഹോസ്റ്റല് ജീവിതം അവസാനിപ്പിച്ചു അവള് വീട്ടില് നിന്നും കോളേജില് പോയി വരികയായിരുന്നു….\nസാമ്പത്തികമായും ഭദ്രമായ കുടുംബമായിരുന്നു കുന്നത് ജെയിംസ് ചേട്ടന്റേത്.. കണ്‍സ്ട്രക്ഷന് ജോലികളില് തിരക്കാണെങ്കിലും ഭാര്യയുടെ വിയോഗത്തിന് ശേഷം മക്കളുടെ കാര്യത്തില് ഒരമ്മയുടെ സ്‌നേഹം കൂടി നല്‍കാന് ജെയിംസ് ചേട്ടന് ശ്രദ്ധിച്ചിരുന്നു എന്ന് നാട്ടുകാരും മക്കളും സാക്ഷ്യം നല്‍കുന്നു..\njesna, missing, pathanamthitta